text:
妹妹係一個好乖既女女, 佢好少喊, 又唔洗要人暗訓覺, 只要食飽同佢玩一陣, 佢就可以自己安然入睡
不過妹妹偶然都會發牢騷投訴我地
例如我地全部人走開晒, 無人理佢, 佢就會大叫大喊
又或者當佢好眼訓, 但我地嘈住佢, 攪到佢訓唔到, 佢都會發脾四
不過總括黎講妹妹都係一個可人兒!
其實我諗大部份有兩個小朋友既媽咪都有此同感, 生左第二個後, 對阿二一定係無第一個咁緊張
雖然話生左妹妹, 但除左頭一兩個月會有少少忽略第一個外, 其餘大部份時間仍然係會同大仔/女相處多啲
反而做妹妹/弟弟既, 可能每日先得到媽媽一小段時間同佢地玩
原因係第一個已經識行識走有反應, 有要求, 所以好自然我地既attention都係去左大仔/女到
好多人問我地有冇偏心錫哥哥定妹妹??
我地覺得無囉, 因為兩個都係自己既寶貝! 但講到時間分配, 又好似有少少對妹妹係不公平
希望妹妹再大啲時, 可以同埋哥哥一齊玩, 咁我講故事, 食茶點, 去公園等等等都可以一齊做..
請問第二任媽媽有冇咩湊仔/女心得分享下, 點樣先唔會有偏心既事發生, 又有咩要需要注意呢?
我係6月22日開始停左無餵人奶啦, 其實都有少少失落,
兩胎都唔成功做全人奶媽媽, 一次衰食損奶頭 + 人奶知識唔夠下, Miss 左頭段黃金上奶週, 攪到追到氣咳都追唔到, 堅持到五個月就停
今胎又係衰食損奶頭, 另外就衰妹妹太爛訓, 一埋身就訓, 原來含住無啜又係上唔到奶, 我又一次乃野 (成日抱住佢啜半個鐘至九個字, 以為佢有啜, 原來個隻唔算)
呢啲日子真係一世都唔會忘記, 雖然辛苦, 但佢地係我好珍貴既片段
如果, 如果, 如果,, 再有一次機會俾我生多件, 我一定一定會再試, 就算幾辛苦都會試!
采霖, 媽媽未能夠俾最好既你, 但希望你都能夠健健康康咁成長! I love U~


c: text/html

text:
開夜睇功課(唔係做功課!)
咪以為淨係做野讀書做功課,或者去旅行公幹前一晚執行李先至須要開夜無得訓覺,勢估唔到原來幫兩個女睇功課都可以成為要開夜車既內容!係咪發夢都無諗過呢?
由晏晝教書直落六個鐘到夜晚十點幾先至返屋企,通常就淨係見得兩個女兩眼,講得句good night就要逼佢地入房訓,食埋晚飯就起碼十一點半!前一晚趕畢業論文就已經成三四點訓(未做起添架!),諗住擒晚可以早D訓補番數,點知老婆話仲有兩個女D功課未睇!咪問點解佢唔可以睇,其實老婆放左工到我返屋企,同我一樣都係未食飯,皆因要同兩隻野溫書for今朝早默書.陪佢地溫書同默到識為止就已經勁gui架啦老友!所以睇功課就留番比我啦...
咪以為睇功課係一件hang-kang既事bor,隨時攪你兩三粒鐘:每日兩個女會將要做既功課寫晒係本手冊度,你就要逐樣幫佢地go through,睇下有無做漏做錯,跟住又有一疊通告要睇要簽,唔淨止,其中一兩張就要麻煩你開埋張cheque跟埋一氣,一陣話要買乜野書,一陣話去旅行要俾車錢... 記住以上所有野都係雙份(兩個女嘛)!試諗下張張cheques都要寫佢地成12個字長癩癩既學校名做抬頭,就擒晚咁計一共開左三張cheques,淨係寫D抬頭都成36個字,仲要大寫個銀碼,每張cheque背面又要寫番係乜事幹,個女既名,班別同號數... 你話對我呢個慣用電腦輸入既人黎計,係咪寫到手都gui埋?而家我寫上面咁多字都唔駛咁耐同咁gui啦!
以上既都未到戲肉!睇睇下頂唔順啦,攤係張梳化度訓著左(前晚訓左四五個鐘咋!)... 擘大眼(其實根本擘唔大)已經係半夜三點幾,D功課都未睇完... 唔係啦,都係沖個涼先,希望可以精神D再睇埋佢... 沖完涼,好,的起心肝睇埋佢(寫論文都無咁好意志力)!Lor隻西班牙頂級鋼琴家Maria Joao Pires既《Nocturnes(夜禱)》獨奏系列出黎伴住睇,果然無靜英英咁悶.兩隻野照例都有D野未做未攪掂或者做錯,或者有D書無話到俾媽咪知要溫 —— 都係聽朝要默bor!大鑊啦!咁即係我要早D起身係佢地未返學之前(即係六點幾)同佢地溫埋佢?咁咪即係我仲要訓少D?咁咪即係聽日返工又試嗚下嗚下?擔高頭望下個鐘已經五點咯bor!個肚又有D餓添... 唔理啦!個零鐘係梳化訓埋佢算啦...
以上呢D唔係埋怨,除左話俾大家知我既time management有幾差之外,只不過係想大家知道為人父母會係點樣為自己既仔女付出?!我呢D只係濕濕碎,算得乜?大把父母偉大過我不知幾千倍!做女既睇完記住返屋企錫番阿爸阿媽一啖,做仔既,都可以攬下佢地兩老啦!
Labels: 生活

robotstxt: allowed

filter: keep


text:
2014 冰島自駕之旅 前言及準備篇
冰島一個2008年宣佈破產,6年後我哋就去咗一趟.係我印象中嘅冰島覺得應該係一個好凍嘅地方(如果無風其實又唔係好凍),諗都務諗過會咁快就去,所以對冰島無咩概念,打算去之後就去搵資料,旅遊書好少講冰島嘅資料,有都係搭埋其餘嘅北歐國家一齊講.反而係網上面搵到嘅資料重多,係台灣 Backpacker 重要開咗一個 Line 嘅群組添~~
我哋呢個冰島之旅由決定到出發都唔夠兩個月,因為其實我哋都未計劃去邊.其實真係無諗過會去冰島,因為覺得好似好凍咁囉,重有又話D嘢好貴.之後無意中同D Blog 友交流開,佢講緊話將會去冰島.咁就撩起我搵冰島嘅資料,又睇下D機票,發覺都可以去個喎,咁就束成咗呢一次嘅冰島之旅啦~~~
點解咁遲到未買機票都係因為一個火山,係8月個時有爆發嘅跡象,佢哋發出個警告級別係去到紅色,所以一路到係觀望嘅態度,機票一路都未敢買住,驚如果爆咗就唔洗去歐洲都似.不過去到9月中到個危機就好似解除咗,咁就即刻買機票啦,不過價錢同埋選擇咁無8月尾個時睇到咁正...最終我哋計埋搭飛機去咗14日,實際就玩得11日.不過去冰島11日其實都好夠...
交通:
去冰島其實有好多條航線可以去,一係係經倫敦,一係係經挪威,唔係就好似我咁經芬蘭~~今次我哋就揀咗搭 Finnair,睇過係最平同埋時間應該係最少嘅,其實都唔少架,去同返都要係芬蘭機場到等9個幾鐘,不過就唔洗轉幾次機,其實 Emirate 同埋 Qatar 都可以駁機去,不過就要轉幾次機.重有就係可以順便出去芬蘭首都到行下~~但係我係開始搵資料個時見到又D航班係唔洗等咁耐架,不過唔知點解去到最後又無咗喎…
係冰島我都係係由 Akureyri 向返 Reykjavik嘅1號公路到見到有一架去 Akureyri 嘅巴士,其餘嘅只係係 Reykjavik 到見到.所以基本上如果係要環島遊嘅話,自駕無走雞~~
住宿:
冰島嘅住宿普遍都要成HK$600起,住酒店嘅好多都要過港幣一千蚊.呢幾年去開歐洲旅行,都係用 Booking.com 去訂房,佢勝在可以有得免費 Cancel 訂咗嘅房,當然係要係符合訂個間住宿嘅條款先得啦~~~呢一次主要係盡量訂 Apartment ,因為可以自己整嘢食.不過冰島有部份地區,訂唔到Apartment,係因為我去個時冰島已經踏入淡季,所以有部份住宿已經休息,好似米湖 (Myvatn) 就係喇…
租車:
係冰島,想去D特別嘅地方就要租四驅車,因為佢哋有D叫 Gravity Road,又有D係Off Road,即係路面嘅狀況唔係太好,只適合四驅車行駛.其實我租四驅車係因為係雪地上面行駛安全D,因為之前試過係日本行雪地,真係幾危險下,不過租四驅車同普通車嘅價錢差一半到.係網上面搵咗一輪,有D租車公司都有四驅車租,不過最後同一間叫 Blue Car Rental 到租,因為佢哋有一個保險係包沙石導致嘅問題.不過呢一間租車公司係9月中到被大量嘅台灣人退租,原因係因為佢哋話呢一間租車公司濫收費用,譬如話架車個底花咗…然後就收費.不過經此一退車潮,反而益咗之後租嘅人,因為好多都係話收車個時無咩問題~~其實,如果係唔係落雪嘅日子去,我諗我會租私家車,因為冰島好大部份嘅路嘅路況都幾好,只係有D景點就真係幾差下,不過慢慢揸應該無問題~~
行裝:
我哋去冰島嘅時間,氣溫長期都係係5度樓下,呢個都唔係最大問題,問題係冰島無時無刻無論何地都好大風,所以要一件擋到風嘅褸,好在我重有一件10年買落嘅哥倫臂罅重著得(不過D拉鍊頭膠嘅部份有老化,係旅程途中爛咗幾個).之後就係鞋,呢一個其實都幾重要,因為要保暖又要防水,好在都俾我搵到對好嘢,係 Salomon 嘅雪鞋,成程對腳都好暖,行雪地又無問題,重要真係防水架~~~不過團友就勁D,褸同鞋都要買過晒,全部都係係哥倫臂罅到買,對鞋佢都話OK喎…
食:
係冰島~~~其實我哋唔係係出面食咗好多餐,晚餐食過一次,午餐嘅好多都係食包~~基本上係冰島食一個晚餐大概HK$300-700一個人到,午餐就應該會平一半到喇.不過佢哋嘅超市都有好多肉類同菜買,但係份量就幾多下,如果人多應該會幾好~~~最後都無試到羊肉湯,唔知好唔好味嘅呢...重有係 Reykjavik 到見都有鯨魚同埋 Puffin 肉食,睇到都唔係好想食...


text:
老生常談但執行起o黎不易! 點為之最合適?
好多o野, 你唔試又點知合唔合適,
選校就好似買鞋咁, 好多人就會比名牌(名校), 款式 (gimmick/marketing) 之類o既o野吸引左
但好衰o既地方係, 就咁試 (所謂去簡介會, 開放日) 其實試唔出隻鞋好唔好著
一定要著出街行一段不少o既路先會知,
(我諗大家都會有著落對鞋先覺得頂指同刮腳o既經歷)
但學校呢, 唔通試讀下?
坦白講, 我而家都未知小齊呢間學校適唔適合佢?!
我覺得適合o既意思因人而異,
有人覺得小朋友考到好成績代表適合
有人覺得小朋友返學開心代表適合
有人覺得考到好o既小學 / 中學代表適合
我唔知呀, 選校o既o野人揀你, 你揀人,
好多時係主觀意願 (所謂心儀次序) + 客觀因素 (真實考到/抽到) 共融o既結果
簡稱 -- 天 ~ 意 ~
你有時不得不信"天意",
例: 見你最心儀o既, 小朋友就發燒
你覺得佢見得唔好o既, 有offer!!
你覺得大機會o既, 撞左另一間 interview , 要取捨
見左10間有9間都唔收, 第10間 -- 神校收你,
見左10間9間都收, 你最心儀果間唔收!
你咁諗啦, 其實已經"整定"有一間收你 (呢個都好重要o既, 其實都係讀一間啫),
中間呢d 全部都係過程, 一年後諗返會覺得當中o既起伏, 擔心其實係得啖笑
o係手上有o既offer(s)之中揀你覺得最好o既就算啦,
條條大路通羅馬!
小朋友其實好乖,
你比支持佢, 同佢一齊適應學校生活,
其實讀邊一間佢都會咁開心,
佢都會努力適應!
而家諗返自己讀小學時其實無乜印象
當時o既成績好似已無關痛癢,
我連畢業證書都唔見埋!
成績唔係唔重要, 但搵到方法讀書似乎更重要
小學(o係我印象中) 唔難讀,
肯溫書同做卷小心d 基本上已經可以有好成績,
但點樣培養"自發尋求知識o既興趣" 就唔係從成績上反映到
"自發尋求知識o既興趣" 先係中學同大學成績好o既關鍵
我都以此為目標希望幫小齊 build up 到呢種興趣
所以對於佢返學做功課, 測驗, 默書錯埋d 低 B o野唯有鍊住道氣...
同自己講 :" 注重啟發, 不問分數"
正在努力學習中


text:
關於印尼超級聯賽嘅票價,其實好浮動,可以由球會而定,例如上年婆羅洲南部城市馬辰嘅PS Barito Putera(巴力圖) 對阿雷馬,票價就有分幾種,冇瓦遮頭嘅看台,冇獨立座位嘅票價每張3萬5千蚊(約港幣28-29蚊),主看台最左右2旁票價每張7萬5千蚊(約港幣60蚊),冇咩錢嘅可以買企位,票價每張1萬5千蚊(約港幣12-13蚊),VIP位 (有瓦遮頭嘅主看台,有獨立膠椅,唔洗日灑雨淋,中間位左右2旁)嘅票價每張10萬蚊(約港幣80蚊),而超級VIP位 (有瓦遮頭嘅主看台,有獨立膠椅,唔洗日灑雨淋,中間位)嘅票價每張170萬(約港幣1,388蚊),因為馬辰最有代表性嘅球會就係巴力圖,而馬辰嘅生活冇雅加達等大城市咁多姿多采,足球變成一種重要娛樂活動,而且上年啱啱升上超級聯賽,全市為咗呢支球會而狂熱,所以部分比賽嘅票價可以非常昂貴.
170萬嘅超級VIP位門票,只係為咗吸引有錢人睇而設,冇乜錢嘅人,只可以買啲冇咁貴嘅票,但有唔少球迷係低下階層,有啲甚至連企位票都買唔起,佢地只可以爬上樹頂,沿水管爬上球場圍牆頂或者趁混亂衝入球場冒險去睇免費足球(此舉又引來真金俾錢個班喪屌),所以巴力圖主場經常座無虛席,有時燈塔都爬滿晒人,但最終公佈嘅售票數目經常與現場環境有差距.
因為對一啲球迷而言定價太貴,所以引起唔少批評,但唔少球迷一邊批評呢邊俾錢買票,無他,係睇嘅,始終會入場睇.其實印尼超級聯賽係有免費電視直播,點解仲有咁多人願意捱貴票去現場睇?又係無他,現場睇同電視直播兩回事,而且唔少球迷認為入場唔止係支持主隊嘅表現,看台上仲可以係一個派對.


text:
係唔知幾時開始每次去dundee 行街又好, 返學都好
仲知個人係dundee就一定會去starbucks 報到
同埋唔知係唔係去得個到多 同入面 沖coffee d 人熟d
去買野飲既時候已經可以唔洗會要咩人地都已經知道
有時會有d 咩special 野自己都有份
之前試過同朋友去買野飲, 我個杯個manger (我覺得佢應該係la) 唔收我錢
上個禮拜4 終於無落雨去dundee starbucks 同平時一樣買我最愛既 iced vanilla latte, 我叫既時候係中杯!! 俾錢既時候都係俾中杯錢
但係來既時候係大杯wor!!! kelly 妹當場話唔公平!! 早知係gum 唔叫細杯 ha ha
早排去supermarket 既時候見到原來starbucks coffee買wor (當然係shop 既好飲d la)
不過就淨係得seattle latte
琴日kelly 爸又係supermarket 見到有coffee 仲做特價就買左4杯返來俾我
仲話就算以家落雨出唔到去你都唔怕唔coffee 飲la!!
今次仲多左caramel latte (焦糖味)不過仲未試, 唔知同唔同caramel macchiato (焦糖瑪奇朵) 呢


text:
仲有唔夠半個鐘就係我生日喇,今日睇天氣報告知道好大機會改掛三號已經勁唔開心,因為咁代表我生日好可能會係大風大雨中渡過,我一向係天氣唔好心情亦會唔好0既人,如果真係生日打風我又點會開心呢.
估唔到夜晚收到更令人無奈0既消息,就係可能會改掛更高0既風球,之前我話老公好似無乜表示,今晚同奶奶食飯之前我再問佢,佢話有都無用啦,打八號都唔開,有都無得拎無得送啦.果下真係灰到爆囉,超唔想打八號囉.
雖然心情唔好,但今晚奶奶請我食飯都食得幾開心,叫做無咁低沉囉.而老公亦因為知道會打風,所以改左原定計劃,趁我去洗手間果陣去拎蛋糕先,驚聽日打風唔開又或者大風大雨難出去拎,我去完洗手間唔見左佢,見佢原來入左哈根大師,仲有個店員咁0岩拎個蛋糕出黎果下,我其實係幾感動,係我勁喜歡0既百利甜酒味雪糕蛋糕呢.
走果陣知道十一點會掛八號,我不由自主地想喊囉,果下唯一諗到就係:生日先黎掛八號,唔同連個天都唔鍾意我?
講到返工,我地唔係落波後兩個鐘內計架,總之一落八號又要即刻飛返去,就算返到去打完咭夠鐘收工都要照返,話就話近,但行都要差唔多半個鐘,大風大雨又水浸難行,搭車又會勁塞,就算安全返到去都濕哂啦,又吹完風唔病有鬼,諗起就灰爆.唯有寄望聽朝起身個八號已經落左啦,唔係我肯定忍唔住喊都似,唉!
點解生日先黎打風架???


text:
上網買鞋不愉快經驗
唔知大家有無試過上網買鞋, 買完之後覺得貨不對辦, 或者尺碼唔啱, 但係又無得換呢?? 我就試過, 因為女仔腳型嚟講, 我本身隻腳唔算細, 要著到39或者40碼, 好多時呢D碼數已經係果一款鞋最大嘅尺碼, 但係可能鞋型問題, 我試完都係唔啱但係已經無再大嘅尺碼可以比你換, 又唔可以換款, 真係好唔開心架, 所以一直以來, 我都極少上網買鞋, 除咗夏天買涼鞋有時都會上網買, 因為淘寶實在太抵, 就算買完唔啱都唔會肉赤, 否則我只會出街買鞋!!
但係早幾日見到一個我好喜愛嘅blogger 介紹咗AME嘅online shopping, 見到價錢唔算好貴 (當然唔會係淘寶嘅價錢, 不過款式好OK, 而且仲講明有30日購買保障, 就算尺碼及款式有問題都可以換貨或退錢!! 正!! 真係忍唔住要買來試試!!
新登記做會員仲可以即時減$100添!!
兔費登記為會員, 就會有 $100 coupon + 50 積分, 可以即時用來買鞋減 $100!! 正!!
一路都想買BOOT嘅我, 最終決定買以下2款:
我本身唔著慣有踭鞋, 但係呢對款式實在太吸引, 最啱我襯 leggings, 就算襯牛仔褲都唔錯, 而且仲要有得減 $100! 即係$890就買到, 我覺得好抵呀!!
而第2對雖然款式唔係我最愛, 但係我好中意平底鞋, 呢個款式都唔差 $790, 既然有買2送1優惠, 就要埋佢啦~~
本來應該第2日可以收到貨, 但係我揀果對免費鞋已經斷碼, 始終係因為清貨先有這樣的優惠吧, 所以熱線中心要打來叫我再揀過, 最終揀咗對唔太鐘意嘅款式, 終於都收貨啦~
收貨之後, 我發覺黑色果對BOOT尺碼同款式都OK, 好滿意!!
但係中間對灰色實在太緊啦, 我連喺屋企行兩步都開始覺得緊到有點痛, 唯有打返去熱線要求換尺碼啦, 點知呢個款式實在太好賣, 原來40碼都已經斷貨, 客戶服務員就提議我揀另一對價格一樣的來換, 這樣就可以安排速運公司跟我換, 但是我發現整個網都只有呢對係$790, 那我問是否可以揀其他款式, 只是補回差價, 但是客戶服務員造如果價格不同就要麻煩我親自到他們銅鑼灣的門市去換, 我再上網仔細睇多次, 其實我真係再揀唔到另一對啱我, 我就問是否可以退錢, 他們答應是可以的, 但因為優惠問題(送了一對免費鞋給我), 所以只可以退回$790入我網上戶口, 等我將來再買其他鞋的時候可以用, 不過因為對免費鞋都唔係我心水, 所以我要求連同對免費鞋退比佢, 佢就答應會退錢給我, 還安排速運公司嚟收, 但要等他們收到鞋才可以安排退款,這樣我都可以接受~~
呢到一提, 客戶服務員態度十分好, 就算我有問題未能即時回答,也只是相隔十多分鐘就主動再回覆, 又快捷又有禮!! 如果第時有其他款式啱我, 我都會繼續支持!!


text:
〒506-1433 岐阜県高山市奥飛騨温泉郷平湯温泉726
平湯館距離平湯車駅好近,只須幾分鐘路程就可以到達.
我原本係訂一間無浴室無洗手間嘅本館和洋室
三人計:37,800円 + 450円入浴稅 (一泊二食 ,夕食飛驒牛)
酒店大堂有Wi-Fi服務,密碼問櫃台索取.
去到時,酒店派出一位台灣姑娘招待我哋,所以好溝通,佢話由於哩日入住人數比較多,所以將我哋嘅和洋室免費提升去本館特別室,房間面積比和洋室大一陪,同埋會有浴室同洗手間.浴室對於我住溫泉酒店其實無咩大作用,不過有洗手間就方便B女半夜起身唔使出走廊去洗手間.
酒店有個好靚嘅花園,哩到第二朝個境像係完全唔同晒呀!
好啦!上房睇吓先!
一廳兩房
好大啊!
B女可以自己瞓晒一間房呀!
.
我同大笨蛋緊係瞓塌塌米啦!
食飯時候就幫我哋喺和式房舖好塌塌米啦!
好大個大浴室
洗手間喺咖一邊
個窗望出去睇到好靚嘅園境係哩間房賣點之一.
哩個境真係喺我哋停留哩兩日一夜變化好大.
當日到達五點嘅情況,有少少淺粉紅,有綠色嘅松樹.
食晚飯八點返上房,外面已經舖咗層薄薄嘅雪.
第二朝瞓醒就不得了,成個庭園已經舖上厚厚嘅雪,哩張相我無做黑白效果,係真顏色嚟咖!
夜晚由庭園影返上酒店大堂
我哋就係住左手邊三樓嘅房
夜晚庭園有少少雪好靚,不過真係好凍啊!
去溫泉睇吓先,溫泉出面有啲按摩椅,面向住好靚嘅庭園.
更衣間都幾大
溫泉內沖涼嘅地方都好大,不過唔知係唔係天花有空隙位,沖涼時啲水開到最熱都覺得有啲凍啊!
室內嘅風呂.
由於室外有人浸,所以唔方便影相,哩張相喺我哋第二朝浸嘅地方,連雪景都係一模一樣,個天重不斷咁落住飄雪,頭上一片片白雪,但個身就浸喺溫泉裡面暖粒粒,真係好正,之前一直睇電視旅遊節目先有哩個場面,哩刻自己身在其中,真係興奮到難以形容呀!
以我哋用12,750円住哩間溫泉酒店真係可以話好抵呀!而且佢嘅溫泉真係好正,雖然都幾多旅遊團入住,但由於佢地方大,再加上溫泉開放時間長,只係喺半夜12:00至1:00做清楚停止服務外,基本上係全日開放,所以可以分散啲人啊!所以總結哩間係一間值得推介嘅住宿地方啊!


text:
Monday, October 26, 2015
新玩意
早一陣子,已經係度諗,我有兩個女,不如買個廚房比佢地啦,其實已經睇左一排,但見D價錢都吾係咁如意,咁就打算等下啦,或者等到假期時候會再平D,點知有一晚,上網睇到有個廚房,個價係比平時既半價,我真係再忍吾到手啦! 其實我而家shopping, 都係放係佢地身上多,自己,有時著到成個乞衣咁,我都少理會了,哈哈! 講番個廚房,真係好抵,連埋稅,都係大約$55左右,平時呢個廚房已經要過百呀,我一見到,就同老公講,嘩,咁平,一定要買呀,就叫佢睇住D女,我即刻上網落order, 買完真係好實在呀,因為我開頭驚會好快咁out of stock, 我往往都買吾到平野! 好彩買得快,好世界!!
到收到個日,都好興奮呀,不過因為要assemble, 所以我地都等到weekend先做啦! 不過到weekend, 佢地又係度,真係好難整到,老公整左一半之後就放棄左,佢地實在太幫得手呀! 我地就係晚上佢地訓左後趕工,嘩,原來整整下,整左成兩個鐘,真係攞命呀,整完後條腰真係酸左,因為要坐係度鑽下睇下彎下,我同老公真係嘔心瀝血呀! 希望佢地會keep住玩,如果吾係真係哂心機呀!
Hannah & Emma, 呢個就係你地聖誕禮物,吾好話我無買野比你地啦!
到收到個日,都好興奮呀,不過因為要assemble, 所以我地都等到weekend先做啦! 不過到weekend, 佢地又係度,真係好難整到,老公整左一半之後就放棄左,佢地實在太幫得手呀! 我地就係晚上佢地訓左後趕工,嘩,原來整整下,整左成兩個鐘,真係攞命呀,整完後條腰真係酸左,因為要坐係度鑽下睇下彎下,我同老公真係嘔心瀝血呀! 希望佢地會keep住玩,如果吾係真係哂心機呀!
Hannah & Emma, 呢個就係你地聖誕禮物,吾好話我無買野比你地啦!
Tuesday, October 20, 2015
2015 pumpkin patch
呢排真係好懶散,寫blog變得可有可無,或者呢排成日上網買野,shopping點都緊要過其他野既,嘻嘻(始終都係一個女人,買野真係會到忘我境界!)
上星期去左一年一度既pumpkin patch, 一如以往,都係好多人,不過個日天氣好好呀,吾駛著到包糉咁,感恩! 其實要揸成個鐘頭車先去到,感覺上有D吾抵,因為除左係影下相之外,真係無咩好做,不過陪住兩個有講有笑就開心啦! 至慘係揸車個位,回程時無得覺覺,我地就訓到豬仔一樣,無計啦! 老公,你就犧牲一下啦,哈哈哈!
兩隻小鬼見到咁多個南瓜,真係好興奮呀,係咁擺來擺去,好得意. 雖然玩左一陣後就已經開始悶,但起碼影到D相,大個比佢地睇番都可以話我地去過呀! 其實因為路程遠,我地行左陣食D野,返到屋企都已經成4點了(我地已經一早就出門!) 湊住佢地,真係少D精力都吾得,我地兩個長期2打2,都咪話吾辛苦. 呢排我老公晚晚OT, 我湊佢地食飯真係人都癲,加上有99係隔離ee哦哦,好多時我都吾想食算數. 唉,成日同自己講,幾年啦,幾年後會好好多,希望我真係捱到幾年啦!
上星期去左一年一度既pumpkin patch, 一如以往,都係好多人,不過個日天氣好好呀,吾駛著到包糉咁,感恩! 其實要揸成個鐘頭車先去到,感覺上有D吾抵,因為除左係影下相之外,真係無咩好做,不過陪住兩個有講有笑就開心啦! 至慘係揸車個位,回程時無得覺覺,我地就訓到豬仔一樣,無計啦! 老公,你就犧牲一下啦,哈哈哈!
兩隻小鬼見到咁多個南瓜,真係好興奮呀,係咁擺來擺去,好得意. 雖然玩左一陣後就已經開始悶,但起碼影到D相,大個比佢地睇番都可以話我地去過呀! 其實因為路程遠,我地行左陣食D野,返到屋企都已經成4點了(我地已經一早就出門!) 湊住佢地,真係少D精力都吾得,我地兩個長期2打2,都咪話吾辛苦. 呢排我老公晚晚OT, 我湊佢地食飯真係人都癲,加上有99係隔離ee哦哦,好多時我都吾想食算數. 唉,成日同自己講,幾年啦,幾年後會好好多,希望我真係捱到幾年啦!
帶左爸爸大機,影D相出來真係吾同D,嘻嘻!
想玩飄浮相? 哈哈,跳吾起呀!!!!!
1
2
3
Tuesday, October 13, 2015
走失記x2
真係好吾明,一向hannah小姐都比較痴身,以為出到去,佢吾會點走開,點知.....
上星期六,因為想買張枱比佢地寫下字,所以去左ikea, 本來一開始都好開心架,有新野買wor, 緊興奮D,咁hannah話想行行,咁就放佢出來啦,一開始佢都跟住我地,雖然都會吾合作,但我地話byebye佢都會跟住,之後我就推妹妹行前先,佢就同爸爸一齊行後,係前面等左佢地一陣,都無影,咁我地就去番搵佢兩個啦,老遠見爸爸打緊電話,佢見到我,問hannah呢? 跟住我話我點知,你吾係同佢一齊既咩,個刻真係驚到心臟停頓,ikea話大吾大,話細吾細,有櫃有床,一個小朋友咁細,真係好難留意,個刻我真係驚左,始終佢咁細個,你點知有無D變態人係身邊,佢吾見左佢吾識返屋企架,真係嚇到鼻哥窿無肉,我又吾係好明,佢點會掛住睇野而睇吾實個女,不過男人都係咁,可以點? 之後佢就去番原路搵佢,我就向前行,不過我其實都坐左係個度等佢,所以如果hannah經過,我又無理由見吾到既. 之後我去番搵佢地,有個女人好心問我係咪搵個細路女,我話係呀,佢話你先生已經搵到佢,吾好擔心,我即刻沖去搵佢地,hannah已經喊哂口,我就驚到都喊埋一份,試想下,吾見左個女,真係吾怪得人,所以出去真係真係真係要拖實佢地,就算幾吾中意都好,都一定要睇實. 之後我問番我老公,佢話hannah掛住玩D drawer, 所以吾知去左邊,搵到佢時,佢係比人帶去ikea 個D職員到,好彩有個講廣東話既人幫佢,如果吾係都吾知點算. 唉,我地之後都心臟停頓左一排,比佢咁嚇一嚇,真係心血少都暈左, 其實本來有好多野想買,但比佢搞完後,都已經無心情了. 我諗我而家係應該買個GPS比佢掛係身,就算真係真係再走失,我都有機會搵到佢(當然希望吾好再發生啦!)
Monday, October 5, 2015
Emma BB @ 22 months
好耐都無update下亞妹啦,原來仲有兩個月左右就2歲,嘩,D時間去左邊呀?? 我真係完完全全想像吾到佢已經由條蟲仔到而家可以自力更生幫手clean up, 食野,痾peepee, 雖然偶然都要幫下手,但如果你叫到佢,佢都一定會做到. 吾知係咪頭一個硬係會縱壞多D,以前hannah總要我地頭都痛,而亞妹雖然都會係曳曳,但都不足為患. 希望佢今個冬天吾會好似上年咁病病病病病啦!!!!!!
妹妹係一個愛笑既小朋友,做咩都好,好易笑,所以都感染到我地成日笑呀.
中秋節無月餅食,食yogurt一樣咁開心!
今年既中秋有lunar eclipse, 我咁大個都未見過,真係好好好特別呀!
媽媽手痕,幫亞妹搞成咁,佢真係多得我吾少,哈哈
一路都知道妹妹係比較頑皮個個,好多野佢敢做而姐姐都吾會做.....今次又吾知搞咩自己stuck左係入面,出吾到,喊哂口叫救命,變態媽媽就係拯救前影低D曳野先,嘻嘻
Friday, September 25, 2015
生日勁不快樂
又大一歲啦,雖然人老左對過生日要求真係低左,
但我諗小小野都要做卦. 話就話年年生日想dayoff, 但因為今日有野due加上我地prepare左個 surprise party比我同事 50th歲生日,所以我都無咩所謂呀.其實全日我都好開心架, 到放工個陣, 原本老公講5 點幾走,點知突然又話有d野煩,要遲d先走得, 我都已經唔係咁開心. 係,有時d野未必佢控制到,我都唔應該怪佢, 雖然佢返到屋企都係咁過,但見到佢我諗我會開心d. 之後,佢成差不多8 點先返到,唉,個心已經涼左一半. 咁算啦,佢都係做野,無得講. 返到屋企,又要湊女沖涼睇書訓覺,都已經無時間做自己野, 到d女訓哂,都已經成 10 點有多,我沖完涼出來,我老公問我有咩做,我話無呀,跟住佢話, 咁慘,無電視睇? 跟住我話唔係.... 跟住就再無理我,自己做自己野. 比著平日,我無咩所謂,因為大家忙左一日,都想休息下, 佢中意打機我就睇下電視咁,但我生日既時候,就真係感覺怪怪的. 佢就真係自己打機,打到我吹哂頭,刷完牙,跟住先問我有咩做, 我話無,其實個刻條氣已經谷住左,我生日已經過左成日, 仲有一個鐘頭既時間渡過,你先問我咩事, 我個陣其實都唔多數理佢,我唔想係生日個日咁唔開心, 我自己入左房,佢feel到有d野,佢就打完機入來問我咩事, 我本來都唔想講,我唔想大家又不歡而散, 但佢問多兩問我就講我唔開心,生日無人陪,跟住佢答案係, 我琴晚咪陪左你囉,同埋呢幾晚都陪你呀, 佢話唔知點樣先滿足到我. 我真係唔想講野,咩叫生日? 呢幾晚陪我就係生日個日唔需要陪,我諗呢個都係男人既想法. 跟住仲話我唔好咁emotion, 話我唔應該咁易影響到自己情緒.佢咁講法, 原來唔開心,都唔可以喊,都唔可以比人知, 更加唔可以用情緒來控制自己,咁我覺得自己生存無咩意義, 我本身就係一個愛喊既人,睇套戲感動都可以喊一餐, 而家連生日無人陪唔開心都唔可以喊,咁我都唔知生存有咩意義了.
多謝你地聆聽,都多謝你地既blessings. 吾知呢條路可以點行,但為左小朋友,都要照行.
Tuesday, September 22, 2015
High tea @ The Pierre
未寫完之前既ftm生涯前,我想中途加入另一篇野. 再吾寫,我就吾記得架啦. 自從生完小朋友後,真係未試過自己出去好耐,最多係試過約朋友係office附近食lunch, 又或者朋友同埋小朋友一齊去食野行街,但兩個亞媽出去,真係未試過呀. 今次, 得到屋企所有人批准,就來一日辣媽high tea日,同我既朋友二人一齊去central park附近high tea. 講真,自己從來都未試過high tea, 就算係HK,都未試過呀. 所以今次真係新穎過新穎呀,咁當然係超級開心啦,難得吾駛湊小朋友可以休息一日,真係辛苦哂老公呀,不過比得佢湊,都預左屋企混亂過混亂,睇電視睇足一日等等,算啦,我都要適當時候隻眼開隻眼閉了.
我地個high tea本來係5點,但我地都覺得不如早少少出去,所以大約3點鐘就出到去,其實原來可以早D架,但我地兩個小朋友都吾知係咪feel到我地出街,又吾肯食野又吾訓,真係激氣. 好彩到最後搞左一輪我個女訓左,先可以快手咁出去咋,不過遇著subway又慢吞吞,我都坐左成兩個鐘車,真係人都癲. anyway, 雖然天氣麻麻,咁都吾影響到我地咁開心既一日既,出到去,我地行下名店,扮下闊太,哈哈,真係幾鬼爽. 本來我地約左5pm, 但我地見都無咩好做,所以決定早D去到睇下可吾可以比我地早D坐,好彩既係,佢地都走得幾快,未夠5pm我地就坐低左. 我地兩個亞媽都好鬼興奮,因為真係勁難得,同埋我地買左個coupon, 大約$60兩個人,有D咁既服務又有咁好既美食,我覺得好值呀! 不過可惜我個日開始有少少傷風,所以食到一個時間真係鼻都塞哂呀,慘慘!
其實個度既野食早已經準備好,所以都其實凍凍地. 總共有三層,第一層係有鹹點,但你問我係咩,我都已經吾係好記得,嘻嘻,不過幾好味. 中間個層,就係有D scone,佢個jam都吾差呀,其實我地坐咁耐真係食到第二層就已經飽啦,到甜點既時候已經要打包走人, 細食咩? 又吾係,係掛住講野,講到無停口咁,哈哈,所以都未有機會食甜點時已經要返歸呀. 我地就係個度坐足3個鐘,其實有D人遲過我地去都已經走哂,我地都算係坐得最耐個兩位,哈哈,不過人地吾明,但我地就好明白,因為呢個機會真係10年難得一見. 雖然我老公話我中意去就去啦,但我都吾想經常丟低兩個女佢湊,而自己同朋友出去我又覺得好內疚,同埋,就算今次出去只不過係數小時,但我地都時刻contact老公睇下D小朋友點架,個心真係囉囉攣呢.
好高興認識到呢位朋友,明白大家有小朋友出來不易,我都會好好珍惜呀. 希望將來會有更多呢D 機會啦!
我地個high tea本來係5點,但我地都覺得不如早少少出去,所以大約3點鐘就出到去,其實原來可以早D架,但我地兩個小朋友都吾知係咪feel到我地出街,又吾肯食野又吾訓,真係激氣. 好彩到最後搞左一輪我個女訓左,先可以快手咁出去咋,不過遇著subway又慢吞吞,我都坐左成兩個鐘車,真係人都癲. anyway, 雖然天氣麻麻,咁都吾影響到我地咁開心既一日既,出到去,我地行下名店,扮下闊太,哈哈,真係幾鬼爽. 本來我地約左5pm, 但我地見都無咩好做,所以決定早D去到睇下可吾可以比我地早D坐,好彩既係,佢地都走得幾快,未夠5pm我地就坐低左. 我地兩個亞媽都好鬼興奮,因為真係勁難得,同埋我地買左個coupon, 大約$60兩個人,有D咁既服務又有咁好既美食,我覺得好值呀! 不過可惜我個日開始有少少傷風,所以食到一個時間真係鼻都塞哂呀,慘慘!
其實個度既野食早已經準備好,所以都其實凍凍地. 總共有三層,第一層係有鹹點,但你問我係咩,我都已經吾係好記得,嘻嘻,不過幾好味. 中間個層,就係有D scone,佢個jam都吾差呀,其實我地坐咁耐真係食到第二層就已經飽啦,到甜點既時候已經要打包走人, 細食咩? 又吾係,係掛住講野,講到無停口咁,哈哈,所以都未有機會食甜點時已經要返歸呀. 我地就係個度坐足3個鐘,其實有D人遲過我地去都已經走哂,我地都算係坐得最耐個兩位,哈哈,不過人地吾明,但我地就好明白,因為呢個機會真係10年難得一見. 雖然我老公話我中意去就去啦,但我都吾想經常丟低兩個女佢湊,而自己同朋友出去我又覺得好內疚,同埋,就算今次出去只不過係數小時,但我地都時刻contact老公睇下D小朋友點架,個心真係囉囉攣呢.
好高興認識到呢位朋友,明白大家有小朋友出來不易,我都會好好珍惜呀. 希望將來會有更多呢D 機會啦!
Tuesday, September 15, 2015
第2日 ftm - 勇闖children musuem of manhattan
呢排又忙又病,已經又遺棄左個blog一排! 好啦,我要努力追blog先得!
上篇講完第一日做ftm, 我既第二日ftm行程就係去children museum. 一早已經約左朋友去,個日一起身就出發,真係同無假放無分別,唯一係可以同個女去玩,不過都辛苦架,佢吾發脾氣時就好,一發既時候我真係好想丟佢落街,仲有大把大把咁車埋去,不過....都係我好嬲好嬲時先咁諗,現實中又點會同點容許我咁做. anyway, 我地一早起行,其實雖然同hannah一個去,但要坐stroller上上落落subway都幾係野,加上吾係所有subway都有elevator, 好多時我就連人帶車咁搬佢上落,真係超辛苦. 跟住D人見到都吾會忙架,不過我無expect人地要幫既,但平時我自己一個時,我都會幫人手架.
children museum of manhattan, 估吾到一去就去左成日,開頭仲諗,約左10點鐘,咁鬼早,驚無咁多野玩呀. 我地去到時已經10:30, 都無停過咁玩,係中途出左去食lunch, 之後就玩玩玩, 玩到成5點先走,我都覺得好勁! 個museum有5層,我地開始時就去左basement玩,個度有個indoor playground咁, D小朋友係入面自己玩,我地可以係隔離睇實,之後有兩個人一齊唱歌跳舞,個度都聽左成個鐘呀,但又幾開心. 聽完玩陣之後,就食個lunch, 之後再玩. 下午時,我地就去玩陣水先,佢個玩水地方係outdoor, 但我又覺得幾好玩,可能吾算多人同埋新鮮啦,加上地方比較上乾淨,所以我都中意. 班小朋友就當然勁愛啦,所以我地係個度都hea左45分鐘,跟住因為有class關係,我地要趕去下場,係一個學整photo frame既class, 可惜我地去到無哂位,唯有轉移目標,去玩隔離既沙池,雖然之前個日先同hannah玩完沙沙,但佢去到沙池又狂玩,估吾到佢咁中意沙池wor....之後又有另一個class, 係jam band, 不過只不過係有D 樂器比佢地自己夾band, 有D無聊,但班小朋友又點會理,一齊過就已經開心到暈,哈哈. 呢個museum其實好多野玩呀,可能同埋佢有吾同既class可以去學野,又有人一齊講故事唱歌歌,幾開心呀! 最重要係都算乾淨,同埋一層層咁,走失機會難D,所以都玩得安心呀!
雖然咁就過左一日,真係好鬼累,但見到佢咁開心,我都真係好好好開心呀! 係走個陣佢cranky左一陣先訓覺,但我知佢已經好累架啦玩左一日,返到屋企個陣都忟左一排先肯食野,唉,算啦,一啖沙糖一啖屎,小朋友至愛!
上篇講完第一日做ftm, 我既第二日ftm行程就係去children museum. 一早已經約左朋友去,個日一起身就出發,真係同無假放無分別,唯一係可以同個女去玩,不過都辛苦架,佢吾發脾氣時就好,一發既時候我真係好想丟佢落街,仲有大把大把咁車埋去,不過....都係我好嬲好嬲時先咁諗,現實中又點會同點容許我咁做. anyway, 我地一早起行,其實雖然同hannah一個去,但要坐stroller上上落落subway都幾係野,加上吾係所有subway都有elevator, 好多時我就連人帶車咁搬佢上落,真係超辛苦. 跟住D人見到都吾會忙架,不過我無expect人地要幫既,但平時我自己一個時,我都會幫人手架.
children museum of manhattan, 估吾到一去就去左成日,開頭仲諗,約左10點鐘,咁鬼早,驚無咁多野玩呀. 我地去到時已經10:30, 都無停過咁玩,係中途出左去食lunch, 之後就玩玩玩, 玩到成5點先走,我都覺得好勁! 個museum有5層,我地開始時就去左basement玩,個度有個indoor playground咁, D小朋友係入面自己玩,我地可以係隔離睇實,之後有兩個人一齊唱歌跳舞,個度都聽左成個鐘呀,但又幾開心. 聽完玩陣之後,就食個lunch, 之後再玩. 下午時,我地就去玩陣水先,佢個玩水地方係outdoor, 但我又覺得幾好玩,可能吾算多人同埋新鮮啦,加上地方比較上乾淨,所以我都中意. 班小朋友就當然勁愛啦,所以我地係個度都hea左45分鐘,跟住因為有class關係,我地要趕去下場,係一個學整photo frame既class, 可惜我地去到無哂位,唯有轉移目標,去玩隔離既沙池,雖然之前個日先同hannah玩完沙沙,但佢去到沙池又狂玩,估吾到佢咁中意沙池wor....之後又有另一個class, 係jam band, 不過只不過係有D 樂器比佢地自己夾band, 有D無聊,但班小朋友又點會理,一齊過就已經開心到暈,哈哈. 呢個museum其實好多野玩呀,可能同埋佢有吾同既class可以去學野,又有人一齊講故事唱歌歌,幾開心呀! 最重要係都算乾淨,同埋一層層咁,走失機會難D,所以都玩得安心呀!
雖然咁就過左一日,真係好鬼累,但見到佢咁開心,我都真係好好好開心呀! 係走個陣佢cranky左一陣先訓覺,但我知佢已經好累架啦玩左一日,返到屋企個陣都忟左一排先肯食野,唉,算啦,一啖沙糖一啖屎,小朋友至愛!
Subscribe to: Posts (Atom)


text:
2015年9月5日星期六
Gmunden 6
返維也納前去八一八.
Google過知度呢度活化咗做老人院, 即係冇得入去參觀啦. 但係外邊都可以行吓卦.如果有人問咪話嚟探人囉.
行咗一個圈.其實啲員工都唔理你嘅.
返維也納路上經過Lambach呢個鎮仔.
居然有間超大修道院.
仲要係好靚喎.
冇幾遠有另一個鎮Stadl-Paura.
有間Dreifaltigkeitskirche教堂.
細細間,又係好靚.唔知係咪以前啲村民鬥邊個鎮有錢呢??
遠處就係Lambach
間修道院就係咁長嘞.
繼續上路,又見指示牌有個叫Schloss Almegg嘅宮.可惜係私人重地,唔可以走近.
30 則留言:
老人院好好環境~回覆刪除
老人院有人問,你應該話返去自己床位呀XXD回覆刪除
修道院有冇修女製曲奇賣架.回覆
係喎,咁咪可以入去參觀囉. 都係毛豆醒.刪除
修道院一個人都唔見.
老人院的環境好,令人羨慕!回覆刪除回覆
我屋企都冇咁好環境刪除
好友✫☾.•*☁good night 甜夢✬*¨★週曰快樂┈Zzz回覆刪除回覆
Happy Weekend.刪除
兩間教堂都靚喎, 睇黎兩個鎮仔D人都有個錢喎回覆刪除
王子, 今日維也納情況如何? D難民到左未呀?回覆
到咗好多. 好多都繼續去德國.刪除
老人院好環境,不過去街唔方便喎回覆刪除
嘩,咁正嘅老人院,老人家入去住係咪政府比錢?回覆刪除
行咗一個圈,啲員工都唔理你嘅,咁仲唔鼠入去八吓? :p回覆
私人㗎.刪除
鼠入去我估佢哋會問.
入住呢間老人院會唔會好貴?回覆刪除
咁靚嘅老人院!你個度屋多過人喇.回覆刪除
皇宮咁大,人少住會好悶喎!回覆刪除
有咁靚既老人院,真係人都醒D呀!!回覆刪除
老人院都咁靚...外國養老真係好過香港多多聲...回覆刪除
不過應該要係重稅下先有咁好既老人院.....right?
唔驚啦王子book定位第時老咗入去住下囉XXD回覆刪除回覆


text:
今次都要用廣東話,因為除咗用「凍到亞媽都唔認得」嚟形容呢個冬天之外,我都唔識點形容.
經過埋今個星期初嘅東南部風雪之後,美國50個州已經證實有49個州有雪蓋地.仲有邊個州咁好彩未中招?哈哈,唔係夏威夷,而係佛羅里達州,不過前一排佛羅里達州都凍到攝氏零度,攪到啲士多啤利同蕃茄貴哂.
因為今年係La Nina現象年,冬天嚟之前,氣象學家已預告今個冬天會好凍,點知12月初一到,已經比平時凍好多,到月中,歐洲同美國平時唔會咁早落雪嘅地方都已經勁落雪(記唔記得留學英國啲細佬返唔到香港呢!).
我哋美國東南平時就算落雪,都會到1月中/尾最凍時先落,今年聖誕就落咗鑊勁,好在近假期,我老公喺屋企,佢好快就剷完啲雪,之後幾日都車我返工放公,唔駛我煩.
今個星期就慘喇,星期一中午先落,老公一早已經飛走咗,得我一條友,返緊工落雪攪到我好緊張,地面一開始積雪我就走人.跟住成晚落足一晚,又雪又冰雨.
第二朝可以留喺屋企返公,但我都係要下晝返公司一轉,諗咗好耐剷唔剷雪,因為老公話如果無三四吋以上,唔剷就咁車過去都得,但係我屋企門口條路仔陽光唔到又有少少落斜,唔剷啲雪過咗夜就會變冰,今日唔跣第二日都會勁跣.
最後死死地氣,都係剷一邊,等我自己架車出到,剷呀剷,剷完係出到車,不過對手已無力提起又勁震,都係要返工.琴晚瞓覺左瞓右瞓條腰都好似斷咗咁痛,食咗止痛藥都係咁上下.老公架車嗰邊依家有幾吋,全部都係冰,佢星期四晚返嚟都唔知點算.
就係因為勁凍,所以即使啱啱過咗生日係週末,我哋都係乜都無做,嗰日由朝到晚都係攝氏零度以下,屋企有暖氣,長期攝氏21度,你話我點會無啦啦走出街捱冷吖.今個冬天乜地方都無去,簡直冬眠一樣.
講開暖氣,我哋用煤,淨係12月已經200美金,其實已經唔算好勁,但係往年12月係頂多百鬆啲,仲未計電費呢.唉,仲有1月同2月嚟緊呀!


text:
前日個溫度計跌左落水,死左.今日去魚街買過新既,順便重新綁過條電線,再用索帶固定晌其他電線上面,冇咁礙眼之餘,個吸盤就算再甩都唔會成個溫度計跌落水
幾日前起身見到檯面有條魚乾.大概每隔個零兩個月就會有條魚跳缸自殺.養藍眼燈果時就跳得更頻密,每個月都跳兩三條.通常都係夜蘭人靜既時候跳.原因不明,可能訓得唔好
兩包高級活性炭已經拎走左,除左每日換水暫時唔打算做其他野.早兩日去養魚 forum 度求救,有網友轉載左一篇台灣人寫關於水質混濁問題既分析.台灣人篇文既科學根據好似好充份,起碼晌高考讀生物同化學既我都覺得好有說服力,雖然呢兩科我只係勉強及格.照咁睇缸水變到蔗汁咁,根本唔係硝化系統可以搞得掂既.我都唔知係幾時開始迷信硝化系統可以令水質變清,應該係幾年前初學養魚就誤會左
今日晌魚街見到好多日文包裝既產品,聲稱可以將黃泥水變成蒸餾水咁清澈.但晌未搞清楚點解缸水會濁成咁之前,都係無謂再o徒錢買野喇
同場加映一隻灰白色既蝦.當蝦身由透明變成灰白色,通常都好快會死嫁喇,呢個算係養魚人既共識.以前我養既蝦死前都係咁上下樣,但圖中果一隻已經有成個月係咁既顏色,起居飲食同其他蝦冇分別
擺晌檯面呢個迷你魚缸,長闊高都只係居居十零吋,但內裡難以理解既野實在太多,晌個缸面前既我真係好渺小


text:
2013年3月14日
Here We Go!! Duffy小飛俠造型服飾終於登場!!
我自己都已經唔太記得,之前曾經響幾多篇文章入面提及過 Duffy小飛俠造型服飾... 應該都唔少... 等咗咁耐,終於俾我等到啦!今日入園嘅時候發現,呢套服飾經已上架啦!真係好開心啊!
呢套係我近期比較期待嘅一套 Duffy 服飾,見到有得賣,我當然諗都唔洗諗就買咗返屋企!能夠將 Duffy迪士尼小熊 以及 小飛俠 呢兩位我喜歡嘅 迪士尼朋友 配合起黎,好得意,好可愛啊!
呢套服飾用咗一個盒黎裝住嘅,做法同前嗰排推出嘅 睡衣套裝 相同;而配件亦都相當齊全架!
而家又等我地仔細睇下每一樣配件!首先係帽子,綠色嘅高帽上面釘有一條紅色嘅羽毛,好靚!
上衣睇起黎非常閃亮,亦有索繩,腰帶等裝飾;旁邊嘅短劍更加可以拔出黎俾 Duffy 拎住架!
至於背後,亦都繡有 Duffy迪士尼小熊 標誌性圖案:米奇頭型圖案.同時亦釘有 Duffy 招牌.
條褲就冇咩特別,深綠色,襯返件上衣;同平時一樣,都係有一個位俾 Duffy 伸返條尾出黎嘅.
呢對鞋就用咗皮質製成,底部有 Duffy 腳印.基本上,整套服飾都係完全參照返 小飛俠 嘅造型.
而我覺得比較特別嘅一件配件,就係呢個奇妙星粉布袋,上面印有一堆星粉,仲有 奇妙仙子!
另一邊就印有《小飛俠》電影嘅經典對白:「你所需要嘅,就係信念,信心,同埋奇妙星粉!」
我嘅 Duffy迪士尼小熊 經已化身成 小飛俠,準備好翱翔天際,向著夢幻島進發啦!Here We Go!憑著信念,信心,同埋奇妙星粉,我地都可以響天空飛翔!齊齊讓自己嘅 Duffy 帶領你飛上半空!
於 23:42
標籤: 迪士尼樂園商品, Duffy迪士尼小熊
訂閱: 張貼留言 (Atom)


text:
Tuesday, 1 July 2008
Princeton 遊
六月中我有個 Enoch Seminar 要去, o係 Princeton Theological Seminary, present 一份有關以諾一書第 14 章o既研究. 我o係阿媽屋企出發, 要由 New York Brooklyn 去到 New Jersey Princeton, 主要係坐火車. 雖然要坐成兩粒鐘咁滯, 不過好在都唔貴, $15 咁上下. 由 Princeton Station 行到過去 PTS 都唔算遠, 大約 15 分鐘腳程.
呢個係佢地個 library, 我冇行晒成間. 比想像中細, 不過點都一定好過 McMaster. 話時話, 呢度環境真係幾好, 有樹有草, 好靚. 拍得住 Trinity Western.
呢度係食o野o既地方, 一日三餐食 buffet, 對我呢 d 食o野冇要求o既人o黎講算係幾好食, 起碼餐餐食到飽, 又免費. 大家都食完飯o係度傾計, 但係呢方面我真係完全唔掂, 食完o野就坐o係度, 冇辦法同人開始話題, 都唯有早 d 返宿舍用電腦睇 x-files. 浪費晒呢 d 識人o既機會. 唉, 我o係呢行睇怕都係冇乜前途.
呢度入面係 seminar o既地方, 好似酒店咁, 幾靚. 不過 d seminar 好鬼悶.
呢度係我住幾日o既地方, 係學校o既宿舍, 好在有冷氣, 同埋一人一間房, 不過沖涼要去個公用洗手間, 好有福音營 feel.
總括o黎講, 今次收獲不大. 既識唔到新朋友, 又冇機會同 d 大粒佬/婆傾計; d 人亦似乎唔係咁欣賞我份研究. 不過呢個係意料之中, 因為我 present o個時有兩個 chairs, Gabriele Boccaccini 同 Martha Himmelfarb, 我一早就知佢地唔會同意我o既研究結論. 我覺得我都有 defend 到自己o既觀點, 不過有幾個問題我覺得答得唔係咁好, 有 d 後悔, 太過緊張亦有所影響. 我亦見到 James Charlesworth 同 Lawrence Shifman, 後者尤其有型, 真係好正, 做佢學生聽佢書一定好開心.
而今次唯一收獲就係.... 有機會同 Annette Reed 見面, 因為佢地第一日有請佢o黎做嘉賓. 真係唔明, 同佢傾計我明明就對答如流, 乜都敢講, 但係佢一走o左, 我就有辦法同其他人一樣咁傾計.
Posted by Howtindog at 19:13
Labels: 生活
0 comments:
Subscribe to: Post Comments (Atom)


text:
鄭金鈴( Ling)
港大韓國研究及比較文學系 Yr.4
Ling試過去一個月德國旅行,「當地嘅人比較冷漠,加上日日食腸同薯仔,食到我喉嚨痛發燒,我都係鍾意亞洲多啲!」
U花 U草
自薦拍片 港大文學女做韓版杜如風
韓國除了化妝品,燒肉吸引之外, K-pop綜藝節目都是港人至愛.讀緊港大韓國研究及比較文學系的鄭金鈴( Ling)就係百分百韓飯,為見自己最愛的《兩天一夜》班底,試過特登飛去韓國探六位主持人兼送新年禮物,又試過喺機場等九個鐘.
21歲阿 Ling升港大就開始學韓文,「我一直想學一種外語,好似識多一種超能力咁,我一向好鍾意睇韓國綜藝旅遊節目《兩天一夜》,以前有李昇基, MC夢,殷志源等主持,我誇張到飛去韓國送新年禮物畀佢哋,所以上到大學就索性修讀韓文.上年九月去咗韓國延世大學做一個學期交換生,韓國讀書好辛苦,除咗其他科目,星期一至五都要上埋韓文堂,所以要等到中秋節先有得抖吓,不過亦都因為日日同韓國人相處,韓文進步咗,連酒量都好咗好多!」
希望成為旅遊節目主持的 Ling,仲膽粗粗寫計劃書給韓國觀光公社搵贊助拍旅遊節目,以短片形式介紹非一般的 14日韓國之旅,「我哋以濟洲島作為起點,由韓國南邊環遊到北邊,每個地方我哋自設不同即興任務,同陌生人互動,例如同韓國人一齊跳鄭多燕,街頭表演唱歌等等,最後韓國官方仲贊助我哋住宿同車資,慳咗幾千蚊,所以呢排要趕剪片出片,希望啲人睇完會去多啲首爾以外嘅地方!啲人去日本會諗起杜如風,如果去韓國會諗起我阿 Ling就好喇!」
撰文:葉浩婷
攝影:范仲良
化妝及形象: Kika Wong


text:
13 May 2016
泰北,寮國 2014-01-25to02-10 – Day.07(31Jan14)
訓到8點幾起身,先到GH附近既market食早餐,出門口時見成地炮仗衣,仲有d一盒盒既炮仗係度,琴晚真熱鬧,去到食野既地方,有隻貓係度,懶洋洋咁加埋d光,幾咁relax,之後呢,又要去唱錢了(US100again),今次去左另一間,感覺上比較專業,而且要填form又要記低passport咁,仲有d人既英文亦好d,唱完錢就行去球場睇比賽(附近四條村入面既三村攪比賽),位置係街一直行到尾,落少少就係了
未夠9點去到已經好多人係度,有d傾緊計有d擺緊檔有d setup緊個場地,攪左一輪女士既推石首先開始(前一日係Tai Lue睇過佢地既練習,有用手或腳等等去撞石,彈到另一粒既就得分啦),開始左比賽就好熱鬧,有三人比賽,代表三條村,旁邊既人睇得好開心
之後去左睇男士玩陀螺,先由2個人用繩轉郁個陀螺,再有兩個人係遠少少既再出另外既陀螺撞開佢地,將轉緊既陀螺撞離地下個圓圈就嬴,比賽好似幾緊湊咁,再睇另一邊玩竹球,四人對實用腳或頭打過對方場地,接唔到既就輸,睇左陣又食下野飲下野咁就走人了,大約係度留到11點半就走人了,天氣真熱
幾分鐘後就到左目的地,似係教育中心既地方,成班人係度羅水同等多少少人先一齊入去,等時係度玩下搖板咁,幾開心下,行入少少好多草同林,入到去見到佢地用刀開緊林,有d就煮緊野食,有燒肉燒魚燒腸,有整緊papaya salad,試過味唔覺太辣都幾好食,難怪佢地話依個係laos出名既食物,仲有一d鴨肉加d鮮鴨血一齊整既,之前未見過但血淋淋咁德國人話唔舒服所以唔食
行出少少睇,我地食野既地方就係河邊(Nam Long River)水流好大,有幾箱laos beer放左入河用河水雪住,摸過都幾凍下,同時間除左整野食就另有人鋪緊蕉葉做台陣間要黎食野既準備,仲有d搬緊石頭或用蕉樹幹做椅咁,無幾耐就開始食得了
有個係用菜加自己包既野食,入面夾米粉,魚肉,蔥/芫茜, 仲有醬汁既菜包,幾好食,德國人話依個係laos spring roll喎,我就試下佢血淋淋既鴨血燒鴨肉,完全無血腥味,都唔錯,仲有燒河魚等等,laos d野都幾好食
十幾人圍住一齊食野,都幾開心,除左食野當然走唔甩要飲下laos beer同homemade whiskey啦,飲左幾round就上少少去左睇d男人玩鐵球,之前行村時見有人係家門口玩緊,好似保齡球既玩法,不過唔係碌而係拋,最接近中間個細球就算嬴,輸左即飲一杯啤酒,佢地玩左幾round後就我同德國人都一齊玩下咁,有嬴有輸,所以我又飲多左幾杯,最後太暈我就走人番落下面少少同班女人一齊,見有席係度就訓下,不過飲多左又近河邊好死凍,佢地見我凍就比左2件衫我,暖番d 就好快訓著,訓左陣約4點就執野走人了
差唔多時間去join party了,見到tourist office既人,車我去場地前先要行去佢家join埋佢fd,再車埋德國義工一齊出發,等緊既時候見佢爸係度,雖然語言溝通唔到但手勢搭救,請左佢食係球場買既果實(羅望子Tamarind),酸酸甜甜幾好食,office既fd到左後就開車去場地,開緊去場地途中又撞到另外一d朋友,有個仲帶住隻田鼠,用條繩縛住,因之前見過都係縛住既狗就問依隻野係要黎食定係點,原來係寵物來的,我摸左佢幾下佢好惡仲想咬人咁款,哈,玩左陣就走人了
電單車好大風,不過日落好靚,番到GH就再訓多陣去到9點先起身,因有面包食所以dinner唔怕d鋪關晒無野食,沖完涼睇下相咁食左少少野就訓了,因怕之前係河邊凍親所以食左粒感冒藥先訓,旅行病就慘了,不過攪攪下都成12點幾先訓,今晚既炮仗聲比前一晚少,而且唔見煙花,嗯
[25/01/14 to 10/02/14]
Photo Link <<<<<<<<<<<<<<<<
No comments:
Subscribe to: Post Comments (Atom)


text:
近幾個月都買咗d書,除咗大少奶嗰兩本書之外,仲有呢d!
6/19/2009
6/18/2009
慕道班第三十五課(18-6-2009)
今日我們以一首新的詩歌 >作開始,我記得呢首詩歌好似早幾次喺彌撒時唱過的,都幾好聽o架!
我們今日仍然繼續講耶穌的祈禱,講埋上次修女叫我哋返屋企睇的兩段經文,修女再加多咗d添:
若14:6-11 耶穌先去為信徒預備地方
耶穌話佢自己係道路,真理,生命,其實我哋可以咁睇:
耶穌就好似一條道路咁,讓我們通過祂學習到好多道理,從而令我哋可以同聖父溝通,佢就成為我們同聖父中間的一道橋樑,亦讓我們的生命可以豐富起上嚟,變得更有意義.
我覺得縱使我哋成日喺呢條路上往回走,耶穌都無放棄過我哋,對我們不離不棄咁等我哋回頭,喺近呢幾年我真係好有這種感覺,雖然我唔夠堅定,但我知佢都無放棄我,一次又一次咁帶番我返聖父的身邊,希望我唔會再令佢失望啦!
若 14:12-14 祈禱的神效
但凡我們因耶穌的名向父求什麼,都必會實踐,但天主當然係以佢認為最適合我哋的方式予以成全啦!
若 14:15-17 預許另一位護慰者
天父與我們同在,保守護慰著我們.
若14:27-31 鼓勵和安慰
耶穌給門徒打定底先,希望佢哋可以接受到之後發生喺耶穌身上的事.耶穌其實亦都係替我們打底,喺日常生活中都有好多紛亂,煩惱,但耶穌把平安腸俾我哋,堅固我們的信心,使我們唔會膽怯,讓我們可以用詳和的心去處理呢D紛擾同煩惱.
若第17章 大司祭的祈禱
耶穌唔單只為自己祈禱,也為門徒們同信徒們祈禱,耶穌求父保守住佢哋,使佢哋免於邪惡,並賜給門徒們平安與能力,好等佢哋能夠繼續耶穌的使命,向世人宣講福音.耶穌亦都希望其他相信佢的人可以團結埋一起,相親相愛,在天國中詳和共處.
後記:
我發覺我喺學習上真係有D障礙,因為每當我學咗一D嘢的時候,我好快就會唔記得,好似上次修女叫我哋睇兩段經文咁,我真係有睇o架! 但係睇完之後個腦好似有自動清洗功能咁,乜都唔記得哂,都唔知有乜方法可以改善呢? 我發現我喺學習其他嘢方面或者睇書嗰時都會咁,睇完學完好快便會唔記得,我諗真係要喺祈禱時問吓天父佢有乜辦法幫我解救先至得.
同場加映:
我昨日喺公教書局買咗兩本書,一本係修女用緊的教科書 >,另一本係 >,希望自己睇吓又或者上堂之前備吓課可使自己明白多D,記得多D啦! 我真係唔想再同人講我信天主,我信耶穌,但對於佢哋所教的道理就唔記得喇咁! 我真係好希望有朝一日,我可以做一個真正的基督徒,理行義務,宣講福音.
6/11/2009
慕道班第三十四課(11-6-2009)
今日都唔係好多人返咋,唔知係咪關事H1N1呢? 我們今日以一首詩歌 >作開始.修女話嚟緊7月佢會有3個星期唔喺香港,佢話放晒三個星期假又唔係咁好,所以佢正物色緊睇其他人嚟代課又或者睇吓有無其他授課的方法.今日的主題係耶穌的祈禱,我哋睇咗以下幾段聖經:
瑪26:36-46 山園祈禱
喺呢段經文中我哋睇到耶穌對父的依持同信賴,雖然佢係求父讓苦杯離開佢,但佢都明白自己來到人世的目的,同埋耶穌亦想父增加佢個人的力量去面對.這裡亦提醒我哋祈禱時要醒悟,唔好陷於誘惑之中.
瑪6:5-15 祈禱的精神
這是山中聖訓的其中一部份,這裡教導我們祈禱時應該點做.祈禱唔係做俾人睇的,而係我哋當時真係有咁嘅需要.我哋喺祈禱時要自己靜落嚟,收歛心神,喺一個靜的環境中,感受吓上主就喺我哋面前,不過修女話當靜落嚟的時候可能你會突然間先醒起好多其他嘅嘢未做,例如:工作,日常鎖事等,佢嘅做法就係先用紙筆記低,等祈禱後再處理.祈禱係同天主的溝道,我們同天主講嘢,亦都要靜心聆聽天主同我哋講嘅說話,其實天主喺你未求佢之前,佢已經知你想點,只係祂想同我哋交往,衪係我哋的天主,而天主係神聖的.
這裡亦都講到天主經,入面的內容大致上係祈求上主的國在人世間出理(一個詳和的國度),上主嚟到我哋中間,賜給我哋所需,我們應該寬恕別人,好似天主寬恕我們一樣,唔好做魔鬼的奴隸,陷入一些禍患同壞事之內.
瑪7:7-11, 21
天主時時與我們同在,我哋所求的佢會成全,可能D有人會話我想中六合彩,同天主求,點解佢唔成全我呢? 因為可能天主覺得俾咗你對你唔係最好,可能會害咗你,同埋我相信佢會因應各人所需而分配囉! 始終每個人都有自己不同的崗位嘛! 我相信神對我安排已經係最好的了.同埋好似喺經文入面所講,你求餅天主係唔會俾石頭你的,因為衪係想你生而唔係想你死嘛! 況且人都會將最好的留給子女,天父又點會唔俾我哋最好的呢?同埋我哋唔好只係著眼於向天主攞自己嘅所需,而睇唔到其他人的需要.而且要時時刻刻對天父有信心.同埋我哋唔係淨係求天父對我們要點點點,當然亦都要做天主要我哋做的事啦! 例如守祂定下來的戒律啦! 傳福音等等…
因時間關係,以下兩段經文修女叫我哋自己返屋企睇:
若14:6-17
讀後感:
其實耶穌即係天主,天主又即係耶穌,只係天主藉著耶穌以肉軀的形態出現去作佢的事業 – 拯救人類,好讓我們認識同進入天主嘅國度.
耶穌再一次俾信心我哋當我哋祈禱時,天主一定會成全,但當然以祂認為適合我哋的方式去成全啦!
雖然呢個世界有好多人都睇天主唔到又或者唔識祂,但祂係存在於我們中間的,並且照顧住我哋同愛我哋.
若17 章 大司祭的祈禱
讀後感:
天主叫耶穌嚟係賜永生俾我哋,而永生就係,認識天主,唯一的真天主,和衪所派遣嚟的耶穌基督.
耶穌將天主所授給衪的話,傳了給門徒,讓佢哋知道一切都係嚟自天主,並且相信係天主派遣耶穌來到人間,雖然耶穌唔再喺世界上,但佢都求天主繼續保守護衛著門徒們,使佢哋的心充滿喜樂,並以真理祝聖佢哋.
耶穌亦令我哋知道天主真係好愛我哋,就正如天主愛耶穌,耶穌愛天主一樣.
6/10/2009
日式叉燒@鮮奶燉花膠
上星期六終於的起心肝整吓嘢食,今次在網上找到個整日式叉燒同溏心蛋的食譜,就膽粗粗試吓啦! 味道又OK喎! 不過老公就話個口感唔似,好似煲過湯的豬肉咁,唔知會唔會係D肉嘅問題呢? 至於溏心蛋,我哋一致激讚! 真係好好味!
日式叉燒溏心蛋出前一丁
同場加映:北海道牛奶燉花膠,用北海道牛奶,真係好味好多呢!
6/04/2009
慕道班第三十三課(4-6-2009)
慕道班第三十三課(4-6-2009)
由於上個星期係端午節的關係,所以停課一天.修女話導師報咗個course,所以佢唔會教我哋喇! 修女話佢現在都揾緊人幫手.今堂唔知係咪六四的關係,好多同學都可能去咗集會或祈禱會,所以無來上堂,今日好靜呢!
今日我們以一首詩歌來作開始,唱了老公的首本名曲 >,我哋今堂都仍然係講神蹟,我哋睇咗以下幾段經文:
路9:1-6 宗徒的使命
其實作為宗徒,首要的就係要對天主有信心,相信佢會為自己安排好一切,唔好有懷疑.
路9:18-22 伯多祿明認基督
作為耶穌的門徒,當然係要了解耶穌係傅油者的身份啦!
路9:28-35 耶穌顯聖容
再次係耶穌天主性的表現,好似耶穌受洗時,天主話耶穌係衪的愛子咁,目的係要鞏固門徒的信心.
路9:37-43 治好附魔的兒童
我哋除了對天主有信心,對天主所差遣幫助我們的人都要有信心.
下堂預告:
耶穌同祈禱的關係
6/03/2009
好書推介 - 大少奶的快樂廚房
喺網上見很多blog友推薦呢本書,上星期一出便買咗嚟睇,內容真係好豐富,除了有我最愛的食譜之外,入面仲提到作者大少奶的夫妻相處之道添,真係獲益良多.所以我睇完之後更去買埋大少奶的第一本著作 >睇番呢!


text:
2007年1月11日 星期四
曼谷漫遊記 - 第一集甲
好囉好囉~ 終於都番來囉!!! 有無驚無險, 咁就玩咗6日 (查實係5日至真). 其實果邊都好安全, 只不過係唔見哂d垃圾桶(怕d人收埋炸彈)
; 街上好多軍警, 不過佢地唔會理你; 仲有就係d shopping mall入口有人check袋! 玩吓玩吓, 真係好唔想返黎, 我仲同龍少講不如就移民過黎啦, 龍少話都好喎, 呵呵!!!我地搭4號Emirates夜機去bkk, 因為我地果日冇請假,
所以放咗工就嗱嗱臨返屋企沖涼換衫攞行李就出發喇~~ 去到雞塲check-in咗之後, 就立即去"大x樂"食咗個炒飯先至上雞, 因為好驚阿聯莤d嘢食唔好食嘛! 不過估唔到原來阿聯莤d飛雞好先進架, 有哂電視睇有得打機. 仲好過魚翅同飛龍呀! 而且d飛雞餐都好ok, 係d甜品怪怪地咁啫!!! 不過搞吓搞吓, 要成凌晨12點先有得食, 好彩之前打咗底咋!!

同唱小小錢先. 再打個電話俾接雞果個人, 點知佢話晨早響度!! 真係神奇, 佢話佢響附近, 話行過黎接我地, 點知等咗成10分鐘先到, 俾佢激死!! 不過, 佢揸車都好定, 同埋2點多就去到白龍王廟, 我地係第一架車到, 所以仲攞埋頭籌呀! 真係lucky~ 不過我地要響車度瞓, 好彩佢架車係果D豪華van, 坐到8-10個人架!咁我地就由2點幾瞓, 瞓瞓吓突然司機好突然咁開車~ 原來一到6點, 間廟就開門, 其他車d人係咁沖入去! 我都差d著唔切對鞋, 我地一落車就諗住一齊沖, 但係俾個司機欄住我地, 原來司機一早就攞咗有number嘅紅紙, 我地一入去就跟張紅紙攞番我地嘅籌, 即1,2號! 所以落車咗車之後係唔駛走架, 佢地一早跟車到嘅時間排咗隊架喇! 不過, 入到去都仲要等, 但係師母整好哂d早餐俾我地食, 有豆漿, 類似鬆糕果類啦, 不過我只係睇住龍少食, 因為我陣間body check要空肚..... ! 等吓瞓吓, 等到8點. 終於等到搞大鼓喇, 咁即係師公出黎, 等佢準備好一切, 就叫我地入內堂坐! 龍少係一號, 於是一叫佢就坐埋去! 嘩, 師公講龍少d嘢好準, 講咗大約5分鐘, 師公就同佢祈福, 跟住就輪到我喇! 我一坐埋去, 師公就已經講好多好多嘢, 真係好利害, 咩都俾佢知道哂, 師公仲話我今年會愈來愈好!!! 聽完師公講嘢, 個心真係好舒服, 好似將個死媧解開咗咁, 真係好多謝師公~~
大約8點半, 我地已經可以走得, 於是個司機就車我地去"康民醫院". 點解唔返酒店? 因為龍少同我book咗去body check, bkk嘅body check比hk平好多
, 而且服務仲好好多! 我地大約10點幾就到醫院, 登記完俾哂錢之後, 就開始做check-up! 嘩, 真係有好多唔同國家嘅人, 真係犀利! 由於我做嘅係complementary, 要成做3-4個鐘. 大概2點就做哂所有check-up, 可以返歸! 本來第2日就可以睇report, 但係因為有好多d醫學名詞唔識, 所以都係等到星期一揾埋個翻譯一齊聽好d!!之後我地搭番醫院嘅shuttle bus去nana站, 再轉BTS去Chong Nasi返酒店 ! 估唔到3點多就返到酒店, 其實間酒店都唔差, 都算近BTS-Chong Nasi同SalaDaseng. 但係唯一唔好就係返去條路崎嶇不平, 夜晚仲好暗好靜, 同埋d早餐真係數得出有幾多樣!!! 如果唔係龍少想試新嘢同埋我貪平
, 我諗下次我地都係book番Novotel Siam好d喇, 龍少話至小早餐好味d啦..... 為食鬼!!
4 + 5 Jan 2007
訂閱: 張貼留言 (Atom)


text:
2015/11/02
夜蒲中環@美酒佳餚節Wine and Dine 2015
2015/10/24
作反啦, 莎拉居然帶埋陶寶B夜蒲中環, 去邊度夜蒲?! 咪就係去咗中環海濱既美酒佳餚節囉! 其實今次都係莎拉第一次去呢個Wine and dine festival, 剛好今個星期六天氣涼爽, 行室外都會好舒服, 加上會場內除了有酒之外, 仲有好多美食, 所以就不如一家人嚟個夜蒲中環啦.
莎拉同謝菲今晚都只會淺嚐美酒, 所以都只係買咗一Set套票加一隻酒杯. 呢個酒杯加個袋既設計真係十個like,要試酒時一手就拎到隻杯出嚟, 飲完就放返落個袋度, 真係好細心既設計呢.
雖然我地6:30pm就到了會場啦, 但場內真係好多人呢, 不能不用people mountain people sea嚟形容呀.
行過見到心水既酒想試就試番杯, 莎拉最鐘意就係飲白酒.
行過啲賣嘢食既攤位啲bbq肉香味真係聞到都流口水啦, 要開始覓食先得呀.
不過啲食嘢既攤位真係擋擋都咁多人呀, 找擋少人啲既買炒蝦食先.
陶寶B連食4隻蝦, 佢食到Lam Lam脷呀.
食完呢個頭盤後就更加肚餓, 要買啲bbq 羊架, 西冷, 腸仔送吓酒先得. 會場內有一個大舞台, 當晚有不同既歌手唱歌, 所以我地就好隨便咁座係地下就食嘢飲酒.
陶寶B仲話呢啲叫Picnic呀, hahaha! Little dude真係食到好嘆, 一路食一路”艾”住莎拉, 幾咁enjoy.
場內有啲VIP館, 加上紫紅色燈光令到氣氛更加chilled.
行過見中一個Booth賣既酒加了液態氮, 好仙境Feel, 所以忍唔住要一杯嚟飲.
大人辿就品酒, 小朋友就品Juice/chocolate milk shake啦. 好唔好味呀?!
行了一陣, 陶寶B因為無瞓晏覺, 所以佢已經要中途小休了, 所以我地就搵個位俾陶寶B瞓一陣先.
而我地就食吓嘢嘆吓啤酒. 其實場內既美食真係好多款式, 樣樣都想試, 真係花多眼亂哦.
陶寶B小休一陣就起身再食過, 先嚟一個肉醬意粉頂一頂肚先.
食完個main course, 點可以唔食甜品呀. 不過場內真係好多人, 所以見有心水啱食既就買啦, 見到帝京酒店既booth有蜂蜜黑松露蛋糕買不如就試吓啦,
Um, 真係好香既黑松露香味呢, 陶寶b食到唔停口呀, 睇嚟食完呢件蛋糕都飽啦掛?!
No no no, 諗住打道回府時有攤位賣近期人氣高企既芝士撻, 就係咁又食咗2個. 嘩, 唔數由自何, 一數就先至發覺今晚已經食咗11款食物, 真係明乎期實既飲飽食醉啦.
臨走前一定要影張幸福摩天輪先得!
Subscribe to: Post Comments (Atom)


text:
媽咪姐
林青霞大壽 晒嘢!
Ads by Google
大美人林青霞唔經唔覺已經結婚廿年,仲喺周一( 3日)正日慶祝佢 60大壽.嘩!真係睇唔出 keep得咁好嘅大美人,年紀有番咁上下喎!
話晒一生人得一次,青霞呢晚嘅裝備,可媲美婚禮.當晚喺半島酒店搞 party,請咗鍾楚紅,鄺美雲,梁朝偉,劉嘉玲同俞琤一班老友之外,佢仲換上 4套 Lanvin,總值超過 15萬,貴氣到呢!唔只咁,青霞話一生人難得見到兩次甲子(即係 60年),要紀念一下,所以趕出第二本散文集《雲去雲來》,深度分享佢人生所見所聞,仲爆唔少家事㖭,真係好大方呀!
寫書揭秘
青霞揀咗張多年前由楊凡操刀嘅靚相擺喺散文集,佢仲自爆楊凡教當時未夠 1歲嘅囡囡愛林唱歌,點知將「 Happy Birthday」讀成「 Habaday」,之後就成為佢同楊凡打電話嘅暗號.
廿年前,青霞指定要着 Chanel婚紗行禮.佢話自己去法國度身訂造之後,唔聽人講只試身一次,但收貨發現太鬆身,擔心到喊,最後喺婚禮前 3日,來回法國同美國改衫,好驚險.
大美人嘅書房打理得好整齊.青霞話婚前喺香港住嗰陣,從來唔睇書,婚後反而睇多咗.搬屋先發現啲書多過衫,多到成幅牆都擺唔晒.
青霞玩到半夜,返到屋第一件事就係上網寫感言,仲用「圓滿」形容佢嘅心情.
青霞話老公邢李㷧唔鍾意阿女買名牌,但生日咁高興,青霞換咗 4套晚裝,睇嚟之後又會成為三個女嘅收藏品.
梁朝偉同老婆拍住拖去生日 party,嘉玲仲喺微博讚青霞「渾然天成,傾國傾城,靈氣逼人」.
汽水廠特別訂造紀念版賀青霞生日,都幾有心喎!


text:
靚抽王
藍絲帶笑聲救地球
Ads by Google
這邊廂佔中與反佔中分子爭持激烈,那邊廂網絡當然唔會俾佢停,隨咗罵戰不停之外,資訊戰,傳媒戰,各種手法層出不窮.不過呢個世界係唔公平的,醒目又有創意嘅人硬係佔上風,近排黃絲帶嘅佔領運動支持者,出咗一大批玩嘢改圖,利用藍絲帶朋友活剝生吞,拙於求證嘅風格,令到佢哋頻頻出醜……嘻,識笑其實真係幾好笑.
怒罵 Laughing哥
呢個咁嚴肅嘅 moment,都不得不佩服黃絲帶朋友嘅幽默感.話說日前有支持佔領嘅朋友喺獅子山掛咗一幅「我要真普選」嘅旗幟,黃絲帶即刻改圖,用咗 Laughing哥嚟做掛旗「暴徒」.於是,藍絲帶竟然好傻好天真咁當真,足證佢哋其實係一班真心到爆嘅人,不過係 IQ有少少問題啫.咁對呢啲人,係應該寄予同情而唔係欺凌嘅.
以下犯上
另一邊廂,仍然係獅子山掛旗事件,網民將偉大嘅習總擔遮圖 key落去獅子山頂.黃絲帶們咁樣做,相信無非都係玩吓,因為點會有人相信呢幅膠味咁濃嘅改圖,會有人信呢(比例都唔啱……)?結果係點?藍絲帶都係照信不疑,仲話習總係暴徒,哇!你死喇!以下犯上!老頂唔出糧俾你你就知味道!
小心!!一氧化二氫
其實黃絲帶都幾過分,不斷利用人哋嘅無知同天真去進行網絡「欺凌」,不斷踐踏反佔中者嘅智商同埋尊嚴.但無奈嘅係藍絲帶們不假思索,拙於求證嘅弱點,已經表露無遺.好似呢幅「佔中人士用一氧化二氫做武器」圖,就真係完美地 KO嗰班腦囟剛剛生埋嘅藍絲帶星人,你睇啲藍絲帶信到十足十,入晒戲咁口誅筆伐,就好似見到啲原始人咬住部 iPhone,咬到個芒都碎晒都唔知部機唔食得一樣.
呀,唔記得咗解釋咩叫一氧化二氫㖭,咳……咪就係 H2O,即係水囉.


text:
第二日啦!今朝一返到公司成張枱都鋪滿左invoice,今日第一個工作就係數invoice,只係經過一個晚上我將枱已經放左接近一千張invoice,真係估佢唔到,只係過左一個晚上就有成千張單,好在d 單暫時都未係比我做,因為每個同事會負責幾個expense,加上月頭都無人得閒理我.
數完單就做d 無聊的工作,終於都開始明白為何這間公司的人要超嚴重OT,要工作有效率,用個套功具真係好重要,佢地係用緊一套好原始的accounting system,好多voucher 都要copy & paste,但係銷一不慎,copy & paste貼得唔好,又或者可以打字個位貼d 字上去長得濟,其餘個d a/c code 就會無晒,一條voucher 講緊幾百行,貼得唔好又要重新貼過,我今日就係起度貼個幾百行ge voucher,重重覆覆咁貼左都唔知幾多次,真係入要人都忟!
print 張voucher 都麻煩過人,要去好多個畫面禁好多個掣先至可以print 到voucher,我相信最浪費時間係因為個accounting system...
佢地入voucher 都麻鬼煩過人家,真係估佢唔到囉,一個account code 竟然可以有20個數字,最慘ge係要經過一大輪的動作先至可以組合到個account code 起佢個system 度,打左呢一串20個數字ge account code 係完全睇唔到呢組數字個account nature,所以入左成日野其實都唔知自己做緊d 乜,只係覺得自己起到玩剪貼遊戲罷!
經過尋日個llucnh 後我慢慢開始學習留意身邊d 同事,這刻唔知邊個係忠,邊個係奸,如果有得揀我只係想起一個和平的地方工作.
既然有這個機會,或者真係要開始細看人的謀略,如何去謀算人,攻心計的策略,留意左成日都係覺得d 人虛偽 (明明ar 姐&個黨人大家都唔like 大家,但又會扮關心對心,又會有講有笑咁,佢地唔講都唔知佢地有心病,但你地話晒比我知,我又覺得你地奇奇怪怪咁,唉!),或者好似d人咁講商場如戰場,對人好即係對自己唔住啩...我留意左成日都覺得自己唔係哩方面D 材料,因為都分唔清邊個係好人,邊個係壞人.
點解咁講,尋日ar 姐明明同我講黨魁離開後會對付佢d 黨員,但係今日黨員同我講話忍唔到ar 姐今日會resign,又同我講叫我唔好話比其他人知.到佢遞完信ar 姐又話留佢,真係呢好難明白個中的計謀,ar 姐又同我講會對付佢但又留佢,都唔知係咩事!個班人又猛起我面前數ar 姐,真係聽得多人都癲!算罷...反正我性格上咁單純,都應該分唔到邊個係好人/壞人,所以忍到就忍,忍唔到就離開,反正都唔care...


text:
結婚之後, 我地已經係出名既 "無飯夫妻" ^^ 陀住小慈時, 日日攰到飛起隨時都訓得著就更加唔會煮飯, 跟住請左工人就更加唔駛入廚房. 計計埋埋, 原來我已經 4 年冇煮過飯
工人姐姐放一個星期大假返菲律賓探親, 佢第 1 次出國打工好掛住屋企, 我好明白. 於是我送來回機票, 加埋借左 $5000 俾佢返去, 只係希望佢開心. 返黎之後更加俾心機幫我打工, 乖乖地同我做 4 年咁我就於願足矣~~
好多人都話我傻, 話我唔應該對工人咁好, 2 年返 1 次咪好羅, 點解要貼錢俾佢一年返一次仲要借埋錢俾佢? 一個唔該佢以後都唔返黎就渣都冇得剩..... 我明既! 呢 d 問題我一早知道, 亦都已經考慮過. 我呢個工人, 話好佢又唔係真係好好, 成日冇記性, 鎖匙都唔記得帶 3 次! 但佢個人品真係好好, 好純, 心地好, 唔多嘴, 唔貪心, 好聽話, 最重要既一點係佢真係好錫小慈小明, 好鍾意小朋友! 呢點已經足夠我留佢係身邊! 對住佢我從來都冇壓力, 真係當佢係我屋企人架. 所以我希望佢開心, 我都好有信心佢會返黎既.
做一個星期全職媽媽好辛苦呀! 好在小慈要返學咋, 唔係我實俾佢 "媽" 到冇命都似, 3 歲人仔而家好多鬼主意, 一時要玩呢樣一時要玩個樣都唔緊要, 佢係要你跟足佢規矩咁玩呢, 真係企邊格階磚都要管埋, 仲要監埋弟弟都要排隊玩, 要施盡混身解數大小姐先滿意呢! 初時以為小慈返左學, 我淨係湊弟弟一個綽綽有餘啦! 點知呢個 9 個月既人仔極度痴身, 真係行開一步都喊呀! 呢隻人仔又以為自己好大個, 又想爬又想行又咩都羅黎食要金精火眼望到佢實! 唔俾佢攪既野又同我鬥力, 佢仲要好大力添呀! 成日都捉雞咁捉佢真係冇晒力, 我兩隻老鼠已經入左深切治療, 陪住佢都已經冇晒時間做家務, 我一日做一樣家務咋! 所以你話點可以唔對工人好 d 呢? 我真係越黎越佩服佢可以一個湊兩個, 夜晚仲要煮到飯俾我地食
我呢個星期既工作如下: 星期一吸塵抹地, 星期二抹玩具傢俬, 星期三洗衫, 星期四執屋清垃圾, 星期五煮飯.... 哈~~ 估唔到我都會煮飯呢? 只係因為日日出街食飯/叫外賣/煮公仔麵.... 已經去到一個厭惡又開始食到怕既地步.... 於是, 今晚就等我呢個 4 年都冇煮過飯既人獻醜啦
開飯喇~~ 雖然係好簡單既餸, 但我都有俾心機去煮架....
今日既晚餐有清湯腩
芝麻涼拌海帶
花雕醉雞翼
小慈竟然 3 樣餸都鍾意食, 醉雞翼都食左 1 隻半, 真係估佢唔到呢


text:
搵到今次呢間排行第十三位的溫泉酒店
呢度的大堂比起我地之前住的溫泉酒店有 d 唔同
以住的通常環境好 RELAX
而天祥的就有商店, 餐廳
以溫泉酒店來說, 呢度的商店都算大同幾多野買
有得自製溫泉蛋
其實我當時想玩, 不過唔知去邊度浸蛋
第二日 CHECK OUT 完先知原來要出去出面先有得浸
check in 完就上房啦
我地住的係 白雲新館
Welcome 點心
雪櫃入面有好多款式的飲品, 不過要收費的
房入面的私人溫泉
唔算特別驚喜, 而且比較細
蝸牛先生話覺得呢度 d 水浸得幾舒服
分析書寫0左呢度的泉水資料
不過可以望到日落
在近江町市場買了 "晴王"
一直都想試, 但香港成二, 三百蚊一小盒就真係食唔起
呢度好似千幾 yen (即香港的一半價錢)
第一次食, 香就幾香
但食落有 d 似明治朱古力橡皮糖入面粒提子
我都係喜歡巨峰多 d
我估唔到係咁似架, 似到我以為自己食緊糖
我地夜晚就係瞓呢度
晚飯前, 當然先浸一次溫泉先啦
不過可惜呢日天氣唔太凍, 無乜 FEEL
晚飯時間
我地訂0左個都頗為豐富的餐
一落到餐廳, 食物已經準備好
餐前酒
Asahi 烏龍茶
都係第一次見
鮑魚
, 好新鮮, 識得郁架
不過佢用蒸煮的方法去整, 唔夠惹味
前菜
我記得個蛋幾好味, 其他都好 OK
刺身併盤
份量都幾多, 而且都幾新鮮
不過唔夠上次北海道食到的咁 FRESH
蟹 {冷盤}
我自己本身麻麻地鍾意食凍蟹
不過味道幾鮮甜
蕎麥麵
呢碗麵我覺得幾好食, 不過我唔敢食哂
一來怕太飽, 二來怕食太多生冷0野會肚痛
燒魚
樣好恐怖, 不過好好食
煮物
鍋物
食到呢度已經好飽
無乜點食, 但記得個湯底幾好飲
和牛
個汁 cover 哂 d 牛味, 唔掂當
白飯配漬物
成個 trip 食到最好味的一碗飯
飯的質地好煙韌, 好黏
好彩無嫌飽唔食0者
甜品
呢個無乜印象, 味道應該普通
食完飯返房休息下又去浸溫泉
0係商店買0左梅酒, 一邊浸一邊飲, 疏乎~
浸完溫泉寧舍好瞓


text:
2015年5月3日 星期日
[是日踩單車] 荃灣 - 天水圍
路線: 荃灣 - 屯門 - 天水圍
用時: 二個半小時左右
距離: 33.42 KM
日期: 2015年5月3日
相機: HTC ONE
是日終於得閒可以去遠D又未去過嘅地方踩下單車.今次踩呢條路係一條好熱門的路線,係途中總有一架單車係附近.呢條路線最大特點就係荃灣去屯門中間有大部分路線沿海,又會經過一堆沙灘,可能一路踩一路睇下風景.另外呢條路全程都係平路,可以輕輕鬆鬆咁踩.
我地由荃灣西鐵站開始,沿著青山公路一路去到屯門.係屯門三聖邨食個lunch,休息返陣就繼續沿著青山公路去天水圍.由屯門去天水圍中間果條路都幾麻煩,中間有好多燈位,踩幾下就要停一停.另外為左唔犯法同安全D,有單車徑路段我地都會去返單車徑,但D單車徑指示好唔清楚,又斷開左,所以成日要落車搵下邊到有單車徑.係藍地果頭有一段踩踩下會出左去馬路仲要係逆線,設計得好差.
之後繼續踩踩踩,好快就去到洪水橋,係果到跟著人沿著河就去到天水圍.我地係天水圍轉左半個圈,睇下個濕地公園門口,參觀下天水圍.睇完之後就去返天水圍西鐵站坐車返屋企.
位置: 香港天水圍
訂閱: 張貼留言 (Atom)


text:
除左而家日日好努力咁去做Gym 廋身之外,當然我都唔少得要保養番自己既皮膚啦
加上近來天氣變幻莫測~又凍又熱,唔好話皮膚啦~連自己身體都頂唔順
之前從來覺VICHY既產品唔係太岩我用,因為成日覺得佢係專比敏感肌嗎
我都唔係,用黎有咩意思wor,不過成日都聽身邊既朋友話佢既產品有幾好用
但係始終都係覺得佢既產品唔輪到我用既感覺~一路都冇試到它家既產品
不過近日皮膚真係好差,都唔知係自己夜訓呀定係護膚品唔夠勁秋(其實真係要早d 訓)
但係上天真係好錫我,竟然係呢個時間比我試左好多唔同既品牌~今次仲可以試埋VICHY tim~
之但係....叫我去PopCorn ???將軍澳wor,我好似咁大個女去左2-3次-口-
仲要係細細個跟阿媽去拜年,會唔會迷路架.....
點知原來去PopCorn好方便架,只要搭地鐵去到將軍澳站~
再搵C 出口,一出就係PopCorn啦
出到去上多一層,見到Starbucks旁邊就係VICHY既專門店啦^^
真係又夠大又夠光猛,加上白色既醫生袍比我感覺更加專業
今次我黎VICHY 既專門店當然唔係拎產品咁簡單啦,
而係我係要做Skin Care Test ,睇下究竟我既皮膚問題
今次幫我做呢個Test 既Ba就係呢位Yuki啦~
首先她會先用上呢部機幫我測試一下面部既水份,
即使你面上有化左妝都可以Check 到架~
估唔到我既保濕程度都唔錯,竟然都有84分wor
可能因為我做Test 前一日去左做Facial xdd
而Check完保濕程度之後,就要Check 番我既皮下油脂啦
首先Check左我兩邊面豬既位置既油份,
yuki先用試紙按於我的面部,然而就放進機中再check
面豬仔既油份測試結果是2,屬於低油份~
而再Check 埋我既T-tone位置,其實我都估到呢個位勁多油xd
因為平時番工夾起頭髮都Feel 到額頭好油~~
測試結果真係正如我所講~是5呢,非常高唷>.<
做完Skin Test之後就介紹一下它們的產品給我認識,
先介紹了VICHY PURETE THERMALE Calming Cleansing Micellar Solution
它既功用就係可以落妝,清潔同唔記得咩功效xdd
只要輕輕抹幾下,就可以將面部既塵埃,彩妝殘品等等~一下清走~
第二樣產品就介紹我今次會試用既EAU THERMALE
其實之前我都曾經用過佢呢枝噴噴架,但係可惜個陣唔識用啦
攪到用落覺得好乾,仲衰過唔用個陣~原來我用錯方法~
原來噴落面度10秒左右,用手輕按面部~
再要用紙巾印乾番面部多剩既水份,咁就可以令面仔夠哂水份啦~
最後當然都介紹埋今次我會試用既Aqualia Thermail
yuki 先將3點Cream 輕抹於我手上,
質地方面是唔會好痴淋淋既Cream 反而好清爽
同埋試係手上面都變得好水潤,不過就有少少香味啦
不過有醫學証明連敏感肌都用得架~
咁我就問佢啦,點解有香味既產品敏感肌都用得呢?
因為其實而家多數既產品都會含有香料成份,
只要你搵番d舒緩既產品就唔會唔岩用架啦~
不過都要了解番香料成份究竟係唔係真係防敏感先得啦
最後呢個Skin Test 就用左我15mins 就完成啦~我就帶呢set 產品回家囉~
包括就有剛剛在專櫃試過的EAU THERMALE保濕噴霧及
Aqualia Thermail保濕乳霜
首先我先介紹一下Aqualia Thermail保濕乳霜
在盒中以英文的說明此產品可以持久48小時保濕
由於小妹英文真係唔叻,所以佢當中既成份功能暫時未能於文中為大家解釋
不過有一樣我識睇,就係....佢係法國生產架XDD
而盒中及樽身亦有編號及有限日期~
但係...有個問題就係唔知我自己太大力定係佢本身開左呢?
因為呢個面霜係我開之前佢已經...裂開左
點都好啦~咁都講下個面霜既~一打開之後就會見到好白雪雪既面霜~
試下上面睇下會點先~其實呢,唔好睇我好似查好多係面xdd
其實呢個份量足我查足成面同頸,而yuki 亦有我提我呀
查上任何護膚產品都要留意查番鼻翼位及下巴位置呀~唔好唔記得佢地啦
而噴霧方面,等我都介紹一下先~
其實佢同平時個d 保濕噴霧差唔多~
我都覺得沒有太大分別~不過用左岩既方法都真係唔會乾既xdd
係度就唔多作介紹啦~~只要記得噴完之後可輕按,再用紙巾輕印就OK 啦
如果你都對VICHY有興趣的話
可到它們的FB 專頁參觀:http://www.facebook.com/vichyhk
希望你地都喜歡我今次既介紹!!!


text:
上一代既人放工拍拍屁股就走得,離開左公司老闆要搵你,唯一既方法係打電話,你聽唔到/唔想聽佢都無計可施.不過而家呢,有whatsapp,有facebook,幾時上線幾時打卡幾時「讚好」,每個舉動隨時俾唔熟既人「有位入」.與其驚演變成咁,就盡量唔好係社交平台加公司既人做「朋友」,費事俾人乘機搞到周身蟻.
最近有篇報導講到事主因為不加同事為朋友惹來非議,呢種事應該唔少人遇過,小熊怕麻煩,叫我去設立幾個帳號專for唔同圈子既人睇,仲要得閒無事各自登出登入去update帳號為免人懷疑,實在係太多餘亦無意思……明知加同事等於俾佢走入無掩雞籠睇你啲野,一下子唔覺意忘記左set私隱設定,俾佢地借啲意借題發揮就唔好啦,好易影響到自己俾人既印象.開幾個帳號太易穿煲啦,要間唔中擺相上去或者分享啲post保持帳號active,但係會讚好既永遠係同一班好少撮既人……強烈建議唔係做開間諜或者打手既朋友仔,真係唔好亂玩分身,被人發現既話水洗都唔清.好多人不過出於八卦,無必要為左佢地要額外浪費咁多時間.的確,如果有同事主動去加你,好難完全唔理人地既「邀請」,搞到佢無面好可能會發難周圍唱.雖然你可以因為唔想埋堆而無視佢既冷言冷語,但人言可畏,免得就免啦,「限制可看內容」應該係最佳選擇.小熊會選擇「接受」,但係係加佢之前要好小心諗定將佢分配落咩群組入面,睇到既範圍有幾多,最好所有同事一視同仁放係同一群,免得互傳消息知道佢地睇到既內容有唔同,猜度你既諗法.
80後事主既同事以為被封鎖就嬲左幾日,似乎focus錯晒,工作上係需要對任何request接受回應,但係私底下喜歡我行我素係唔到其他人指指點點.做同事,都係要客客氣氣,總有一日需要到對方既幫忙,因為咁小事搞到反面只會自己蝕底,行徑咁唔成熟大方,老闆看在眼裡,點敢委以重任,更認定你既小薯角色!加朋友唔代表佢就願意俾你了解晒佢生活上既所有野,而唔加朋友亦唔代表你地關係出現問題,大家只係未熟到可以打開隔閡,諗成人地實係扮高竇係度擺款就過左火位.
小熊當初未識好好運用「限制可看內容」,同加左朋友既同事傾計時,發覺佢地真係會好雀躍睇勻晒你既相片,以前係邊間學校讀書,屋企既寵物係點樣,平時同咩圈子既朋友玩,有無同男朋友既放閃照等等,由佢地既口中聽到對自己既親朋好友不停評頭品足,心入面係好唔高興……小熊後悔啦,唯有之後醒水將新post較番好晒私隱設定,其實係唔識得有技巧地加同事做臉書朋友,搞到兩頭唔到岸,想討好人地又怕私生活被入侵,先至係自討苦吃!


text:
29/11/2014
第十二回合:香港基督教服務處觀塘幼兒學校 11:40
呢間學校艾菲覺得可以用觀塘區神校來形容,區內極受歡迎兼口碑超好,個個家長都對學校有讚無彈,仲要係同燒腩仔返開嘅幼潛同一個辦學機構就更加有信心,本來上年都想同燒腩仔報N,但佢哋唔收細仔艾菲唯有今年報K,明知今年報K機會極微(1000個小朋友爭17個位﹗),再加上佢係全日制學校,都諗過放棄唔好浪費時間,但諗到讀唔讀到唔係由艾菲決定,而係睇燒腩仔自己嘅表現,所以決定報咗先算等個天決定.
唔知燒腩仔同呢間學校係唔係無咩緣呢?之前返Pario上幼潛時連續兩星期想上去交報名表(學校喺正Pario樓上),學校都裝修無人收表,到第三次終於有老師收表,燒腩仔就十問九唔應,只係肯揮手bye bye,到呢日interview難得無撞時間去到,以為佢會越戰越勇,點知佢狀態明顯超差,從佢嘅表現來睇,艾菲甚至懷疑佢唔鐘意呢間學校添﹗
離開基督教中心幼稚園之後,見有時間艾菲同米高又肚餓,就決定行返去九龍城食個早餐先再坐車去觀塘,睇燒腩仔嘅表現明顯feel到佢開始無電,艾菲有天真地諗過佢呢個時間可以抖一陣就好,但事實係佢點會肯瞓吖,我哋唯有早D去學校搏吓有無得早D in仲好.
為咗幫燒腩仔打氣,艾菲上學校前專登帶佢去返之前上幼潛個課室,話佢知佢至愛嘅幼潛老師上緊堂,只要去學校玩完就可以落來探幼潛老師,咁佢去到學校初時都叫做合作,艾菲填問券(明明之前交表時填咗,D問題都一模一樣),佢就同米高喺側邊玩積木,艾菲搞掂就帶咗佢去隔離玩車仔,點知又玩到唔願走,艾菲出盡法寶氹佢過對面玩滑梯都唔成功,好彩老師叫名時佢又OK肯去排隊喎.
之前米高聽完簡介會返來都有大約講過個流程,interview會分3 part,第一部分係考大肌肉,五個小朋友一齊入個班房玩,有隧道平衡木拋波波之類嘅玩意任玩,起初燒腩仔都表現正常,不停走來走去玩,後來玩拋波波玩到超high,咁拋晒D波艾菲就叫佢幫手執啦,點知hyper狀態嘅佢每執一個返來就大叫一聲先放返落籃,第一聲艾菲已經勸停佢,如是者執到第三個都係咁叫,艾菲唯有即刻捉佢玩其他嘢,唉...
完成第一部分就進入第二部分考小肌肉,老師帶咗我哋去另一個課室進行group in,小朋友圍枱坐前面,家長就坐後面,燒腩仔又揀咗側邊位來坐(佢之前in另一間學校都係揀同一個位,呢排艾菲諗吓諗吓先醒起,可能同佢喺學校都係坐側邊位有關),坐好後老師逐一同小朋友打招呼問咩名,燒腩仔好爽快就答咗,之後老師就拎咗各式各樣嘅玩具出來畀小朋友玩,但每次都係得三份,其他無玩具嘅小朋友就要坐定定等.
起初燒腩仔都好正常咁跟老師指示做,直至老師拎個穿珠嘅玩具出來(係...又係衰喺穿珠呀﹗﹗﹗),艾菲仲心諗老師今次用木柱穿,絕對係easy job啦,點知...燒腩仔唔肯聽老師指示將兩粒珠穿晒入木柱,而係穿完一粒又倒返出來,再穿另一粒入去,後尾叫佢將積木放返同一顏色嘅圖卡上又係故意擺錯(睇住佢第一吓喺啱,但專登擺去第二到),要老師再問先放返啱,到最後叫佢跟老師用積木砌個金字塔出來,就連艾菲忍唔住出聲提水佢都係唔理,堅持兩個兩個平排咁疊高就算,好彩老師之後送餅都有講謝謝,走時有講bye bye同拍凳.
完成頭兩部分後就到最後一部分見家長,起初艾菲以為係單對單見,問吓點解揀佢哋學校同點解揀全日制學校之類啦,點知原來連家長都係group in,老師問問題叫家長答,講就話唔一定逐個答,但來得in嘅就點會唔幫小朋友爭取呢,結果艾菲又硬住頭皮去發表一輪偉論,呼...真係仲辛苦過自己去見工呀...
完埋見家長呢部分interview就完成,得唔得艾菲都心知肚明啦(都係reject定waiting之分姐),所以走嘅時候係毫無壓力同包袱,好開心咁同燒腩仔落樓下Pario探幼潛老師,啱啱好係轉堂時間老師有5分鐘break,燒腩仔見到老師勁開心,仲以為自己有份上堂想衝入課室玩添,而老師都真係好細心,攬住燒腩仔傾咗陣就已經見到佢頸同鼻D濕疹紅點,又問咗燒腩仔返N嘅情況同畀咗D湊仔意見艾菲,之所以艾菲一直覺得燒腩仔學校D老師唔夠好就係咁解啦,對比實在太太太太太大啦﹗
之後老師要上堂,我哋就去咗另一邊影聖誕相,原來佢哋搞咗個聖誕家庭攝影比賽,中心佈置到好有聖誕feel,仲有好多聖誕衫同頭飾可以借來影相,只可惜燒腩仔唔肯著D聖誕衫,如果唔係出來效果肯定好靚﹗


text:
細個時除咗農曆新年之外,聖誕節係另一個我喜歡嘅節日.由於我讀嘅係教會小學,每年聖誕節都會舉行慶祝及表演.每當我聽到悠揚聖誕音樂嘅時候,都會有一種詳和同埋喜悅嘅感覺!而聖誕節令我感到最開心嘅,當然就係有聖誕禮物派喇!
我間學校位於山腳之下,校長每年會向當地村長申請斬一棵松樹做聖誕樹.依家為咗環保,已經再無呢支歌唱喇!至於斬樹呢啲粗重功夫,會由老師帶領高年班同學負責,我都曾經跟過佢哋上山斬樹,幾好玩架.
斬咗聖誕樹之後,每班要派幾位同學幫手佈置,通常喺樹身掛啲彩色紙,五顏六色嘅玻璃球同埋其他小飾物點綴一下,
樹腳放堆禮物,通常都係包裝得好似禮物嘅空盒,做吓樣嘅啫!喂,唔好鬆人住,重未搞掂呀!樹頂要擺番粒大星星先至似樣嘛!
好喇,佈置完棵聖誕樹,就輪到禮堂,因為喺聖誕節當日會有表演慶祝.聖經記載,當耶穌降生時,幾個博士喺東方見到伯利恆方向嘅天空上有一粒大星星,於是就跟着嗰粒星去到耶穌基督嘅出生地.
佢哋為咗表示敬意,斷不可能空手而去,根據聖經記載,佢哋分別帶咗黃金,乳香同埋沒藥去朝拜耶穌基督.故此東方三博士喺聖誕表演中,成為不可缺少嘅人物!而搭建馬槽,亦成為指定嘅工作之一.
喺聖誕前嘅一個月,學校會舉行一連串活動,好似有班房佈置,聖誕咭設計等比賽等等.我自問都畫得一兩筆,但始終唔及班上有位女同學畫得咁靚,佢畫得仔細又有心機,所以年年都攞獎.
每個班主任都希望自已教嗰一班可以攞獎威番下,所以老師好多時都參與佈置.佈置物品有汽球,彩紙,聖誕花環等等.最常見嘅就係喺課室中間位置,將一條條嘅彩紙,向班房四個牆角拉去,再用膠紙黐穩.彩紙嘅交滙地方,即課室中間就掛上大大小小嘅汽球,課室佈置叫做完成,跟住到壁報板,平日貼堂嘅文章或學校規則,要通通讓路,取而代之嘅係聖誕裝飾.較有心思嘅同學,會喺玻璃窗上,黐上金色反光紙造嘅天使或者星星,或將兩條唔同顏色嘅彩紙扭埋一齊,效果俾單一彩紙鮮艷得多!佈置大致完成,班房即時充滿節日氣氛!班房大門掛埋個聖誕鐘就大功告成!
吓?賣晒咗聖誕鐘? 無問題,聖誕花環效果都唔錯!
至於同學之間,就興互相贈送聖誕咭.為咗買聖誕咭,我要死慳死抵,將啲早餐錢慳慳埋埋,用嚟購買聖誕咭.所以我讀小學時,已經明白乜嘢叫人情緊過債!
聖誕咭分好多類,有聖誕雪景,
有耶穌故事,
有可愛小鳥或純聖誕飾物,
好似聖誕鐘,聖誕花等等.沾有金粉嘅聖誕雪景較受人歡迎,之後又推出一種用膠造嘅立體聖誕咭,價錢較貴,但我卻喜歡以下的一種.
依家已經無人會寄聖誕咭咁老土,改由電腦下載嘅會郁動嘅閃咭,然後透過衣貓傳過去,省時又慳錢!雖然比我以前寄嗰啲生動同靚好多,但缺乏了一種心意,所以我認為科技雖然進步,但傳統聖誕咭有佢嗰種令人懷念嘅地方!
一個人兩條心唔係多,我會買唔同價錢嘅聖誕咭,自己友或者靚女同學梗係送張省鏡啲嘅咭喇!有啲同學好醒目,會送埋俾老師,喺呢方面,我就鈍好多喇,所以到考試唔合格,要罰打手板時,老師對我特別認真!
咦?我好似漏減啲嘢無提喎?就係聖誕老人!
我哋以前好少肥仔肥妹,所以搵個有份量嘅同學扮聖誕老人都唔係咁易,個個都了了廋廋,著起紅袍都唔似聖誕老人.高我3年級嘅,有個同學叫肥佬望,佢成隻豬咁肥,扮聖誕老人維肖維秒.佢畢咗業之後,搵人替佢個位置就唔難,但要有番咁上下嘥屎嘅同學,真係難搵咯!唯有將個枕頭綁係個同學條腰度,先至著番件聖誕老人袍喇!
至於牧羊人同東方三博士都係搵同學仔扮,
咁聖嬰耶穌又點搞呢? 好簡單,搵個膠公仔咪得囉!
我相信教會學校會較為重視聖誕節,至於非教會學校,聖誕節是否會失色好多呢?我就真係唔知喇!話咁快聖誕節就到,我喺呢度祝各位網友聖誕快樂!開開心心!


text:
星期四, 7月 31, 2014
信自己
難得放孖day,諗著呢兩日好好hea下,結果都係做公司嘢同公司人whatsapp渡過.
呢期又係interview旺季,做完補習老師就做心理醫生,開導下啲junor supervisor,其實真係唔明,而家機會明明比起我哋當年多咁多,唔得咪下次囉,真係唔明點解唔諗下點改善自己,反而去懷疑別人能力?就算升咗嘅都要whatsapp比較話最近升職嘅多2%,點解要同別人比較?比完又唔會改變結果,對方又唔會分啲俾你,晒氣.
究竟係而家啲人太有自信,從來唔懷疑自己?定係我太冷漠,唔太關心人哋係點去比較?我淨係知自己越來越老土,心態同而家啲後生距離越來越遠.....
人自詡為萬物之靈,事實卻同貓狗無乜分別,都係以自我中心看別人.
星期一, 7月 14, 2014
搞搞震
眨下眼放埋今日就放完七日假,早排返海洋公園實在太奔波,所以寧願喺屋企hea吓.不過其實都唔可以話無嘢做嘅,啱啱呢個星期世界盃決賽週,於是就可以全部都睇晒,包括尋晚決賽.
有時間就會有心機搞搞震,呢個星期先醒起有兩套漫畫成年幾兩期無睇過,另外等開波期間先醒起部3DS買咗差唔多一年張卡都無update過,於是就攞出嚟搞下.點知唔搞尤自可,搞完居然玩唔到,好在睇完manual研究過之後,發現原來loading方法,format完全唔同晒,仲可以一次用盡張卡,勁!
上次同Jacky講開童年時期Game Gear嘅GG忍,原來3DS都有續集,試下玩先!
訂閱: 文章 (Atom)


text:
電筒
電筒,係手提式,扐得出外面,用來照嘢嘅架生.算係燈嘅一種,裏面有燈膽或者 LED 等嘅電子零件.
一支典型嘅電筒由電池畀電粒燈膽,放一塊透明玻璃或膠響燈膽前面保護佢,聚焦反射鏡聚焦燈膽發出來嘅光,反射成一束光,仲有著燈熄燈嘅掣,通常防水嘅殼,有啲電筒有揸手用嘅柄.
雖然電筒設計相當簡單,但係要等倒電池同燈膽發明咗,電筒響19世紀尾尾先有,因為早期嘅電池電力唔夠,因此英文叫佢做 "flashlight",意思眨一眨嘅燈咁解.
發光二極管[編輯]
最近越來越多嘅電筒改用發光二極管(LED),取代傳統燈膽.發光二極管已經發明咗幾十年,響1999年,位於美國加州聖荷西 Lumileds 公司發明咗白色高能量嘅鹵素發光二極管.2001年,Arc Flashlight 公司將呢種鹵素二極管用響電筒度.
發光二極管可以用較少電量發出更強嘅光,因此佢比傳統燈膽更慳電.喺啲細火數嘅 LED 電筒,電池比較耐用,有百幾個鐘咁耐.大火數 LED 嘅效率就比較低一啲.
發光二極管其他好處包括唔易撞爛,一般撞爛燈膽嘅情況之下,LED 都唔會撞壞.
以為發光二極管唔發熱係錯嘅.細火數 LED 產生好少熱,大火數 LED 都幾熱嫁,啲大火數嘅 LED 電筒用鋁造外殼,方便散熱.
其他電力來源[編輯]
有啲電筒嘅電力來自太陽能,日頭擺個電筒響陽光之下,裏面嘅電子零件就會將光能變電能,叉嚿電.
有啲電筒嘅電力來自動能,喺搖支電筒嗰陣裏邊嚿磁石滑嚟滑去,側邊嘅線圈產生感應電流(Faraday's Principle of Induction),草[1]埋草埋響電容度,整著粒 LED.
有啲用細細部嘅手動發電機,好似動能燈咁.用手撳下撳下整郁個飛輪,產生動能,裏邊嘅發電機就會將動能變成電能,整著粒 LED.
睇下[編輯]
用途[編輯]
註[編輯]
- ↑ 「儲」嘅意思


text:
住宿: Brooklands Lodge Guest House
景點: Manchester United FC
朝聖之旅,蓄勢待發
一早食飽早餐又搬晒d行李出發
呢日天氣非常之好
就好似知道我地今日去朝聖咁
終於比返日好天氣我
Online訂左Virgin Train o既車票
只要print eticket就可以啦
好抵好抵,11磅一位咋
由Euston去到Manchester大約2個鐘左右
係車站度買左個好美味o既cake做小食
傾下計聽下歌
話咁快就到Manchester啦
唔洗講,當然去放低沉重o既行裝先啦
係車站搭輕鐵去Brooksland站
再由Brooksland站行8分鐘左右就到guest house啦
呢間guest house係由hk discuss o既 ching 介紹架
果然不錯
之後當然係出發去聖地啦
大頭蝦又再漏低野啦
我竟然行到中途先醒起唔記得拎老公張membership card喎
又折返去拎
去到Old Trafford站,有個好好o既老婆婆主動話幫我地影合照
一路行一路行
見到啦
去到時間岩岩好,仲有十分鐘就到Stadium Tour開始時間
沿途見到咩都影一餐
呢條友仔比我更加努力
大相機影,iphone又要影
呢個鐘就係紀錄住慕尼黑空難當日o既時間
送雲達沙一個good = =b
出到發夢都想黎o既球場啦...好靚好靚
奧脫福球場可以容納76,000
暫時係全英超容納最多球迷o既球場
我問過tour guide,佢地o既草皮係唔會成日起架
呢家呢幅,無記錯好似用左8年了
場外o既賭波資訊
然後就參選球員更衣室
唔洗擔心,係無臭汗味o既,我地件件衫都有影架
老公最愛o既朗尼呀 ^^
到達球員通道啦
由於呢日有一班小學生同埋我地一齊參觀
所以大家好熱鬧咁排好隊等出場
出場前,我地見到有個小朋友不停咁做掌上壓
初頭唔知佢咩事,後來先睇到佢原來係度親吻緊球員企過o既地下囉 @@
費爵爺同其他球員都經常會坐係呢度架
好like呢張相 ^^
估唔到好快就完成個Stadium Tour
個人認為比阿仙奴果個短,同埋冇咁多地方睇
但...有機會黎到,已經好開心啦
之後就去museum再影過
(續)


text:
2010年7月30日 星期五
北京樓
京菜係香港係不可或缺既,一味北京填鴨已經俘虜左好多人,北京樓既填鴨水準真係好好,但係其他菜式就,好普通,我每次都係為食填鴨而去.不過,佢既乞兒雞亦非常好食,乞兒雞又名富貴雞.
鴨舌味道麻麻,但夠爽口,素鵝同雞絲拉皮都係普普通通,基本上D冷盤都不太好食,而且都好細碟.
蔥爆牛肉,味道算淡,平時水準以下,碟糖醋魚更加賣相嚇人,好似受幅射影響咁.
但係碟賽螃蟹就整得十分之好,味道好,夠滑口,不過無左隻蛋黃好似爭少少咁.鮮茄蝦仁鍋巴比想像中平常,因為覺得個汁好假,睇落去都似色素居多.
主角出場了,填鴨鴨肉鮮嫩,鴨皮脆卜卜,味道好好,仲要即席係客人面前片皮,送到時仲熱辣辣.
最尾食埋呢個醬肉炒飯,炒得乾身,好快就俾人食哂.輪到甜品了,棗泥鍋餅煎得好好,皮夠薄,又夠香脆,甜度剛剛好.拔絲香蕉同蘋果,果然香蕉係好食過蘋果的,以前呢到整得好好,而家D水準都差左,唯一值得嘉許既係佢用忌廉黎整,比用冰水整多了一份香味.到最尾,叫了桂花酒釀小丸子,有香噴噴既桂花香,又有酒釀既濃味,食完個心都開心哂.
地址:尖沙咀梳士巴利道3號星光行3樓
2010年7月29日 星期四
和宴
香港真係一個美食天堂,隨時隨地都可以搵到一間食店,我諗香港最多既唔係中式就係日式架啦.
好多人都鍾意食日本野,但係一提到燒烤,佢地都有個錯覺就係,所有燒烤野都係韓國野,其實佢地既分別,係清淡同濃味之分,日式烤肉會比較清淡,韓式會比較濃味.
係尖沙咀廣東道一座食廈內就有一間很好既烤肉店 - 和宴.食和牛一流,雖然價錢一D都唔便宜,不過質素十分之高.
雖然我今次只係去影左午餐Set lunch既相,不過都已經非常之出色.d牛肉紋理均勻,肉味濃郁,輕輕烤一烤已經非常美味.
2010年7月28日 星期三
蓮香樓
蓮香樓係中式老牌飯店之一,係香港有幾成七十幾年歷史,佢既蓮蓉係香港第一家,所以呢到既蓮蓉產品係好出名既.
成圍菜都幾一千左右,真係十分之抵食,味道都係幾好架.
下圖係呢到既冬瓜盅,味道清幽,香氣撲鼻,真係消暑一大佳品.
呢碟係金錢雞,一睇就咩胃口都無哂,係全晚最無人食,同埋賣相最差既,佢做得太過肥膩啦,食落口成口油,差字都唔夠形容.
煎釀鯪魚就普普通通啦,不過覺得佢煎得好乾,如果濕少少,會好開心.
全晚只鍾意食既兩味菜,生炆班翅尾,整得真係好好味,D翅骨脆卜卜,可以食埋,D魚肉都好鮮嫩,成班好快就俾人清哂,呢碟菜式係要預訂架.另一味吸引我既就係八寶鴨啦,功夫繁複,將D八寶料釀入隻鴨內,佢既味道就好似隻粽咁,不過D鴨肉同皮既味融左入D八寶料到.
其實仲有好多菜架,不過搵唔番D相,呢到整既琵琶豆腐好好食,金銀蛋浸菠菜既顏色都好鮮綠,做得唔錯.
地址:中環蘭桂坊威靈頓街160-164號
2010年7月27日 星期二
甜蜜蜜甜品專門店
食甜品又係香港人既其中一部份,以前D人就話飯係食水果,而家就係一定要食甜品先安落,講起甜品舖,又係成行成列咁,梗有一間係附近,呢幾年有好多地區甜品舖衝出佢地原本既地區.呢一間都唔算衝出的,不過佢地本來就唔係坐落尖沙咀,佢前身係紅磡既.個時為左一碗酥皮豆腐花,成日去幫襯,呢間就係甜蜜蜜啦.
下圖個個就係必食既炸香芒春卷伴芒果沙巴翁
,熱辣辣,好好味,皮好脆,點埋個凍冰冰既芒果汁,再加埋個個甜甜既沙巴翁,真係正.
,熱辣辣,好好味,皮好脆,點埋個凍冰冰既芒果汁,再加埋個個甜甜既沙巴翁,真係正.
黑白朱古力梳乎里配上雪糕,我覺得普普通通啦,不過都好重朱古力味,可能我本人唔係太鍾意食梳乎里既關係,不過又係一冷一熱,真係好襯.
呢到仲有好多正既甜品,不過未能盡錄,大家記住要去試.個人建議唔好太多人去,唔係搵唔到位.而且間舖唔係太大,又太多人去食,好迫,同埋等位時間都唔短架.
地址:尖沙咀厚福街5-6號地下2號舖
2010年7月26日 星期一
好時沙嗲
九龍有邊間海南雞好食,當然首推好時沙嗲啦.呢間舖頭個位置都幾偏僻,係一個好舊既商場內.
o黎到呢到,梗係要食佢出哂名既沙嗲同海南雞啦,價錢好公道,一D都唔貴.海南雞雖然賣相唔鮮色,不過都好嫩滑,都好新鮮.可是唔知點解覺得好少唔係好夠雞味,但係要讚既係佢D醬汁,因為我食海南雞都係鍾意食星洲既黑豉油.食海南雞梗係最好配埋油飯,D飯真係好好,好夠味道.
沙嗲價錢便宜,可是太細串了,可以大串多少少就好,沙嗲真係做得好好,個沙嗲醬又惹味,真係想叫佢俾多碟我地.
星洲炒蘿蔔糕,我嫌佢炒得太散,好碎,但係都係好食既,因為D配料惹味.此外,開頭為左食咖哩牛腩就叫左油酥餅就相得益彰,不過真係好可惜,唔太好食.
蝦喇沙,味道好鮮,湯底蝦味重,配合椰汁既味,都真係幾好味.總括黎講,為左食海南雞和沙嗲就可以了.
地址:尖沙咀麼地道63號好時中心144-148號舖
2010年7月25日 星期日
小曼谷泰國美食
又到九龍城搵食啦,今次去到一間門口永遠都咁多人既舖頭,小曼谷,睇個名都知係食泰國野啦.
呢到既人龍長期都咁多人,次次都要等,我覺得呢間既串燒同沙冰係好好.生蝦刺身必食啦,夠爽口,又夠彈牙,價錢一般啦.串燒有好多款式俾你揀,味道好正,唔駛點沙嗲汁都咁好食.食雞全翼雖然麻煩,但係都會食黎食,因為燒得好好,同埋我好鍾意食燒腎,外面脆卜卜.
可能有好多人都唔會食泰國沙律,其實係一樣好好食既野,每份沙律都係人手逐份整既,由將D香料落個盅到磨,到上枱,每份都要經過一輪步驟,而且酸酸辣辣好開胃.下圖就係青木瓜絲沙律.
突然心血來潮,好想食呢到既明爐魚,揀左烏頭,配上D酸肉碎湯,又係一醒胃菜.咸魚炒椰菜苗同金邊粉都係OK既.
雖然呢間舖D野幾好,不過近期水準有向下滑跡象.D野唔知點解真係無咁好食,串燒仲可以保持水準.我會再去食,睇下有無改進.
地址:九龍城南角道8-10號
富記飯店
香港都好多名人飯堂架,富記係其中一間,好多明星都去.呢間飯堂D野都幾有創意架,好似片皮雞,旭日初升之類,旭日初升係咸蛋黃帶子,平時都係咸蛋黃蝦個D,呢間就將蝦轉用帶子,感覺新鮮好多.
一開始,就講下旭日初升同黃金蝦先啦,咸蛋黃帶子真係幾好,雖然無左黃金蝦既脆卜卜,不過蛋黃同帶子既鮮甜,配合得好好,黃金蝦就更加好食,平時有D地方整到唔可以成隻食,但係呢間整到可以成隻擺入口,而且大小剛剛好.(D相影得唔好)
2010年7月24日 星期六
南記飯店
一提到九龍城,就會發現係一個美食天堂,林林種種,集合了各家的美食,而泰國同潮州食物就更加多,今次呢篇就係關於潮州野,雖然佢既名字唔夠其他老牌咁出名,但係都好多人幫襯.
打冷野都係平常可以食到既,只是咸雞就唔係咁多地方有供應,不過好似白切雞咁,只是多些咸味,D鵝片就片好嫩滑,條魚飯就好多黃油,好美味,墨魚拼大腸就好夠味道,而且我鍾意墨魚既顏色,絕對無上橙色,大家都知道啦,出面十間有九間都上了橙色.
接下來,有個值得推介既湯,蕃茄紅衫魚湯,但係呢個湯都唔明點解會係潮州野到出現,仲要係熱賣食品,唔通佢係潮州人所創出黎,不過佢地煮得真係好好飲.
椒鹽九肚魚,炸得唔夠喉,蠔餅都唔係太好食,反而個蟹同蝦棗做得幾好,豉椒聖子好夠味,炒得好好,個沙嗲牛肉芥蘭亦都好夠味,但係個通菜好多"水".
潮式炒麵線好好味,不過太多油,我覺得水瓜肉碎煮魚鰾真係好好味,我差不多食哂成碟,另外,最後梗要食番個蠔仔粥黎完結啦.
南記既份量好大,價錢公正,食到好飽,不過環境就好一般,唔好期望D人好斯文,同好好服務.
地址:九龍城衙前塱道4號地下
訂閱: 文章 (Atom)


text:
阿曾老闆, 想同你講呢番心底話好耐.
記得當有老友介紹我見呢份工嗰陣時,攞命陳(其實我都唔見得佢有幾攞命,不過人哋咁叫,我又跟吓啦)淨係同我講我要跟隨曾老闆你嘅政治理念,但老實講,我搞嚟搞去都唔知你嘅 政治理念係咩.從傳媒睇到,聽到嘅,都只係知道你唔肯為香港人爭取普選,又唔肯企響工人嗰邊,對啲水深火熱嘅基層市民,你又唔肯幫佢哋;唯一你 friend 嘅就係得啲大商家,或者同北京有密切關係嘅社會名人.你又鍾意用法律手段去打擊同你意見唔同嘅人,但你又要凌駕於法律之上,好似反種族歧視同埋尊重傷殘人 士嘅法例同措施,你都話唔關政府事,不受規管.我以前都略略睇過一啲政治學嘅書,但係都搵唔到呢種政治理念.如果唔係人工咁高,我都唔知點認同?
無錯,我以前啲人工少過依家幾倍,呢樣嘢亦係我應承同你打工嘅原因,但係你又同人講,話要培養我做政治人才,真係有啲唔好意思.睇在攞咗咁多納稅人嘅錢份 上,我唯有默認.但老實講,如果我真係想為民請命而參政嘅話,早就加入咗公民黨啦.又或者如果我要抽政治油水,我梗係早就入咗民建聯或者自由黨啦,仲使等 今日?不過睇錢份上,你話點就點啦.
但係最攞命嘅,係你一方面響香港人面前死撑,一方面又要我放棄鬼咁辛苦至攞到嘅外國護照,仲要我同人講,話係自動放棄,真係幾惡搞!至於我嘅人工,我其實 唔多想講,因為實在高到我自己都有啲唔好意思,但係依家你又話最好我自爆,真係乜嘢醜人都要我做晒,都幾唔公平喎!如果你問我,我就覺得你應該自己講清楚 請我嘅真正原因,我嘅職權係咩,你希望我將來做咩,唔好搵我做擋箭牌,因為我實在咩都唔知㗎.
呢番心底話我唔知你啱唔啱聽.無論如何,睇錢份上,我都會做好呢份工嘅,請你放心!


text:
本來星期六去買冷氣, 咁就當然去問下價先啦, 岩岩屋企樓下有間冷氣工程公司, 就近近地落樓下問價, 問佢日立兩匹分體機一部幾多錢, 跟著有個男人叫曹生話今日冷氣間行貨公司星期六日休息, 要星期一等佢老婆問左先有機價, 裝工就1600全包, 咁我就再問清楚D, 包幾多呎喉, 同埋拆左我原有兩部窗口機又
星期二我阿姨接到電話, 曹太打黎話要加多 $400 裝工錢, 由原本嘅 $1600 加至 $2000, 解釋就係佢話原本 “以為” 我地有個裝分體機嘅鐵架, 依家我冇架係度, 所以要加多我 $400 架錢, 咁我阿姨就打比我, 我就打電話同曹太講, 話一早之前已同曹生講明我原有嗰部係窗口機, 又何來會有個鐵架預備定係度比你裝分體機呀啦, 我地 , 人地機價都係 $5080, 裝工 $1500包10呎喉, 總數都係 $6580, 咁點解平成七百一蚊我都要搵返樓下曹生買機裝機呢, 係因為見樓上樓下, 部冷氣有咩問題都可以盡快解決, 搵個師傅上黎維修都方便 D. 點知最終食,更何況你間舖頭做左10幾年冷氣工程, 你可以話比我聽做你舖頭樓上住宅冷氣工程唔知道幢樓宇有冇鐵架架咩??同埋個解釋好離譜啫, 一早曹生話裝工全包, 依家話比我聽淨係加個鐵架要收我成 $400. 另外要加多幾多錢, 跟著曹生就話樓上樓下無計啦, 我地呢度唔係咁計既, 1600就包哂所需既喉, 仲話包埋拆兩部原有窗口機, 見樓上樓下拆機唔收我地錢, 不過拆左之後裝回玻璃, 件玻璃要收錢, 咁我覺得件玻璃有限錢啦, 冇問題啦, 就等佢星期一報埋部機價錢比我.
星期一我搵我阿姨落去問價, 跟著曹生話佢老婆問左價, 機價 $5690, 加裝工$ 1600, 總數 $ 7290, 咁OKAY水深不特只, 仲要屈多我 $400, 如果你話你同up 左頭話冇問題, 可以照去, 跟著我阿姨問佢洗唔洗比訂, 佢話最好啦, 我阿姨就問佢落 $200蚊訂得唔得, 曹生話可以, 不過要等佢老婆大半個鐘後返黎先收得錢, 咁好啦,照等….大半個鐘頭後我阿姨返番去, 點知個曹太依然未返, 咁梗係唔等啦, 跟著曹生話見樓上樓下唔洗比訂住啦, 我幫你照訂左機先啦, 星期三有貨裝埋, 到時一次過比錢, 咁我阿姨就留左佢自己電話, 方便幫我跟進, okay走人., 我自己又出過去第二間格過價我講個原因係師傅覺得我屋企第一次轉裝分體機麻煩 D,


text:
恐懼~ 提起都有啲驚嘞,係嘛?每個人心裏面嘅恐懼,唔多唔少都有啲唔同.恐懼,對好多人黎講都係帶走快變嘅原頭.人生裏面的確好難完全冇恐懼.因為所有新嘅體驗同任何改變都可以帶畀我地有恐懼嘅感覺.如果我地可以學識點樣同恐懼做朋友,快樂嘅人生就會慢慢出現响眼前.
之前都有提過逃避自我情緒會好似滾雪球一樣,只會越黎越不受控.自己亦開始捕捉到內心唔同嘅恐懼,同時亦慢慢去面對佢,接觸佢,深入體會佢.需要嘅時間長啲,不過確實可行.
而最近對Brian Johnson嘅YouTube分享著迷.從中發現咗兩個可以令負面感覺或恐懼即時改善嘅方法.除咗學術研究証實咗有效之外,自己試過都覺得效果唔錯:
- David Rock嘅Your Brain at Work講到,簡單標籤你嘅情緒,可以即時大大減低佢對你嘅影響.例如當你好驚嘅時候,同自己講”依~我宜家好驚喎”,係有助減低我地嘅情緒狀態而提高返我地嘅理性狀態.
- Adam Grant 嘅Originals裏面指出,當我地感覺恐懼嘅時候,同自己講”冷靜啲”係冇用咖.相反,同自己講”I’m excited”(我好興奮),就可以將自己嘅負面高壓狀態轉為正面高壓狀態.比要將自己嘅高壓狀態變成輕鬆嘅低壓狀態黎得容易同實際得多.
總括黎講,既然恐懼係被唔到,甚至已經存在梗嘅話,不如搵個方法同佢好好相處,甚至將佢變成可以幫你行得更遠嘅朋友吖.其實生命都不外乎體驗,你有幾耐冇真正去體驗過吖?
雪球解說:不如意事十嘗八九…………嘅原頭係乜?


text:
節瓜林 pat pat 連瑤柱都林 pat pat 勁難食
我地呢枱得 9 個人咋 呢度有 13 粒 所以我食咗 2 粒 最後剩番 1 粒都無人食 之得食埋佢啦 哈哈
唔知燕窩乜 我唔食得架 所以我次次食呢 d 套餐 一定睇下個羹係乜嘢來 有次試過無睇 食咗一啖先知係燕窩 嚇鬼死 ~
最驚草菇
至愛嘅蒸斑 最鍾意食"鞋烚烚"嘅魚 哈哈
無食喇
無食
仍都無食
因為我留肚食紅豆沙湯丸 好味呀 哈哈
菠蘿好甜
( 19-MAR-2016 SAT )
今朝瞓到差唔多 10 點就醒喇 刷埋牙沖埋涼就去食早餐 lu ~
食完就番屋企抖陣 今晚我要去 annual dinner 所以唔行得山 咁去黃金買電腦啦 難得無落雨 想出去行下呢 ~
但我話唔想直接去深水埗 咁里奧大人就話去太子再行去深水埗 因為佢話有 d 舖頭行啱我行喎 咁信佢啦 ~
估唔到會經過春潤堂 因為前兩日上網見到話食油渣麵辣菜甫好食 咁我話試下 地方超級勁細 只係坐到 9 個人 我地要排隊呀 感恩等咗一陣就有位 基本上喺度食嘢 真係會快快食快快走 因為好鬼熱呀 哈哈 同埋呢度個老闆娘好有禮貌 講咗幾次多謝多謝 呢度好好生意 因為由我企喺度排隊到我食完 都"枕"住有人買油渣麵 但我次次都聽到老闆娘話多謝多謝 唔會串串共咁呢 ~
豬油渣麵 (細 $20) / 豬腸油渣麵 ($25) - 豬腸正呀 好爽同埋好乾淨 最緊要係無陣"壓"味呢
辣菜甫 ok 辣啦 但我覺得有 d 鹹呢
辣魚蛋 $5/串 呢度係 2 串
食到咁飽行去深水埗就最好喇 但今日好鬼熱呀 仲要係濕熱果隻 呢下先最慘 ~
買比家姐架 $50/3對 佢一定勁鍾意 因為任何八哥嘢 佢都話得意 我話如果個人樣似八哥就唔得意啦 哈哈
去埋黃金買電腦就走喇 搭小巴番九龍灣 但我勁想大快活杯飲凍咖啡 所以去食個 tea 喇 ~
番到屋企已經 4 點 15 分喇 坐多陣就出門口喇 因為我約咗呀後 5 點喺地鐵站等 一齊去紅磡 好在佢今次無遲到 呵 ~
呀後話去到九龍塘再等埋呀弱一齊去 咁無所謂啦 去到紅磡都只係 5 點 15 分 佢約喺去紅磡方向果間萬寧等 點知呀弱就去咗另一邊萬寧等 真係頂佢唔順 以前喺菇場做嘢又成日甩甩漏漏 買錯嘢居然仲笑哂話係咁架喇 所以我唔係咁鍾意佢 不過呀後約咗就無計啦 ~
去到商場就約埋高妹同溫總一齊去酒樓 話就話 6 點要到齊 不過好多同事都 6 點幾到 所以差唔多 7 點先開始 玩咗一輪遊戲 好在今次取消個人遊戲 咁唔駛玩咁耐 ~
差唔多 7 點半先開始食嘢呢 食到 8 點 15 分又再玩 之後玩完都好似 9 點半 先再食魚 之後就幾個菜一齊上哂 食咗陣就話玩大獎 好感恩我可以出去玩 最勁係我地果枱有 3 個人一齊去玩大獎 其中 1 個係我 而最邪係 4 個玩大獎嘅人都係同姓呀 真係好爆 ~
我同呀後一隊 不過佢唔識踢毽 因為個遊戲係佢踢比我 之後我再踢去箱入面 有 4 次機會 但 3 次佢踢到完全唔知飛咗去邊囉 同埋個箱有成 3 尺半高架 其實要踢中真係比較難 所以最後都輸咗 無緣參加抽大獎 lu 但安慰獎都有 $1000 好感恩呢 ~
$1,000 係安慰獎 $170 就係圍獎贏咗 抽到嘅利是 里奧大人一見我玩遊戲有 $1,000 即刻叫我識做啦 佢上次抽到 $800 佢比 $1,000 我嘛 咁我話比 $200 佢 佢話佢係咪聽錯 衰 最後我都比 $500 佢啦 呃女人錢 哈哈 ~
10 點 45 分先走 咁我地果枱一齊走嘛 呀後又話去洗手間 溫總又無啦啦企喺度同人傾計 我同高妹就分緊糖水嘅時候 已經去定洗手間 費事一陣多人嘛 所以我同高妹都走先喇 費事嘥時間企喺度等 因為高妹聽朝 6 點起身去大陸 佢今晚番到屋企都要 12 點架喇 ~
坐火車再轉地鐵 一齊傾下計 好快就到九龍灣 lu ~
番到屋企 11 點半 我即沖涼喇 之後就到里奧大人 佢原來頭先熨衫同整電腦 唔怪得咁遲都未沖涼啦 ~
12 點幾瞓 但我真係瞓唔到 最後出廳睇雜誌 睇到 2 點先瞓 ~


text:
野菜餅烏冬
灸燒廣島蠔壽司 / 玉子壽司 / 羅勒香草赤海蝦壽司 / 海鹽赤海蝦壽司 / 牛油果軟殼蟹壽司
海膽壽司 / 海膽墨魚 / 芥辣八爪魚壽司
玉米蝦船
蟹肉三文魚籽丼
鵝肝壽司
炸蝦天婦羅壽司
三文魚腩壽司 / 燒牛肋骨壽司 / 飛魚子壽司
海鹽左口魚壽司
蟹子沙律
( 19-MAR-2015 THU )
尋晚又瞓得好好喎 真係好感恩呢 ~
今朝叫完早餐一陣 8 卦又 whatsapp 叫我幫佢叫埋早餐 係咪男人係咁心急嘅呢 ?! 因為里奧大人又係好鍾意要我叫定先 ~
菇場唔忙 老闆同大粒又唔喺度 勁 free 呀 ~
阿齋好鍾意食濃味嘢 咁今日佢叮飯嘅時候 佢聞到好香 之後開我個飯盒黎聞 咁到食飯嘅時候 佢係咁讚我飯盒好香好香 問我點整嘅時候 見佢係吞緊口水 之後叫我快 d 食哂去 唔好比佢再聞到 因為佢好想好想食喎 勁搞笑 ~
食完出去行陣 行咗半個鐘就番菇場喇 ~
上網寫 blog 等放工 今晚同媽咪 家姐去元氣 不過元氣好小卡位 所以我要早 d 到呢 ~
去到都要等呀 等咗 10 分鐘 差唔多 6 點就見到媽咪 佢去美心買蛋糕 又去埋廁所 6 點半先入到黎 咁我就即刻拎 d 湯呀 皇帝蕉同魚番屋企先 ~
搞掂哂又去番元氣 家姐差唔多 7 點先到 所以一齊開餐喇 ~
食到 8 點幾 里奧大人啱啱放工 咁我話送埋媽咪家姐搭車再約佢 ~
送埋媽咪搭車 我就叫家姐去買件薄褸 因為我頭先經過見到呢件薄褸 覺得家姐實鍾意 佢真係鍾意喎 呢個時候買褸買 boot 係最抵呢 ~
送完家姐搭車 里奧大人已經差唔多喺九龍灣 佢話想食豉椒牛肉炒麵 咁就去叙苑拎位喇 ~
9 點幾番到屋企就即開機洗衫喇 今晚唔徑步喇 沖埋涼就睇電視 ~
又睇 Just for Laugh 因為用電視睇 咁好多畫面都好濛 所以終於明白點解咁好瞓啦 哈哈 今晚又係差唔多 12 點先瞓呀 ~


text:
楊洛婷同DearJane主音Tim結婚一年多,兩口子周不時公開晒恩愛,近日佢哋去咗冰島度歲兼預祝情人節,雖然當地氣溫只得零下5度,但楊洛婷就去咗著名嘅BlueLagoon溫泉區谷胸浸溫泉,極度香艷,名符其實玩冰火.而最搞笑又不得不去嘅行程,就係icelandicphallologicalmuseum(陰莖博物館),見到博物館個名,相信都唔使解說啦!去到咁遠都撞到friend,04年落選港姐梁麗塋, ...
楊洛婷同DearJane主音Tim結婚一年多,兩口子周不時公開晒恩愛,近日佢哋去咗冰島度歲兼預祝情人節,雖然當地氣溫只得零下5度,但楊洛婷就去咗著名嘅BlueLagoon溫泉區谷胸浸溫泉,極度香艷,名符其實玩冰火.而最搞笑又不得不去嘅行程,就係icelandicphallologicalmuseum(陰莖博物館),見到博物館個名,相信都唔使解說去到咁遠都撞到friend,04年落選港姐梁麗塋, ...
楊洛婷同Dear Jane主音Tim結婚一年多,兩口子周不時公開晒恩愛,近日佢哋去咗冰島度歲兼預祝情人節,雖然當地氣溫只得零下5度,但楊洛婷就去咗著名嘅Blue Lagoon溫泉區谷胸浸溫泉,極度香艷,名符其實玩冰火.
而最搞笑又不得不去嘅行程,就係icelandic phallological museum(陰莖博物館),見到博物館個名,相信都唔使解說
-
-
- 去到咁遠都撞到friend,04年落選港姐梁麗塋,仲一齊浸咗個浴.


text:
上次去完凡高廚房,得知老闆 Vincent 旗下原來仲有薯仔屋同小桃咖啡室,真係好佩服他.老闆開設咗三間風格不同嘅餐廳,有 Fine Dining 嘅『凡高廚房』,真係一試難忘;亦有好耐之前已經聽過主力負責包場派對嘅『薯仔屋』,而最近又將前身係女僕 Cafe 轉變成悠閒自在嘅樓上 Cafe『小桃咖啡室』.
『小桃咖啡室』嘅小桃其實係老闆 Vincent 自己製作嘅漫畫內嘅其中一個角色,嘩!漫畫?無錯,老闆 Vincent 曾經出咗小薯先生嘅漫畫,係將薯仔屋嘅故事,製作成一個科幻,美食,攪笑同奮鬥嘅漫畫,入面嘅角色有六月,阿勝,凡高等,其實都係真有其人架,嘻嘻!
今次有幸可以同食友去小桃咖啡室晚膳,再次多謝餐廳嘅邀請.小桃咖啡室位於銅鑼灣,鄰近時代廣場,在地鐵出口上地面之後,未過馬路已經看到小桃咖啡室的露台,位置非常方便.
小桃咖啡室以紅黑色為主,門口嘅紅色門十分搶眼,一推門而進,係另一個世界.餐廳內有酒吧位置,有擺放遊戲漫畫嘅櫃子,有梳化雅座,亦都有一間獨立房,適合不同客人嘅需要.而最開心嘅就係露台位置,可以望住時代廣場,而且仲有電子飛標機,環境真係唔錯.餐廳最近都添置咗啲影音器材,方便客人睇電視同卡拉 OK 點歌.
餐廳除了設有晚市套餐,餐牌內亦有多款食物選擇,例如沙律,薯皮,特色小食,Pizza,意大利粉,飯,鋪天著條,甜品及飲品等.
我哋先試一個特色小食,4 件蜜汁雞翼配是日沙律 (Honey Chicken Wing with Daily Salad, 4 pieces) $58,勁鍾意食雞翼嘅我,平時可以食十隻八隻,今日因為要試多啲其他食物,只食咗兩隻.不過食完就有點後悔,點解叫咁少,哈哈!
因為呢個蜜汁雞翼真係好好味,煎蜜汁雞翼真係香噴噴,蜜汁甜度剛剛好,雞肉嫩滑,係必食之選,而伴碟嘅沙律都好新鮮.之後老闆 Vincent 話呢個蜜汁雞翼係薯仔屋嘅招牌菜,果然係好受歡迎嘅小食.
之後就到 8 吋豪華至尊 Pizza (莫蘇里拉芝士,辣肉腸,青椒,蘑菇,洋蔥,紅椒,煙肉,香濃蕃茄醬) Deluxe Pizza (Pepperoni, Green Pepper, Mushroom, Onion, Red Pepper, Bacon, Tomato Sauce & Mozzarella Cheese),Pizza 有 8 吋和11吋嘅選擇,而價錢就係 $108 同 $138.薄身香脆餅底,有別於平時嘅厚批,啱晒我哋心意,Pizza 用料十足,味道天然清新,食落唔會有膩滯感覺.
跟住就係很出名嘅魁北克鋪天薯條® 配醬燒豬仔骨 (Quebec Pauline with Honey BBQ Pork Ribs),可以選出半條或全條, 半條係 $198,全條就 $298.出名係因為呢個曾經係第六屆y新城電台舉辦嘅明火『食神爭霸戰』榮獲三大獎項,分別係『豬組金獎』,『最具創意獎』同埋『食家美食推介大獎』.
另外魁北克鋪天薯條® 係老闆一早係外國見到並引入香港,而且仲已經申請專利,所以會見到有個 ® 字.魁北克鋪天薯條 ® 用咗獨有嘅 Gravy 汁,鋪咗醬汁同 Mozzarella 芝士等,甚具特色,食落有別於平時蕃茄醬配薯條,多了芝士和肉汁嘅層次感. 而醬燒豬仔骨醬汁香濃,豬仔骨肉很腍,唔駛用力切開,真係食得好輕鬆.
之後就輪到 Carbonara 卡邦尼白菌煙肉意粉 $88,呢個係同凡高廚房嘅 Carbonara 一樣製法同味道嘅,質素有保證,香濃嘅忌廉汁,啖啖煙肉同白菌,配上彈牙意粉,真係唔錯.
到咗甜品時間,先來一個 小桃愛心格仔餅 (Little Tomato Lovely Waffles) $58,嘩!格仔餅配雪糕,忌廉同朱古力醬,好啱小朋友食.格仔餅比較薄身,內裡花生醬煉奶味好香.
仲有靚靚馬卡龍花車 (Float of Macarons) $58,有雪糕,有焦糖漿,賣相別緻.
然後就食小桃是日芝士蛋糕 (Little Tomato Cheese Cake) $48,一人一件,份量剛好,芝士不會太黏,食完都唔滯.
最後就係招牌心太軟 (Chocolate Pudding) $58,同凡高廚房一樣用上 Dark Chocolate,甜中帶甘,切開後朱古力醬流出,配上香滑嘅雲尼拿雪糕,真係唔錯.
飲品就選擇了茉莉花釀 (Jasmine Tea Brewing) $62,功效係可舒緩失眠情況,滋潤肌膚,提神解鬱,平伏神經,養顏美容,嘻嘻!估唔到今次嘅壺係咁別緻,底部係用水盛著蠟燭,咁就可以一直將花茶保溫,方便客人可以慢慢嘆茶,真係好細心!而且個杯好靚,好英式茶杯.茉莉花散發著淡淡花香,作為餐後飲品真係唔錯.
今日招待我哋嘅就係大廚 Franco,原來 Franco 之前都係凡高廚房嘅大廚,食物質素當然有保證.Franco 今晚既負責食物,又負責飲品,真係多材多藝!最估不到嘅就係可以係一個小小嘅廚房可以烹調咁多食物,真係犀利.
今晚我同食友一邊睇電視一邊食,真係好輕鬆愉快,咁啱當晚播第一集求愛大作戰時,真係笑到肚痛.
總括而言,小桃咖啡室食物質素有保證,環境氣氛比較輕鬆舒適,適宜三五知己來 Happy Hour,係閒聊輕鬆嘅好地方!最重要係有時代廣場靚景,睇倒數嘅好去處.下次如果有機會都想週末來試下三層架嘅 High Tea Set,同埋我好鍾意食嘅蜜汁雞翼.


text:
尋日係志雄生日,所以前晚我哋就諗住去BeerBeer佢,點知‧‧‧哈哈!邪到呢!哈哈哈由於我哋係臨時決定嘅,所以打比豬紅時,佢已經入咗大埔飲啦!太遠啦,我哋都係唔去啦!諗吓想搵間靜d嘅Bar,不如朗豪坊啦!點知上到去,人哋都差唔多close啦!咁我就話不如去上次同Bessie佢哋去校服派對嗰間啦,點知上到去,人哋竟然休星期日o家囉哈!真係搞笑呀!邊有Bar咁撚串o家!哈哈哈!搞咗九年,終於我諗起,之前上網睇過有間天台Bar向好景上面o家!上到去,d環境都幾好哎!好哋重叫咗件蛋糕,等十二點一齊食添!哈哈!好溫馨呀!不過最搞笑嘅係,一過咗十二點,d雨就不停咁落,嘩!又行雷又剩,幾得人驚呀,結果到最後,都係d待應借傘比我哋走o家咋!嘩!大雨到呢!志雄話水為財喎!希望真係如佢所說,今年賺到笑啦!
好喇!講吓尋日正日啦!本來我好好Plan o家!首先行吓街,跟住搭直昇機遊維港,再去長洲食海鮮,實行海陸空咁慶祝嘅!點知志雄話太浪費啦,不如去郊遊啦!大家都知啦,之前嗰晚落咁大雨,點郊呀!所以結果我哋行完街,就入咗西貢飲嘢跟住食海鮮喇!雖然係靜靜哋,但係其實講真,只要我哋兩個向埋一齊開心同夠愛,去邊又有咩所謂哎!節日~~只係我哋慶祝嘅一個籍口啫!


text:
已經三個星期無上堂喇!上個星期阿肶感冒,今個星期好番諗住返學,點知爸爸公司有事要開工,最後唯有媽媽自己帶阿肶返學啦!原本以為自己坐車去觀塘個center會好麻煩,點知又OK喎!我哋先返婆婆度,食咗粥粥先出發,坐80X再轉的士($23),放學就竟然俾我發現學校附近有得坐89B返到婆婆樓下,真方便!阿肶都好合作,坐車嗰時都好乖,無大叫,回程時仲全程瞓覺添!
去到課室未夠鐘上堂,玩吓玩具先…
到正式上堂喇!首先就係同導師,助教姐姐及其他同學仔打個招呼.之後導師就會逐個叫小朋友的名,小朋友聽到就舉手,導師就會俾個貼紙佢,阿肶當然想成張貼紙據為己有,但導師會問佢鐘意那一個貼紙,叫佢指俾佢睇,再俾佢指住嗰個佢,等佢知道唔可以要晒成張.
活動一:玩樂器
導師俾兩個樂器小朋友選擇,佢可以二選一,睇吓小朋友明唔明白指令及可否完成指令,唱上堂歌,之後又叫小朋友再換另一隻手去握住件樂器,再唱歌.有助小朋友訓練手眼協辦能力及大小肌肉活動能力.又會要小朋友同隔離個同學仔交換,等佢哋有分享的概念.
阿肶都仍然係選了沙鎚,佢識邊唱歌邊搖沙鎚,都會換吓手玩,但未必係跟足指令,今次佢就唔肯同同學仔交換,但玩完就都肯俾番導師,條友仔真係一時時.
活動二:硑圖
導師每個小朋友俾三塊硑圖,其中有兩塊可砌成一個完整圖案,有一塊就完全無關係的,向小朋友示範如何將同系的硑圖砌埋,整合成一個完整圖案,同埋讓佢知道另外無關嗰塊係硑合唔到的.睇吓小朋友之後識唔識攞番同類嗰兩塊砌埋.這個活動都係讓佢哋訓練手眼協調及學習分類整合.
阿肶心情唔多靚,完全不受控,唔肯聽指示做…而且我認為這個活動對於佢哋呢個年紀的小朋友比較難掌握,可能遲D再試吓會好少少.
活動三:食餅餅
導師一人派一份餅餅和兩張紙,家長先將餅餅在小朋友面前好似包雲吞咁包住,之後請小朋友自己拆開雲吞攞入面粒餅餅食,跟住又試吓將粒餅餅好似粒糖咁包住,又係請小朋友自己拆開攞粒餅餅食.此活動可以訓練小朋友的手部小肌肉同埋解難,等小朋友自己諗方法攞入面粒餅餅出嚟食.
阿肶當然肯食餅餅,但完全唔合作,唔肯自己拆開張紙…可能扭眼瞓,完全唔合作
活動四:穿越障礙物
導師set好滑梯,隧道,爬行軟墊及表面不平的障礙物,讓小朋友訓練大肌肉之餘又可以感受吓表面不平的感覺.
大部份的小朋友對那幾塊好似石頭表面不平的障礙物都好抗拒,阿肶都唔例外,而且仲勁扭計,全程無參與…
活動五:砌,拆
俾D膠的積木佢哋自己砌吓拆吓,睇吓佢哋識唔識自己組裝!又可以增強佢哋的小肌肉的活動能力.
落堂,同導師,助教姐姐及同學仔拜拜後就落堂喇!希望阿肶下堂的狀態會好D啦!


text:
昨日下晝返到公司成個tray都係野, 不過我用左極速3個鐘頭時間擺平佢, 之後梗係上網啦, 唔知點解見到個tray有d文件個心就會好唔舒服, 一定要做完為止
昨晚Pong爸媽返左大陸, 我地去左吉野家買外賣返屋企食, 食飽飽打機, 打到8點幾DIY面膜苦瓜+綠豆粉+益力多, 我都係第一次整, 整完之後沖涼塊面d粒粒謝左, 不過就乾左d, 整完野再打機, 12點幾瞓覺
星期六返左青衣探晉晉, 3點幾返到去姐姐畏緊奶, 畏完奶佢就瞓左啦, 咁我就無無聊聊玩電腦, 4點幾姐夫黎左同姐姐出街食野抱左晉晉出去, 佢地返黎都仲瞓緊, 6點幾姐姐同姐夫要出街唔帶晉晉去, 直到7點幾我走之前佢都仲瞓緊, 唉!!!搞到我一張相都影唔到呀
昨日星期三無去做運動返屋企探晉晉, 係葵芳幫姐姐買金銀花, 返到屋企姐姐話我買錯左, 入到屋攞完野比姐姐梗係去洗手同晉晉玩啦, 點解佢瞓到成日死豬咁, 佢瞓覺嘅時候都係影相嘅好時候, 不過媽媽爸爸話唔好喎, 話之前就無所謂, 以家大左就唔好怕會攝左個魂喎, 都係d迷信野
昨日星期一返到公司見到食物兜放左一包印尼炸蝦餅, 直到10點幾我忍唔住口食左兩塊, 真係超好味, Pong媽都炸過我比我地食
星期六打機打到1點幾先瞓, 星期日9點半已經起左身, 10點去大快活食早餐, 之後去坐小巴出旺角做gym, 12點玩body combat玩完去沖涼坐車返屋企, 2點返到屋企世伯買左盒壽司比我地食, 食完又係打機, 打到6點幾雖然好眼瞓, 但係怕瞓左夜晚瞓唔到, 所以捱住
昨日Pong要返學, 佢返學個度係青衣, 咁我就返左屋企食飯探下晉晉, 本來無諗過返青衣, 所以放低左部相機, 無得影晉晉添, 最慘嘅係連手提都無帶呀
星期日bb返媽媽度食飯, 咁我梗係返去啦, 6點幾返到去見到姐夫好努力咁砌緊晉晉張床仔, 因為第時姐姐返工晉晉就會係媽媽湊, 呵呵呵...以後我就會多左返屋企啦
昨日起身返工時都覺得個喉嚨好唔舒服, 返到公司就開始流鼻水差唔多成卷廁紙比我用晒, 放左工係條街度就好返好多, 可能吸返D空氣啦, 返到屋企一個人都無, 世伯伯母返左大陸, Pong又要返學, 佢弟弟就未放工, 等到10點幾Pong買粥比我食, 食完就瞓覺
昨日係重陽節放假一day, 8點幾就比人噪醒, 8點半同Pong一家出去食早餐, 之後坐小巴去柴灣拜山, 雖然同佢拍左拖3年, 今次我係第一次同佢地去拜山, 同平時返工差唔多時間, 仲辛苦過返工, 因為要行呀
昨日星期日, 10幾起身陪Pong落街睇e生, 係呀佢又病左啦, 真係可憐, 落到街勁大雨, 睇完e生係大班買麵包, 食左碗河粉就返屋企啦
10月2號係我生日, 1號Pong媽爸同我慶祝生日, Pong仲送左份禮物比我添


text:
邵仲衡拍咗 5個月《瑪嘉烈與大衞》,同黃心穎家姐黃心美首次合作,以為長拍長有,點知突然被 out.
真面目
被消失 ViuTV開台劇林保怡硬頂 邵仲衡被飛:實有唔開心
4月 6日我哋就有多一個免費電視台 ViuTV睇,但開台劇《瑪嘉烈與大衞》嘅男主角邵仲衡,未開台就被 out,由林保怡頂上.
有傳「大佬孝」邵仲衡因為演法太老式而被飛,自稱上星期先知要離隊嘅大佬孝就話雖然冇嬲,但心裡面實有唔開心.
ViuTV開台劇《瑪嘉烈與大衞》嘅先行網上版已經播咗十幾集,作為電視版嘅前奏,同足本版內容完全唔同,而拍攝咗 5個月嘅邵仲衡卻突然被飛起,戲份只能夠出現喺網上版,開台嘅正式版就由林保怡頂上.
「我都可以揀㗎!」
有傳邵仲衡被 out係因為 ViuTV製作部副總裁金廣誠不滿佢演法太老土,週日大佬孝喺電話回應事件:「上年金廣誠搵我拍呢套劇,梗係信佢佢話呢個係分階段喺網上播,開台後電視會播,但 format會唔同,人選會變.因為我簽約到今年 10月,所以諗住會一直拍落去.」佢又話:「但之前金生打俾我,話會進入另一階段,想要求有新鮮感,所以要停一停,會安排其他後續俾我做.睇報紙至知換咗林保怡.其實我真係冇嬲,如果問我係咪唔開心,實有唔開心!因為唔捨得呢班對手同台前幕後.」
至於金廣誠係咪已安排邵仲衡做其他節目,邵仲衡就話未有,而手頭上已接咗有線同港台 3個節目,所以唔會冇嘢撈,對於有冇興趣再幫 ViuTV拍劇,佢就笑住話:「你鍾意搵我,我都可以揀㗎!」至於幾個月前《瑪嘉烈與大衞》因為頭幾集拍得太差而曾經停工,大佬孝就解釋唔關佢事:「頭兩個月拍咗十幾集,換咗導演,之前都解釋過.」
ViuTV公關部簡小姐對邵仲衡被換角一事就解釋:「呢套劇係與別不同,個個人都可以係瑪嘉烈同大衞,就算網上版都有幾個人做過大衞,所以電視版想有新鮮感至搵林保怡做.」本刊亦收到 ViuTV首個節目表,自製劇集暫時只會喺星期一,二播,而且喺晚上 11點只播半小時,真係好有新鮮感,觀眾要習慣吓喇!
節目多 gimmick
除咗拍劇, ViuTV主攻實況娛樂節目,但唔係飲飲食食咁老土,打頭炮嘅有《跟住矛盾去旅行》同埋女子格鬥《 G1格鬥會》,齋睇預告都幾吸引.
《 G1格鬥會》係 8位全女班真人格鬥節目,全部女藝人同 model,未出街已傳不和,劉燕妮( Rika)埋怨被黎美言( Winkie)打到毀容,同唐紫睿聯手杯葛 Winkie;龍小菌同郭思琳則幫 Winkie,暗指 Rika同唐紫睿博宣傳,真係七國咁亂!
採訪,撰文:娛樂組
攝影:攝影組


text:
是咁的,
我依家手機係靠wifi上網 但wifi 成日discontect
要經常搞個wifi先上到網咁 :o) 所以我將個pocket wifi 放係我間房
但我老豆就以為wifi同部手提電腦遠近會影響到佢接收?速度
我同佢解釋過唔係 但佢冇聽我講野 將wifi 拎入自己房
好啦 岩岩個wifi又好唔生性咁discontect
所以我爬起身去隔離房整返個wifi
一開門 見到老豆床頭部notebook仲開緊 個畫面閃下閃下咁啦
我老豆又訓?左 鼻齁聲又好大 我就靜雞雞咁走去?面到整下個wifi
點知行入間房幾步就聽到有呻吟聲
心諗... 唔係掛
行去電腦一睇 咦!thisav 老豆好波呀 識睇一定睇thisav
但 點解老豆50幾歲人會知道thisav可以線上睇咸片 [shocking]
其實已經唔係第一次發現daddy睇咸片
我亦都冇介意過老豆睇咸片 老豆因為工作係十幾年離開香港一個人去到第二個國家搵錢養家 同媽咪先一年見幾個星期咁 我覺得佢睇咸片洩慾好正常
但佢睇咸片睇到訓著左 我覺得一個男人睇咸片睇到訓著佢應該真係好勊好勊
你每日都要8點幾起身 然後做十幾個鐘頭野 夜晚十點幾先返到屋企
一個星期做足6日 為我地頭家自己一個係外國奔波?十幾年
我知道其實如果有得揀 你一定會揀留係香港睇住我地三個健康快樂咁成長
黎?依到同daddy一齊住先知道你係有幾咁辛苦
最後 我幫佢come好被 然後靜雞雞咁走返自己房
老豆 對唔住
我依家未有能力養起你同媽咪 但我將來一定會做出人頭地 賺錢養你同媽咪
你寶貝女上


text:
第十三天
四川旅程最後一日,終於要去峨眉山;去峨眉山交通有少少複雜,要先到新南門車站上車,坐車到 峨嵋山汽車站,再轉兩程巴士到峨嵋山山腳報國寺汽車站,再要坐巴士上山,見到都覺得複雜,但冇辦法除左包車去之外就係咁複雜;未天光就由hostel坐的 士到新南門車站,好彩未天光好容易就上到車
車票只有日期而冇時間,想上車就要早啲去到霸位
順利上到第一班7:20開往峨眉山既車,成都到峨嵋山有百幾公里距離,如無意外大約兩個鐘可以到達
幾經辛苦終於去到峨眉山車站,可惜既係去峨眉山途中遇到大塞車,用左差唔多四個鐘先到呢道落車,唉...計過時間今日應該上唔切金頂啦...咁遠來到都冇得去...如果勉強上去但趕唔到尾班車返成都仲慘,聽朝上唔到飛機就邊道都唔洗去!要怪就怪琴日唔出發啦......
係車站遇到兩位同我地一樣情況既朋友,大家既然已經來到峨眉山,就決定係咁意都入去峨眉山行行;四個人一齊坐車直接去到萬年寺停車場;有纜車去萬年寺,當然唔會搭啦
今次對峨眉山已經冇咩期望,只係見步行步,邊道有路就向邊道走
呢段路冇咩特別風景可以睇,只係普通花草樹木,如果我唔係知道自己去左峨眉山既話跟本就唔知自己係邊道,附近環境完全冇峨眉山感覺
周圍冷冷清清,店舖冇開門營業,遊人都唔多個
屋頂有雪bor,呢道一千米高都有雪,三千米既金頂一定好多雪
一路行見到一啲村屋,仲有人住係道
來到一個有野食既地方,大家就係道享用午餐
是但叫左幾個餸;係旅遊區食飯都預左價錢貴,不過又要貴又要唔好食咁先衰,附近冇其他野食冇辦法啦,總算可以食得飽
食完休息一陣就繼續出發,去到萬年寺
原來呢道都有野食,不過又係好冷清;冬天好少人來旅遊,就算來到峨眉山大多數人都係去金頂,極少人會來到萬年寺,可能只係得我地幾個糊哩糊塗來到呢道
行上去萬年寺
全條樓梯就只係得一個賣野既婆婆,冇人到都唔知可以點有生意
上到萬年寺,無興趣入去睇,是但影張相就走lu
見路就行,好彩沿路都係下山路,唔會行得好辛苦
有馬騮出沒?
一路行一路行,其實都幾悶,沿途冇特別風景,除左樹就咩都見唔到;去到白龍洞,唔太清楚呢個係咩地方,我都冇咩心機參觀,到此一遊算
繼續向山下行,有好多樓梯
馬仔就辛苦啦,咩住咁多野上山
去到清音閣;峨眉山係四大佛教名山之一,山上有好多廟宇
我對宗教唔太認識,唔識用宗教角度去參觀寺廟,只係以遊客角度去睇下寺廟既建築,所以好快就參觀完lu
繼續四圍行
路過一大幅石刻
再向前行就進入深山
路過中國特產一線天
山入面都有小攤檔
買左舊不知名東西食
見到有馬騮仔裝飾,就知到去到峨眉山生態猴區
傳說峨眉山既馬騮好惡會搶野食,但來到聲稱係最多馬騮既生態猴區竟然連一隻馬騮都見唔到,都唔知啲馬騮去晒邊......
唉...無野睇走人
周圍都冇野好睇,回程走人
沿路行去五顯崗停車場方向
條河完全冇水
就去到停車場,終於都有返啲人氣
唐老鴨呢?
唔見丫?
呢枝陪左我半日既竹原本係諗住防止馬騮搶野用,不過就用唔上,但總算令我行起來輕鬆好多
深山中既村落
見到牌坊就知道終於去到停車場,峨眉山之旅即將結束
係停車埸等車落山
話咁快就落到山腳
係山腳報國寺門外直接坐車返成都
部車行得好慢,三個鐘後再次回到成都,一個失望既峨眉山之旅正式結束;講真今次都唔知可唔可以話自己去過峨眉山,連我自己去過邊都唔係太清楚,只係見路就行,行到邊就去到邊,好多地方連相機都冇意欲拎出來影相,只係用部DC求其影幾張當去過,唉...都唔知係峨眉山做過咩,所以冇特別野可以分享,只係知道峨眉山真係唔可以一日玩得晒
返到成都已經夜晚,落左車就轉巴士返hostel,攞苦黎辛既旅程終於完結,可以休息一下啦
係出面搞足一日,都係返到hostel最舒服,係道打下桌球傾下計,仲開心過今日去峨眉山
又到開飯時間,今日有得食我最鐘意既蕃茄炒蛋,又平又好食又有營養
朋友叫既意粉賣相都唔錯
食完飯仲可以同貓仔玩,佢地不斷追住條竹超得意
唔知邊個咁得閒畫既呢?
Lazy Bone真係好好住,呢道設施唔一定係最好,但環境﹑氣氛都好舒適,而且職員又好人,所以呢道成為左我最喜愛既青年旅舍啦!
係出面坐到好夜,都係時候去訓覺lu,明天要一早離開成都前往下一個目的地
住左三晚既四人房雖然細細間,不過又有暖氣又有暖氈(唔敢用XD),晚晚都訓得好舒服
執好行李,明天一訓醒就可以走人
成都短短三日話咁快就過,唔計峨眉山呢日,係成都都算玩得開心,有時候無無聊聊四圍行既旅行都幾好丫;原本只係諗住將成都作為中轉站,對成都冇特別期望,又估唔到成都環境咁靚,仲可以見到可愛既熊貓BB,成都真係冇黎錯!!!


text:
中環在線:萬達王健林軍訓式管下屬
高層開會冇打呔即罰錢
■王健林對下屬有嚴謹要求,令佢哋全部都戰戰兢兢.
今日掛牌嘅大連萬達商業(3699),大股東王健林有超過1,900億元身家,喺內地冇人唔識,除咗商業地產,仲有酒店,娛樂事業等等,做得咁成功當然有些少秘訣,王健林年輕時曾經參軍,聞說佢從商之後,以軍訓模式管理公司,下屬全部都戰戰兢兢㗎.
先唔好講要聽話,服從,做到嘢呢類咁基本嘅老闆要求,王健林對下屬嘅衣著都有嚴謹要求,呢點可能同軍人重視紀律,制服要整齊有關.
半夜向員工落柯打
聽聞,萬達喺內地各個城市嘅阿頭每個月至少要到北京跟王健林開一次大會,滙報工作情況,曾經有阿頭因為忘記打領呔,而被王健林話一輪兼罰錢,好似要罰過千元人仔咁多㗎.普普通通嘅話,過千元人仔應該買到十條八條領呔,呢個教訓都唔算平.
王健林對於下屬嘅評核亦簡單直接,目標為本,佢會安排唔同人管理內地不同城市,全部都要跑數,達標,做唔夠數就會被調去一個更難搞嘅地方,能夠力挽狂瀾當然有得翻身,否則就可能要黯然離去.
此外,王健林同好多超勤力嘅老闆一樣,精力旺盛,好似都係唔使點瞓覺,聞說隨時會半夜吩咐下屬辦事,下屬亦將半夜三更開會視作等閒事,而且講咗就要馬上做㗎.
其實每位老闆都有自己嘅獨特個性,身家有番咁上下嘅更加係㖭喇,不過今日嚟講,王老闆應該最關注萬達商業在港掛牌嘅股價表現,事關成個孖屐都關注王老闆會否因為萬達市值飆升,而令到佢身家水漲船高,贏阿里巴巴創辦人馬雲成為中國首富.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
31.10.04
終於鑽晒窿
仲焊左地棚同大膽燈絲:
寶記牛牛都幾好樣丫,size 亦適中:
前面...
上埋 d 膽睇下果樣先...
都唔太差丫...
28.10.04
寶記牛牛
呢個電源牛:
一般單端機夠晒用:
呢個 choke 仔:
25.10.04
EL34 三極單端開工
今晚淨係上左個 Fuse 座同兩隻細膽座:
23.9.04
單端中毒
Klipsch Heresy 係睇 Audio Asylum 認識既,當時上去搵 d 單端機岩夾既喇叭,好多人都讚 Heresy 既聲好開揚,而且二手價合理,再加埋佢有 horn,大 horn 我屋企就唔夠地方玩唔到,但
呢對 12" 都有 horn,size 雖然細左 d,但係都叫做有丫,咁岩又係 eBay ....
早就看過張八點 (http://home.pchome.com.tw/computer/ma3c/8-point.htm),但一直對當中提到推挽機及負回輸的缺點並不太著意:
「...... 我以前裝過許多擴大機,有單端的,也有推挽的.根據我實際的經驗,如果推挽擴大機不加負回授的話,聲音就會粗,因此一定要加上些負回授,聲音才會細.但是我裝的單端擴大機,即使不加負回授,聲音還是很細緻,這就代表了推挽擴大機一定有不對勁的地方.」
「...... 內行的人都知道,負回授也有負作用,會造成時間延遲的現象,因為負回授是把已經放大過的輸出訊號一部份,回送到輸入端去,因此會造成時間延遲的問題,因此負回授的聲音總會比較霧,聲音不自然,也就是說,聲音比較呆,以及聲音不夠鮮活.」
我仲將梁氏既負回輸加大,因為確如張先生所講,加了負回輸既推挽機音色更細膩,而頻率響應亦得以廣闊.調大了負回輸之後亦滿足左一段時間,因為 d 聲確係幼細左好多...... 直至,部 eBay bid 返來既 tune 好之後開聲果下......
呢部係 Motorola 既 console amp 外表就真係衰到爆,我初初都覺得賴左野.其實佢係分左兩份,一邊係 stereo,12AX7 推左,右單端五極 EL84,另一邊係推挽,上一手將 stereo 果邊既 12AX7 改左做 6922,五極亦改左做三極.
我亦只係用佢 stereo 果份,一返到黎 d 開機,有聲但係唔大,心諗 EL84 三極係咁上下卦.跟住 check 佢 d 電壓,EL84 既屏壓就 okay,但係 6922 既屏壓得 40V,唔係卦...... 改返上 85V 倒之後又駁錯左粒屏極負載電阻之後既 bypass cap,搞到一 d 聲都無,咁先知道負載電阻既用途同駁法.一切正常後開聲,嘩,volume 扭到一半已經夠聽,同梁氏扭到一半 volume 既聲差唔多 (因此我就懷疑梁氏前面兩級既線路有問題,因為唔係我一個覺得梁氏細聲).
好喇,坐定定聽歌仔,初初都唔覺部機有乜特別,只係覺得聲低唔同姐,呢部既聲開揚 d,低頻瘦少少,但係彈力又好過梁氏.但係聽聽下就覺得黎料,乜 detail 多左咁多既?低頻瘦得黎又岩岩 fit 對 Heresy 播 (對 Heresy 既分音器摩過,改細左高中音單元既 output,因為原本佢既低頻實在太少),而且 d 彈力...... 相比之下梁氏低頻朦好多,有 d recording 既 bass drum 會唔太聽到,但用部 EL84 就出返晒黎.之前以為人地講既 detail 多即係話高頻兼會刺耳,但係聽到 EL84 既聲先知係錯.部機出黎既聲完全唔會刺耳,亦唔會覺得高頻「多」左,但係明顯「通透」左,最覺就係聽小提琴,梁氏摩極 d 小提琴聲都唔自然,而呢部 d violin 就聽得下喇,聽到 d 擦弦感真係精神為之一陣,John Coltrane 既 saxphone 亦更加令人著迷.整體感覺係好似揭開左層紗咁...... 唔同呢 d 就係單端既魅力所在?
我諗靚既推挽機都可以好正,但係呢排我真係俾單端迷倒.
其中一點係單端線路比起推挽簡單好多,part 屎少.推挽機訊號要經多好多野,令到我心理上覺得好唔舒服,所以呢排梁氏已經無開著過,我諗都唔會再著番,因為我決定要拆佢骨,Jensen 交連用得番,水塘用得番,RMG 電阻用得番,DZ 級間 volume 用得番,6dj8 同 EL34,KT88 膽可以愛黎砌過部單端,電源牛同 choke 可以留番日後用,唯一唔會再用既係對輸出牛,浪費極有限啦.
仲有,以前換左 d 靚少少既線音質有所改善,但係部 EL84 用紅白線已經好正,第時我寧願用 d 錢係第度 lu.
本來下一個 project 係砌 2A3,牛同 choke 都到左,但係近排又好想用梁氏既物資黎搞部 EL34 SE 先,唔知點解,可能我既習慣係好野留番最尾先食啦,亦已經買左對寶山既單端牛,得就留番自己聽,唔得就俾老豆,嘻,係咪好孝順呢我?!
15.7.04
發燒?
其實聽歌呢家野小學已經開始架喇,當時屋企環境唔好,屋企淨係得部 National 手提卡色機,聽 Cassette 帶同收音機已經好開心,好鍾意當年商業二台周美茵主持既《American Top 40》,好鐘意歐西流行曲,勁聽 Culture Club,Spandau Ballet,Duran Duran,Bros,Bananarama,Michael Jackson,Petshop Boys,Depeche Mode,香港既偶像就有譚詠麟,〈愛情陷阱〉簡直係校歌.跟住興 band sound,就勁迷 Beyond,太極,小島,達明,浮世繪,老豆亦係當時買左一套 Technics 既套裝 hi-fi,有埋唱盤,之後既日子就以買碟為樂,與同學交換唱片亦係賞心樂事.一次去到某同學屋企聽黑膠,發覺係佢屋企聽出黎既聲點解靚過自己屋企咁多既?用一部有埋收音機既日本 amp,一對 AR 喇叭,點解仲好聲個自己屋企既套裝既?然後發現鴨寮街,發現幾舊水就可以買到部二手既同款日本amp,中五暑期工出糧後就買左部 Sansui 連收音機既 Receiver Amp,依家部amp 仲有用緊呀.潮流興夾Band聽 band sound,自然又學左彈結他,d 師兄教落,膽 amp 靚聲果粒 amp,出名既結他手個個都係用膽 amp 架,當然我又聽左師兄講買左部膽 amp,當時有朋友係曾福琴行做,有特價.而家部機亦都用緊,但係有 hum 聲,呢個亦係我去學電子原理,砌膽機既其中一個原因,我想識整結他 amp,可以修理番自己部結他 amp,甚至砌部屬於自己既 guitar amp.
之後 CD 興起,黑膠自然少聽左,掛住夾 band, 無錢同無時間玩音響,歌就當然聽好多.直到 今年,band 停左,個心又痕番,正式投入時間研 夠下膽機.呀,其實岩岩讀完書出黎果時, 大概十年前,都係廣州海印買左台 6L6 膽 機同一對惠普既座地喇叭,部 6L6 之後嫌 唔好聲,拎左去 band 房,跟住燒埋牛, 報銷左;對惠普就一直用到舊年同朋友買 左對 Dali Royal Menuet 之後先俾左 老豆用.當時覺得國產既膽機唔夠班,估唔到而家 又買左部,不過呢十年八年國產既音響文化真係進步左咁多,好多排子已經係國外打出名堂,被淘汰既當然亦唔會少啦,我仲記得當年天琴既膽機係國內名牌,而家已經無左影,又或者已經進化左做第 d 牌子啦.
CD 革命以前一直唔覺得有需要買部獨立既 CD 機,朋友講 CD 機靚聲過 DVD 機,我就同佢講:多餘啦,我都聽唔出 .所以當年第一台 play 得 CD 既機器就係 Sony 既 LD 機,壞左,換左部 909,因為仲要睇 LD,一直用到而家.最近耳仔好似被人毒到靈敏左,有真係覺得唔太好聲,部 cheap cheap 二手 Technics 盤都仲好聲過佢,又心癢癢想買台CD 機.
自己搵錢唔多,而且阿媽教落要節檢,所以買每一樣野都要度得好清楚,所以一直未卜槌 買邊部.咁岩係呢個時候睇到報紙話年底 SACD 機會大 跌價,唔駛二千蚊就會有部,咁老死都等啦,我好孤寒架!呢段時間,諗住平平地買部 DAC-AH 玩住先,聽日就出鴨記買,八舊幾,蝕極有限. 另一方面,最近得到網友 Simon 既啟蒙,小弟完成左將部 KT88 改為搭棚線路,其實靚聲都係其次,學識睇線路圖先係今次改機功課既主旨,踏出左呢一步,以後就肯定更精采好玩.人生,都係求好玩既姐~~
10.4.04
一切從梁氏 T2-KT88D-11開始...
果朝早我如常係 office 蛇仔上左音響網站 Review33,睇到有關祖國製膽機既討論,有人話梁氏出品既膽機質素不俗,售價仲比一套迷你hi-fi 低,「千零蚊,買番黎聽過絕對係抵!」所以就膽粗粗落左柯打.T2-KT88D-11 係一部膽整流 AB1 類推挽機,兩支 6N11,兩支 6N6,四支 KT88,兩支 5Z3P,仲加左三極同超線性選擇制,都只係加多四呀蚊.揀 KT88 推挽,貪佢夠大力,因為之前用開既 Musical Fidelity A2 唔多夠力水,聽 rock (係呀,我係 rock 友黎架!) 唔夠力,每次聽 Pink Floyd 既《Dark Side Of The Moon》就會好『炆』, 對用緊既 Dali 皇太子欠控制力,高音好燥,扭大聲 volume 成份聲一舊舊,好辛苦.
點解要膽整流?因為『膽』囉,膽機膽機,多 d 膽梗係開心 d 啦!話說我係上網同 d 網友交流左之後決定買呢部機,同一時間另一個網友又咁岩訂同一型號,同一 config 既機,咁岩我地又住係同一區,仲同姓添,咁呢間武漢既小廠竟然擺左個烏龍,當左我係佢,佢係我!淨係寄左一部機落黎俾佢,我就無份,真係取脹.不過話時話,呢間梁氏既服務真係好好,跟 d 柯打跟得好貼,email 必覆,送貨又快,講到售後服務就真係 120 分!香港既膽機真係要學下人地,平又平過你,服務又好過你.
2004 年 3月尾收到部機,聽左唔夠一個月就出事!有一日開機 warm up 後兩隻喇叭突然傳出 woo 聲,聽真仲有失真,高頻拆左,於是四出上網問究竟啦,又 email 問梁氏果邊,兩日後就收到佢地 send 黎既一對整流膽,話叫我試下係咪呢 part 出事,「唔係」,兩日後再收到四支 KT88,「都唔係」,結果佢地 email 黎講「我地寄過部新既落黎,搞到你無機聽真係過意唔去」之類既說話,你話丫,今時今日呢 d 先係「服務」嘛!而家聽近既已經係第二部,第一部去左邊?準備拖番上去深圳寄番俾佢囉.
就係因為呢部梁氏,我係 Review33 既網上面識到幾位同樣用緊佢既用家,每日返工例必上去吹水交流下摩機心得.最初乜都唔識,日日上去問,「6N11,6N6,5Z3P 有無代替品;邊隻排子既 KT88 好聲又抵用;交連電容有咩選擇...」總之乜七都問一餐,問下問下,變左好熟,其中 Simon 兄更是經驗豐富兼好人到極既發燒人士,幫手係大陸訂膽,訂電容義不容辭,又借埋自己既私火出黎俾人試,竟然俾我識到 d 咁好既人,真係呢......亦係因為買左呢部膽機,我係中華業餘無線電研究會報讀左初級電子實習班,同埋會一路讀落去,一定要學識自己砌膽機!


text:
18/06/2007 晴天 輕井澤 → 中輕井 下集
好啦!行咗半個鐘終於到啦!好開心啊!
已經三點半啦!因為博物館四點半要收工,咁我哋就好心急咁由後門行咗入去,入到去嗰part原來只係賣記念品,咁我哋咪問吓售貨員我哋想過去博物館,嗰位太太好好人,其實係隔離嫁咋,但佢親至帶我哋行過去,又幫我哋同賣票姐姐講我哋要入場參觀.
同伴A見難得遇到個識講英文嘅人就捉住佢問埋點樣可以搭車返民宿啦!太太又好好心機,攞個巴士時刻表寫個時間表比我哋同埋畫晒地圖教我哋點行.真係好啦!咁我哋就好安心咁入去參觀啦!
睇完一輪咪返過去賣記念品嗰邊啦!同伴A就簡記念品,而我無咩嘢啱!咪行行企企囉!阿售貨員太太見我咁得閒,佢又咁得閒就倒返轉捉住我傾計,問我邊到嚟呀? 哩幾日住邊呀? 一聽我話香港嚟佢就鬼咁開心啦!佢話佢四十年前就已經嚟過香港啦!吓!四十年前我都未出世,佢又去過英國,唔怪得啲英文咁好啦!然後佢知道我哋今日嘅經歷,佢同佢同事都好驚訝我哋點可以由咁遠行到嚟!唔好話佢哋,我都好驚訝點解我哋可以行到嚟!跟住佢就好擔心我哋真係唔識返去,佢叫我攞返頭先佢畫個地圖出嚟!再好詳細咁加啲指示落去然後再從新講一次點行過去.
當時即係令我感受到人間溫暖啊!
走啦!佢兩個一直送我哋出門口,然後就同我哋Bye Bye,一直目送到我哋離過咗佢哋視線範圍.有高人指路,不出數分鐘我哋已經安然到咗巴士站啦!
當我哋重研究緊究竟間巴士邊到開出同途經邊時,已經有巴士到啦!我只見同伴A做咩掰大個口得個窿,我擰轉頭一望,到我掰大個口得個窿,原來係頭先個好心司機呀!上到車我哋係咁多謝佢,但佢仍係嚴謹咁叫我哋坐底同埋坐埋一邊先,今次車上面個班學生就高班啲啦!但都係牛咁眼望住我哋!
啲學生落晒車啦!司機就叫我哋坐喺佢後面,問我哋去唔去到個博物館呀?我哋而家要去邊呀!因為頭先我哋講過要返中輕井澤但哩間車係返輕井澤,佢驚我哋搞錯,咁同伴A就SHOW個地圖話佢知我哋今晚住嘅位置啦!佢係咁擰轉個頭傾呀傾!我眼見前面已經由紅燈轉咗綠燈啦!重講緊……前面兩間車都開晒啦!重講緊……唔好意思都要打段佢哋啦!司機叔叔 SORRY呀!佢一見啲車開晒佢都立刻自己講返句SORRY呀!佢咁嚴謹今次都老貓消鬚啊!
好囉!五點幾已經安全返到輕井澤車站啦!同司機say Goodbye之後,我哋喺巴士站睇咗輪,其實哩到都有幾條巴士路線去一啲熱門景點,不過班次就疏啲,如果到咗七月踏入旺季就會有觀光巴士循環線,到時就會方便啲.
好啦!研究完就過去隔離Prince Shopping Plaza行吓啦!今日行西座,行咗個幾鐘買吓手信.
今晚我哋就係Plaza內的味の街食晚餐啦!
我哋今日無食晏就呀!而家安頓好晒肚仔餓啦!同伴A好明智咁選擇咗間拉麵舖,點解明智…… 哩間拉麵係新開張嫁!每人埋單後時重有紀念品送返啊!哩啲緊係事後先知啦!
食飽飽係時候返歸啦!今日真係好倦啊!同伴A今日買咗盒鎮痛貼慰勞吓大家嗰對十一號呀!
今晚都係差唔多八點就返到Pension EXE,婆婆等緊我哋啦!佢無介紹吓啲地方就直接帶我哋上去二樓間房啦!今晚都係得我哋兩個咋!我哋八卦咗陣就沖涼瞓覺啦!
食: 晚餐: ¥2,540
住: ¥6,500X2
行: 巴士(2程) : ¥200x2x2
玩: Zrzgebirge玩具博物館入場卷: ¥600 X2
鎮痛貼(28枚): ¥1,980
手信: ¥5,124


text:
呢個星期嘅功課係「中華冷麵」,c9從來都未整過,亦無响出面食過(因為老餅LLB認為麵應該係熱先好食嘅),不過c9為咗做呢份功課實行啋佢都傻!
開頭無乜idea要放d咩材料上麵度好,行過d日式食店又望下人地餐牌上嘅冷麵係咩樣,最後得出以下WongC9版本.....
材料:冷麵汁素麵條
叉燒
青瓜竹輪
蟹柳
雞蛋
首先將青瓜刨條(全靠支Triangle,c9不費吹灰之力就攪掂咗條青瓜)
跟手將竹輪同蟹柳灼一灼待涼切條
然後煎蛋(新玩具玉子燒開光)…..又係待切條
最後煮麵.....倒落冰水凍一凍佢
之後就用LC 22 Buffet將佢排到靚靚地就完成,配埋個冷麵汁,好味!
感想:問LLB好唔好食,佢話幾好,即係其實佢唔係咁抗拒啫…..咁我下次煮嘢比佢食又多一個選擇!
睇埋其他會員作品先:
偽主婦ki琪
Helen的方家小廚
OL醉愛廚房
Sally Ho 莎莉豪
Ying Ying
為食二人組組圓
鬼嫁料理手帳 ﹣オニヨメリョウリテチョウ
Mrs. Horse
Viviana英倫廚房筆記
Sweet 黃金太太
涼粉子
Sugarmama 的 BLOG
Ka Ka
Bear Tai Tai
流小妹
噹噹
芝士
Jo姐姐


text:
離開東方村後又上番架的士,半小時後抵達Tanjung Rhu Beach.去咗間沙灘邊的馬拉餐廳食嘢,我初時以為是食thai food.點知係馬拉人整的Asian food雖然好平但難食到死呀!
呢個灘話係浮羅交怡最靚的,可能好曬又唔多覺靚,見有時間我就叫司機車去埋附近的Four Seasons Resort行吓,佢話好近真係幾分鐘就到.
嘩!呢度就真真唔同啦,同係Tanjung Rhu Beach.四季酒店個私人灘就靚到痺!
一走入去酒店啲員工極友善,雖然只係visit但感覺似VIP.認真介紹之餘又比你自由去行去睇,好舒服.
係啦,恩祈一入酒店範圍就興奮地問今晚係咪住呢度?我就話等妳大個請我先啦.呢度大多數都係villa最平的房間都要成五千蚊一晚,係浮羅交怡最Luxury的酒店,而且私密度極高,我哋連一個客人一間房都見唔到,最啱情侶住但就唔多啱family.
一睇就知係雙人吊床.
能夠係呢度食餐晚飯(但唔要隻馬騮)就太好太浪漫啦.dreaming....zzz
玩吓朝花夕拾.
四周圍設計都好獨特,洗手間都好高檔.
有啲中東風味.......我同恩祈周圍逛好enjoy但daddy就好唔自在,話又唔係住走嚟搞搞震,係咁催我哋走喎.
離開人哋嘅天堂返回我哋嘅人間......係時候同包車司機叔叔同埋美麗的浮羅交怡島講聲再見啦!早咗到機場,同當地華人傾咗陣計(佢哋好friendly冇戒心電話號碼都可以比你),print埋broading pass後上二樓餐廳食嘢,比K.L.機場平啲但仲好食啲.
恩祈由上機到落機到上的士都一路瞓,一日行程好充實難免勞累.行落機後買taxi coupon(Rm.75)到上的士都係十分鐘內搞掂,除咗坐Air asia都好難做到.
在的士上見到的雙子塔夜景非常美(仲有圓圓的月亮陪襯)......大約50分鐘到咗吉隆坡市中心,好快呀!抵達酒店已是晚上11時15分,恩祈好叻一叫落車就彈起身,瞓咗兩個幾鐘精神晒.本來約好上次去泰國的團友Zoie在lobby等去食宵夜,但見唔到佢喎,上咗房放低行李問恩祈仲食唔食宵夜,佢居然話去.
又落樓下截的士去阿羅食街Jalan Alor,我開價十蚊到第三架的士至綵我,原來周末夜晚好塞車,塞咗半個鐘至去到,見個meter跳到十二,三蚊咁我就照meter比番$司機,佢仲話等我食完車番我走.(見佢咁善良冇呃我$就叫佢明天車出機場,佢開心到呀)
我哋去咗最出名燒雞翼的黃亞華小食店,點知啲雞翼係雞脾仔燶都唔好食食唔晒,其他奶油蝦,魔鬼魚同炒河粉就好好食,原來魔鬼魚肉好滑又好味(諗番上次去澳洲啲魔鬼魚咁得意真係過意唔去),但係就有啲貴,連埋青檸話梅汁差唔多成Rm90(約hkd$250)!
恩祈都冇乜食到又苦瓜口面,原來佢肚痛又唔敢出聲,好在呢度有廁所仲好乾淨.出來後有人推銷翻版碟,係咁推介Dora又真係幾平又多款,但我唔鐘意比細路睇電視而且屋企已有幾隻正版Dora.不過我都買咗張阿拉丁,因為自己嗰張一早唔見咗買番補數.
條阿羅食街越夜越熱鬧,又要塞番大半個鐘番酒店,成半夜兩點至上床瞓覺,明早仲要七點幾起身去食肉骨茶呀!


text:
- 衣物:
- 唔係list上便所有衫都要執,基本跟返你去嘅地方嘅天氣,不過原則係比你去既日數執多一套衫,萬一整污糟咗都即時有得替換
- 如果去凍嘅地方,禦寒衣物帶多好過帶少,親身經歷試過好狼狽咁周圍搵衫買,又驚凍親小朋友又驚買唔到衫,好煩
- 去熱既地方太陽帽唔少得,小朋友d皮膚好嫩,好易曬傷
- 就算去d熱嘅地方,都要帶件外套,當小朋友出入冷氣地方或小睡嗰陣保暖
- 沖涼大毛巾就視乎個人,我自己就唔係好信得過酒店d毛巾,大人都用自己帶嘅,何況自己小朋友
- 床單唔係必須,始終小朋友會著住衫瞓,皮膚直接接觸張床嘅地方唔多
- 紗巾同口水肩就一定要拎,尤其對嗰d成日流口水嘅bb好緊要,因為換口水肩好過要換衫.口水肩可以帶多幾條,紗巾就會帶兩日用嘅份量,夜晚返到酒店洗紗巾好易,洗完第二朝就會乾.大d嘅小朋友就要帶條小面巾洗面用
- 如果小朋友一定要攬公仔瞓的話就一定要帶埋去,如果唔係後果會好嚴重…
個人護理用品 :
- 沐浴露,body lotion等搽上身嘅千祈唔好貪方便帶未試過嘅試用裝去,萬一小朋友對新嘅lotion/沐浴露敏感都幾麻煩.最方便嘅做法係買個細樽仔裝起足夠份量嘅旅行用
- 尿片自由行的話可以考慮去到當地先買,不過最好帶定2日用量,同埋要知道邊道有得賣
- 平安藥一定要帶,要事先同睇開小朋友嘅醫生拎定.通常唔會用到,但係有需要時就無咗佢唔得
- 旅行吹氣浴盆只係提議,如果小朋友可以沖花灑或者酒店有浴缸的話就唔需要,因為要買的話都唔平,而且最麻煩係充氣
- 其餘物品就要睇下個人需要同去嘅係邊度玩
食用品:
- 如果小朋友夠大,可以唔需要特別預備食品(少量零食除外),同大人一切食嘢,體驗唔同地方食的文化,不過行程安排就要遷就小朋友,去d啱佢哋口味又衛生嘅地方用膳
- 食奶粉既要帶足夠既奶粉比bb,同一般去街一樣,熱水壺,奶樽不可缺少,不過市面有方便去旅行用既旅行奶樽同奶粉袋,可以幫你拎小好多嘢,我講到小朋友旅行其間飲食就會講到
- 有食開固體食物又未開始食大人嘢既就會麻煩d,可以考慮帶baby food,唔嫌煩行程時間又鬆動嘅可以帶旅行電飯煲去煲粥仔.而用開嘅食具都要帶埋去
- 如果有帶食具同奶樽嘅就一定要帶清洗用品,清潔液,奶樽奶嘴刷,消毒用品唔少得
- 為免小朋友水土不服,響出發前買定一支蒸餾水帶去溝當地嘅水嚟飲.一般嘅酒店都會提供電熱水壺,但係我聽過有人用酒店嘅電熱水壺嚟打邊爐,所以我都會自備一個旅行用電熱水壺
- 食物剪刀記得放響寄倉行李度,我試個有一次唔小心放響hand carry,過關時 check 到要掉咗佢先可以上機
其他:
- 帶心愛嘅玩具去有安撫作用,帶新玩具去就可以響小朋友唔耐煩時氹下佢地.不過不宜帶太多太大件,細細件可以袋響自己嘅小背囊就最好
- bb車一定要帶,就算小朋友唔坐都可以放吓hand carry,而當你小朋友需要小睡,bb車就大派用場,真係無咗佢唔得
- 旅行廁所係被要搭長途車嘅小朋友用,響日本水貨店有得賣
其他注意事項:
- 唔好臨上機嗰晚之前先執行李,因為又d物品你以為有,點知執起嘢先發現無就會好麻煩,就算你想買都買唔到,早一兩日執定,有乜嘢要買,又有乜嘢未執用張紙list低,方便自己跟進
- 小朋友既食品-尤其嬰兒奶粉,最好跟身,萬一行李寄失都唔駛臨急臨忙搵奶粉,而且唔係你想搵就搵到,真係咁唔好彩搵唔到要食其他奶粉又驚小朋友腸胃唔適應
- 小朋友要飲奶嘅可以帶壺水上機,唔受手提行李液體限制,詳情請參考:http://www.cad.gov.hk/chinese/faq.html#LAG
- 如果小朋友年紀夠大,不妨買個玩具喼/小型旅行袋比佢,等佢可以參與一齊執行李同管理自己嘅行李,培養佢哋嘅責任心同令佢地更投入呢次旅程
- 個list只係參考,上面無list到嘅嘢要按個人需要添加,例如你打算同小朋友去游水,就要帶埋水泡同紙泳褲.


text:
skip to main |
skip to sidebar
連續返咗三日工之後,今日終於都有得休息下.雖然三日都係返得嗰幾個鐘,不過唔停咁行足幾個鐘都唔係少嘢.咁啱今個禮拜係伊斯蘭教節日,所以由今日開始Ron就要放假,所以今日先至唔使開工.
尋日學完車先去返工,所以去到Ron屋企都成三點幾了,卒之行到六點幾就收工嘞.係三日入邊行得最少嘅一日.不過好好彩,啱啱行咗唔夠半個鐘就已經有兩家人肯直接簽名預約安裝.所以雖然做咗好短時間,不過都有成績交.
今日唔使返工又唔使學車,可以瞓到幾點鐘起身都得.不過呢排慣咗早起身,所以今日瞓到七點幾醒咗就瞓唔返.起身上咗陣網之後就整咗份好味兼營養嘅Pancake早餐食,食完之後繼續上網.難得有時間認真咁上網,最主要嘅就係繼續搵工.
一搵工D時間就過得好快,唔經唔覺就幾個鐘,幾乎其他乜嘢都冇做就係響度搵工同埋打求職信.雖然都知好多時呢D信都係石沉大海,不過試下好過乜都唔做.所以幾乎成日都係響度搵工,直到下午又係響Gumtree網嗰度搵到份請Sales賣化妝品.
開頭睇到佢寫化妝品都覺得可能淨係請女仔嘅嘞,所以都冇抱咩希望,不過都係發咗條短信去問佢地收唔收男仔.點知個老闆好快就打電話比我,話佢地已經有幾個男仔做梗,所以男仔冇問題.而且會有培訓,所以就算冇做過呢方面嘅嘢都冇問題.
開頭佢問我今日可唔可以去見工,不過後黎我唸唔夠時間,所以就同佢約聽日見工.估唔到連續兩份工都係由Gumtree呢個網搵到,成功率仲高過響D大型求職網.而且今次呢份係響我平時去買送嘅嗰個Perth最大嘅商場入邊,離我住呢度夠嗮近.
搵咗成日工,終於都有D結果,所以可以暫時休息下.尋晚用電話卡打比奶奶,點知可能國慶多人打,所以都聽唔清,唯有今日再試下打過.卒之今日個通話品質好好多,所以一傾就傾咗成粒鐘.尋日打比奶奶就係希望同佢講聲結婚周年快樂,自從前兩年開始知道咗原黎奶奶同爺爺係響國慶咁特別嘅日子結婚之後,我就每年國慶都會打比奶奶傾下計.
今年個中秋同國慶咁近,順便同佢提早講中秋節快樂.同奶奶傾完之後就打埋返屋企比媽咪,尋日上網傾咗陣,不過因為電腦個咪入口位成日都接觸唔好,要攞只手頂住,搞到傾咗陣就冇傾嘞.真係估唔到新電腦都會有呢D問題,下次要攞返佢比楊公整返好先得.
同佢地傾完電話之後我就煮咗D意粉食.順便用尋日食淨嘅嗰D南瓜炆雞炒埋D冷飯.夜晚睇咗陣電視劇上咗陣網,十點幾又開始眼瞓嘞.依家真係早睡早起嘞,日日到咗十點幾開始好眼瞓.
Pancake早餐
南瓜炆雞炒飯
尋晚十點松D就瞓咗,所以今朝一早六點幾鐘就起咗身.上咗陣網,因為啊Ron話今日八點就會比電話我地講比我地聽開工時間.結果真係八點幾佢就打黎問我今日可以幾點鐘返工,因為今日我唔使學車,所以可以早D.所以我就同佢講一點.
原本都可以再早D嘅,不過佢話今日要我自己搭車去佢屋企搵佢,唔係響City等,所以轉車時間加埋其他嘢,都差唔多嘞.好彩依家都仲未係熱天,出邊就算有太陽都幾凍,所以就算係正中午出去行都唔會好熱或者曬親.
啊Ron仲話因為我尋日係做得最好嘅嗰個,所以其他嗰兩個人由今日開始就唔會返工,由我一個人做嗮.佢話今日有幾個尋日我聯絡過嘅客人打返轉頭要求安裝,所以業績最好嘅就係我我,佢話覺得我推銷效率好過另外嗰兩個,所以就決定淨係比我做.
雖然聽到佢咁講我都幾開心,不過又覺得今日得返我自己一個人響條街到行好似怪怪地咁.雖然尋日都係各有各行,不過都叫做有個伴一齊去推銷,不過今日開始就要自己行,好似孤單咗D.不過後黎唸唸下,一個人又係咁行,幾個人又係咁行.我做埋佢地嗰份,行多幾個鐘咪收多幾個鐘錢囖,冇所謂嘞.
聽完電話之後就起身,將尋晚食淨嘅個嗰D牛肉粒同冷飯炒返熱,就變咗牛肉粒炒飯嘞,一送兩食.原本唸住成個朝早都好地地,食完嘢之後上咗陣網就開始準備著衫出街,點知呢個時候就發生咗單超冇面嘅事.
我臨換衫之前就去廁所刷牙洗面順便去“奔四”,搞掂嗮之後就返房換衫.響呢個時候就聽到Vicky佢地入沖涼房,跟住就聽到好多次嘅沖水聲,再接住嘅就係Vicky沖咗出去廚房一路作嘔,仲搞到好大聲.
我開頭都唔知發生咗咩事,後黎唸唸下唔知會唔會係我頭先用完廁所冇沖乾淨,於是就即刻出去睇下咩事.一出門口就見到Allen響度洗梗個廁所,Vicky就響廚房.我就問佢係咪個廁所唔乾淨有咩問題,Vicky就好勉強咁話係.佢仲話一入到去見到個廁所唔乾淨,點知沖咗好多次都沖唔到,所以就開始作嘔.
聽到佢咁講我真係即刻想搵個窿鑽入去,我咁大個人同咁多個人住過都未試過發生D咁嘅嘢. 我即刻同Allen講等我黎搞返,不過佢話冇所謂,都已經搞掂返嗮嘞.我同佢地講其實啱先就應該敲我個門,講比我聽等我去清理返個廁所,唔使佢地做,搞到我仲更加唔好意思.
講完之後我就返房一路都冇出過去,覺得瘀到爆,出到去見到佢地都唔知比D咩反應.於是直到出門口佢搭車之前都一直冇出過房門.其實我都已經沖咗水嘅嘞,平時都係咁沖,唔知點解今日會咁樣.而且Vickey仲話唔知點解會咁硬,沖極都沖唔走.佢咁講我就更加係瘀多兩錢重.
之後佢地一路都響餐廳食早餐,所以出門口嗰陣我都係拿拿淋沖咗出去,聽到Vicky問我係咪出街,我都淨係求其答咗句講咗聲拜拜就算嘞.呢次真係由頭瘀到落腳,睇怕我都有排一段時間唔好同佢地撞口撞面嘞,真係無拿拿整鍋咁嘅嘢出黎,好大心理陰影,下次真係要睇清睇楚先至出沖涼房門口.
出咗門口之後搭咗成個幾鐘頭車先至去到啊Ron屋企,跟住佢就開車送我去今日要做推銷嘅第一條街.照規矩,由街頭行到落街尾,不過今日因為得返我,所以一條街兩邊屋都要做嗮.唔知係咪因為早嗰頭,好多屋企都冇人.所以行咗成粒鐘都未有一家人肯安裝.而且好多人屋企都已經安裝咗隔熱層,所以又唔需要呢個免費安裝服務.
後黎行咗雖然都有幾間屋嘅屋主話有興趣,不過我發短信嗌啊Ron黎檢查之後,發覺佢地全部人都已經有舊嘅隔熱層,雖然舊,不過都仲用得,所以唔符合要求,唔可以重新免費安裝.結果都係得個吉.
一路行到五點幾六點,我先至又再搵到幾家人好想裝隔熱層,點知搵打比啊Ron,佢部手機居然關機.好彩後黎佢咁啱開車經過見到我,如果唔係都唔知點算.卒之檢查完之後發覺有兩家符合要求,可以免費安裝.所以就拿拿淋同佢地簽份預約書,約時間安裝.
頭頭尾尾行咗六粒鐘,終於都有收穫嘞.今日都總算有得交差,兩個簽名嘅,幾個話有興趣,會打返轉頭,成績都算唔錯啦.原本我唸住做到六點鐘就收工嘅嘞,點知搞掂埋最尾呢幾單之後啊Ron送我去到車站都已經七點幾.
我唸返到屋企再煮飯都太夜嘞,於是就順路行去搭車之前去Hungry Jacks買咗個套餐黎食.等我攞到工資之後要好好地食返餐先得,呢兩日真係行咗喔平時成個月都行唔到咁多嘅路.不過唸落都好,可以當鍛煉身體,好過成日坐響屋企冇嘢做.
牛肉粒炒飯
尋日西澳慶祝英女王生日公眾假期,今日係長週末之後第一個工作日,雖然對於我黎講冇返工就日日都係假期,不過尋晚我好早瞓,搞到今朝一早就起咗身.開頭都唔知咁早起身咗乜噶,不過上咗陣網之後就收到個電話,我仲心唸邊個會晨咁早打電話比我.
一接電話之後就聽到有個男人問我係唔係Oscar,跟住就開始一路講咗好多嘢.不過因為嗰個男嘅口音搞到D英文超難明,開頭我根本唔知佢響度講乜.好彩後黎聽聽下慣咗先至開始聽得明,原黎佢問我之前係咪有申請份推銷嘅職位.
唸唸下記得返記得上個禮拜五臨放假之前上網係申請過份咁嘅工,不過至於細緻做D乜就真係唔知.佢聽到我話有興趣之後就開始解釋份工嘅內容同埋我要做嘅嘢.份工嘅背景就係澳洲政府為咗提倡環保,提供嘅免費屋頂隔熱層安裝.打電話比我呢個人啊Ron就私人係負責安裝呢D隔熱層,然後就直接同政府收費.
而我嘅職責就係上門同D屋主介紹呢個政府專案同埋幫啊Ron做宣傳,等佢有多D屋主搵佢安裝,其實就等於上門傳銷.類似我升大學之前響Sydney做過嘅商鋪派信件傳單,不過今次嘅對象就唔係商鋪,係私人住宅.
唔同嘅就係今次嘅工資高過上次,之前係一張傳單10仙,通常一個鐘就派到百幾張,等於都有十幾蚊一個鐘,今次就直接按$20蚊一個鐘計.雖然都知道呢份工應該要一路行,肯定好攰,不過$20一粒鐘,有得做好過冇得做嘞.而且好過返餐館嘞,做餐館同唐人嘢通常都冇咁多.
佢話如果我可以下午去見工嘅話就等我去到直接教我要點樣做,等於要即刻開工.不過我之前做過就冇所謂嘞,我唸都係差唔多嘅啫,於是我就應承佢下午即刻去返工.同佢約定咗三點鐘響City個車站度等.佢仲發咗個材料供應商同埋呢個政府專案嘅背景網站比我.
因為事先冇唸住今日要去見工,所以上個禮拜就約好咗今日十二點鐘練車,好彩三點先至去City,我練完車都仲夠時間.食咗D早餐之後就拿拿淋上網查下D關於呢個政府專案同埋代理公司嘅資料,費事到時去到乜都唔知.
可能因為隔咗成個禮拜都冇開車,於是開頭就有少少唔慣,不過開咗冇耐之後就冇事嘞.不過始終都覺得倒車入位最難,可能都仲要練多幾次.練完車之後返屋企食咗D嘢就出門口搭巴士.點知就黎去到巴士站就見到部車到,我都已經飛奔過去嘅嘞,點知都係趕唔到.個司機照開走,真係冇人性.明明係佢早到咗,居然都唔等下我,真係見佢一鍋打佢一鍋.
明明如果我預啱嗮D時間嘅嘛,點知搞到咁,趕得上我就黎得切兩點半去到City,不過依家就大鍋嘞.等下一班巴士就要半粒鐘,不過冇計都係要等.於是出到City一落巴士就拿拿淋飛的是過去約好嘅地點.好彩個司機大佬見我咁趕就淨係收咗我齊頭數$5蚊就算嘞.總算呢個世界都仲有號人.
去到約定地點之後等咗陣都仲未見人,我就比電話啊Ron講比佢聽我到咗.隔咗陣之後就見到個男人行埋黎我度,自我介紹咗之後佢就帶我行返去佢部車度.上車一睇車上邊坐咗兩個人,啊Ron介紹兩個人都係同我做一樣嘅嘢,一個就上個禮拜開始,另外嗰個就同我一樣今日開始第一日.
開咗幾個字車之後我地就去到一個住宅區,啊Ron就嗌我地落車,由嗰度開始向開車黎嘅方向行返轉頭,然後逐家逐戶咁宣傳呢個項目.響部車上邊我就已經睇咗下D資料,再加埋上網睇到嘅嗰D,都大概知道要點樣推銷.一條街兩個人,一人行一邊.由街頭行到落街尾.
唔知係咪因為三點鐘早嗰頭,好多屋企都冇人,我地唯有留底張綠色嘅宣傳單張.有人響度嗰D又好多人都話已經安裝咗,唔需要呢項服務.卒之行咗成粒鐘之後,成條街都行嗮嘞,一個人嘅簽名都冇.雖然有一對好友善嘅老夫婦話佢地肯簽呢個項目,不過後黎啊Ron問過佢老婆,原黎政府分配嘅津貼屋係唔試用於呢個專案嗰喔.真係嘥心機挨眼瞓.
後黎啊Ron開車接我地去第二條街,又從新開始.好彩今次我搵到幾家人都想安裝,於是我就搵啊Ron黎檢查下佢地間屋合唔合規格.檢查咗之後發覺都係合規格嘅,不過由於佢地係租客,所以要等佢地搵到仲介簽名之後啊Ron先至可以幫佢地安裝.
我地由三點鐘開始一路行到六點半,卒之行咗成晚,我地三個人一個簽名都攞唔到,起碼我都算係最好又兩三間屋話有興趣,留低咗D資料比我地,話遲D會再打比我地.好彩臨收工之前我搵到一間屋係佢本身就想從新安裝呢個隔熱層,所以聽我到話依家可以免費安裝,所以就即刻應承.
不過因為要將佢間屋舊嘅嗰D清走,所以又要等我地聯絡咗清理公司先,暫時約唔到時間安裝.不過啊Ron話好肯定呢單工程會接得成.做咗成日,起碼都叫做有開齋.其中一個鬼佬做咗都有成個禮拜,我就問佢下佢D業績,佢話佢上個禮拜幾乎沒十個鐘先至搵到一個客.我聽到真係打個突,咁搞法,咪既係行兩日先至搵到一個客,好彩我係計時薪唔係計提成啫.
收工嗰陣個天都黑嗮,啊Ron送到我地去City火車站都已經七點幾.佢地兩個搭火車,我就行返去搭巴士,原本仲唸住順路買返D送返屋企,點知全部商店都刪嗮,連超市都刪埋,結果就乜都買唔到就搭車返屋企.
返到屋企八點幾九點,原本都幾攰,不過都係要煮嘢食.好彩之前解凍咗D牛肉可以整豆瓣醬炒牛仔粒,又有條粟米,於是拿拿淋落米同煮埋D送.趁D飯未熟之前就沖咗個涼,一沖完涼就有飯食.今日雖然行咗四個鐘,話多唔多話少唔少,不過好耐冇試過一次過行咁耐,只腳肯定有D攰.所以食完飯就拿拿淋上床瞓教.
豆瓣醬炒牛仔粒加粟米條
唔記得咗係禮拜一定禮拜二,間房個燈泡燒咗,我仲以為係可能舊燈泡所以燒,於是就同Vicky講咗,禮拜五佢就買咗個新嘅比我.點知新嘅呢個用咗兩日都冇,今晚著燈嗰陣“啪”一聲,又試燒咗.我真係比佢吹爆.
嗰日裝個燈泡嗰陣就已經好驚險嘅嘞,裝完上去之後我嫌個燈罩擋住D光,於是就冇裝返個燈罩.點知啱啱坐低就聽到“砰”一聲,跟住就成間房黑嗮,睇真D原黎係個燈泡彈咗出黎跌咗落地.居然又冇爛,不過就嚇餐飽,如果當時個燈泡打到個頭或者爆咗咁就大鍋嘞.
後黎裝返上去之後又冇事,用得返,點知今日就燒鬼咗.我同Vicky講可能唔關個燈泡事,係條線有問題,可能要比電話中介叫佢地黎睇睇.不過暫時我間房又回復返到之前咁嘅黑暗時代嘞. 雖然有臺燈,不過都係唔夠光,都係快D買過個燈泡先得.
今晚原本唸住煎牛排,不過後黎覺得唔係太肚餓,於是淨係整咗肉醬意粉.以前響Sydney都會嫌麻煩,直接買肉醬茄汁,不過今次我就買茄汁同埋肉碎,返到屋企自己煮,其實大部分鬼佬都係咁樣自己煮,係嗰D好似我嘅懶人先至會買現成罐頭.煮出黎個效果真係唔一樣,好似出街食嘅嗰種咁,口感好好多,有嚼頭.
不過今日最驚奇嘅係我出廚房煮飯嗰陣居然見到成張餐台都係麵粉,睇真D原黎係Allen猜麵粉,自己整豬肉白菜包.我見到真係打個突,我知佢係北方人,不過估唔到佢居然識自己整包.佢仲比咗個我試下,都整得幾好,D皮夠薄,餡都幾多,可惜D肉就唔係好夠味,淡咗D.不過自己包嘅就算係好掂嘞,下次有機會都學下先.
肉醬意粉
真係唔搵唔知,原黎Gumtree呢個網站提供Perth語言交換.尋晚上網原本係唸住搵工嘅,搵搵下就搵到呢個網站,跟住就搵到有語言交換專欄.好似響Sydney搵到Kumiko嘅嗰個網站咁,好多唔同國籍嘅人發貼,希望可以有人同佢地交換互學語言.
大部分都係D想用自己本土語言交換學英文,不過都有人想學其他語言嘅.睇咗陣之後咁啱比我搵到有幾個日本人想學英文,仲有一個韓國人想學英文同埋國語,啱啱開嗮我條路.於是我就回復佢地話我可以同佢地見面交換語言.
自從上年返香港行畢業禮之後就一路都冇人教我日文嘞,所以D日文成年都冇進步過.難得我依家有時間又想識下人,語言交換就啱嗮嘞.到夜晚為止,我已經收到三個人回復我想同我見面.希望今次又可以識到D好似Kumiko咁好又咁投契嘅人就好啦.
午餐 - 腸仔面晚餐 – 蠔油雞
晚餐 – 蠔油雞
今個禮拜冇得學車,結果成個禮拜都冇出過街,唯一出門口就係禮拜三嗰日出去街口攞信,其餘時間都係響屋企上網搵下工,查下嘢,再唔係就睇下電視或者電影.我體內嘅宅男因子又試異常咁活躍,如果繼續落去,好快我又會恢復返響Sydney返廣州之前嘅嗰種宅男本性.
其實今次係因為我響Perth人都唔識多個先至會比D宅因子有機會復發,所以唔理三七廿一,高矮肥瘦,男女老幼,我一定要拿拿淋識返D人,多D出街,阻止D宅因子繼續惡化先得,如果完全變身做咗宅仔之後就大鍋嘞.
尋晚上網搵工搞到好夜,不過好彩今日都唔係好攰,朝早搵完工之後煮咗個面,一路食一路睇咗電影版“Marley and Me”(馬利與我),好感人,搞到我唸返細個嗰陣第一次見到屋企只狼狗死嗰陣我都好唔捨得.
我記得人地曾經講過,經歷離別會傷感,但係隨著離別的次數增加,傷感嘅程度就會逐漸退減.不過可能我份人對感情太執著,雖然我之後屋企之後都一路有養狗,不過每次見到佢地走嗰陣,個心都會唔舒服,而且呢種感傷完全冇退減嘅跡象.
瞓咗個中午教之後,醒返就覺得好肚餓,所以就拿拿淋煮嘢食.好彩尋晚就攞定D鮮肉腸出黎解凍,如果唔係今晚又冇嘢食嘞.食完嘢之後就上網同奶奶傾咗陣,佢瞓咗之後就同媽咪傾到好夜先至落網.
可能係因為離開Sydney之後一路都冇上過MSN,所以呢排上返之後Sydney嗰D朋友就個個都走黎問我走咗去邊,好似人間蒸發咗咁.我又懶得解釋,個個都係咁依講兩句就算嘞,依家冇心情同佢地解釋之前發生嘅嗰D嘢.講真響過去一年入邊發生咗太多變化,我自己都仲適應梗,根本唔識點同其他人解釋.
上個禮拜六買咗D士多啤梨都冇乜點食,今日同媽咪視屏嗰陣佢見到我食梗,於是嘩嘩聲,問點解D士多啤梨大到黎嗮譜.佢唔講開我都唔覺,原黎我食梗嗰個士多啤梨從中間分開之後好似以前玩超級馬里奧入邊嗰D食人花咁.好搞笑.
今日繼續上網搵工,點知都係得個吉.中午好晏先至煮咗個腸仔面黎食,所以到咗夜晚八點幾先至開始有D肚餓.屋企有大把肉可以煮飯食,不過咁啱前兩日食淨有D冷飯,又唔想再煮新米,而且煮飯又要炒菜,都唔知搞到幾點,卒之決定炒飯食.
唸返轉頭,我都好耐冇炒過飯食嘞,對上一次都成年幾前嘅事嘞.響雪櫃搵到有條腸仔,有條粟米同埋西蘭花,啱嗮用黎炒飯.最衰就係唔記得買蛋,如果有埋蛋就Perfect(完美)喇.之前響Sydney嗰陣次次都係如果之前嗰餐煮飯煮多咗,而且屋企冇乜新鮮送,就會將D冷飯菜炒埋一碟,咁就成為Oscar特色炒飯嘞.因為好多時都係用冷飯菜炒出黎,所以次次D材料都唔同,我甚至試過用燒鴨炒飯同埋牛展炒飯添,不過出奇咁好食.
話就係話冷飯菜,不過炒出黎都好好味,特別係好似依家D天時咁凍,炒完之後即刻熱辣辣咁食,正爆.雖然工就未搵到,不過食咗餐香噴噴嘅炒飯晚餐之後,成個人都精神嗮,聽日繼續比心機搵工嘞喂.
Oscar特色炒飯


text:
今日約左班朋友去BBQ,我8點幾就起身,一起身就睇下有冇落雨,雨就冇地下就濕濕地咁喇!我十點幾就煮米粉吃,預備12點去到沙田等,而老公就緊係仲瞓緊,我諗住11點先叫佢起身.
我米粉都未食,就收到熊貓姐姐來電,收到開心果姐姐消息,佢果邊有微雨,所以商量一下如何?對策就係熊貓姐姐與CoolMan叔叔聯絡才決定,CoolMan叔叔家住沙田,佢果邊又係地下濕濕地,望過去山果邊好大霧,所以都係取消.
熊貓姐姐通知所有人,但開心果姐姐和高達叔叔已出左門,而我,熊貓姐姐和至Fit姐姐又ready,所以我地幾個人就改為去熊貓姐姐家打馬吊.我攞埋醃好既雞全翼一齊去,高達叔叔話加多個麵,就是我地既晚餐.
我地幾個約埋一齊食lunch,而至Fit姐姐陪老公食埋先來.去到熊貓姐姐家發現家中有盞燈快燒,所以老公和熊貓姐姐落街買燈膽,我地就開始打馬吊,回到來老公和高達叔叔就一齊換燈膽.
開心果姐姐要回家辦公事,所以7點幾要走,不與我地食晚飯,我5點幾就煎左兩款味雞翼佢試食,煎既時候大家都話好香,若果係BBQ一定好好味.
佢地見我煎兩隻都用左好多時間,所以我繼續煎埋其他,有左頭先既經驗再煎花時少左,其實我都唔係煎,係用油逐隻雞翼撥,咁樣先可以確保一定熟,我由6點煎到8點幾先攪掂.
我整好雞翼就叫老公煮麵和烚菜,因為我想打馬吊嘛!大家都讚雞翼好吃,熊貓姐姐男友打完War Game和吃左東西回來,所以試左一隻南乳雞全翼,佢都話好味,若果熱食仲好添啵!我聽到大家咁講都好開心,煮野食最緊要係人人鍾意之嘛!
返到屋企照鏡,發現人中被油彈到損左,老公都見到,其實油都彈到隻眼幾次,但都係好細滴啫,不過,油彈到成件衫都係,所以成身雞翼味,煎雞翼就係咁架喇!食得開心咪得囉!


text:
九點半上班,九點5番到,竟然冇得入.由於samuel番下午,整個上午都睇資料,冇野做.lunch去銀行,傻下傻下去左聽個cs聽保險.
番到公司, 位都冇得坐,又冇野做,要坐出出面睇資料,感覺很不好受.覺得呢份工好清閒,`好穩定,但冇咩學,又冇咩前途.好似manager samuel,even he is manager〝佢做0既`野同我地一樣,我諗我未必做得長.(依家係上班時間,我冇野做仲要打blog.)
一直到下午同事winnie俾d coutinue edu fund 0既表我做先可做到六點半.有野做係好d.做做下亞視打來話詩遊記個quota已經冇,但有第二個節目可以參與,叫我聽日去見工.我冇問到個節目做d乜就推左人,好唔捨得.不過我錢都冇,點都要做番一頭幾個月野先可以玩.
放工去甘公司,比我想像中大,好闊落.
day 3,整個上午都冇野做,同同事又冇野講,一直到下午三點幾samuel發現martin冇番我先可以有d野做,就係將d學生0既論文summary打sai入excel,實在唔明點解唔就咁keep d hard copy就算,要將呢d無關重要但內容甚多0既野數碼化.d學生d eng writtien skill都幾差.發覺自己打野依然太晚,希望冇俾samuel發現.點先可以同d同事多d野講呢? 真係冇兩句.
收到st sara個mt sodium電話,佢仲做緊,不過依然唔開心,但係sales period可以縮短至兩個月.每星期又有一日full day @ office,情況好過我quit果時好多.quit左一份mt做依家呢份冇前途冇野學-既工,真係好似有d衝動.sodium話我quit左之後佢要做埋我果份市場調查,真係唔好意思.原來佢之前都上過我公司見工,但聽左個工作內容之後就同其他見工者走左.原來我
原來尋日0係自己畢業禮前跳樓果個ust學生係同事jason個同學,jason今日去左畢業典禮冇番八唔到d乜.好奇上左個男仔個xanga睇,睇唔出佢有自殺傾向.一個冇經歷過挫折0既大學生"委屈"做sales,開唔到單,首嘗人生挫敗,我明白係會好難受.唔明點解佢quit左份工先自殺.心理學家話佢可能患左"畢業恐懼症".我諗我都有,話sai學生同打工仔轉變咁大,自己又冇咩挫折遇過,如果我唔係去一去澳洲,我未必撐到失業果幾個月.依家偶然之下搵到呢份咁hea 0既工,對初出茅廬0既我未嘗唔係好事.如果搵到好似個ust 學生咁0既工但又唔quit得我實pk.
依家呢份工我知我做唔長,因為唔係大學生做的,我等緊一個做傳媒0既機會.亞視幾時搬入大埔呀?
大學生究竟有幾大呢?


text:
2007年10月6日 星期六
Nice to meet you @ Cafe too
Nice to meet you @ Cafe too
嘩!好開心呀
今日終於見到 Mincorgie,楂吓飛 喇
仲有...Vanlily ,咪咪吉
我,Mincorgie,楂吓飛,Vanlily成日都好想約埋,但次次都約唔成,今日終於見到
大蝦吉原本今日約minicorgie見面,所以就索性一齊食tea buffet
首先…相約冬菇一齊買家品,一路講,仲講到唔記得去最重要既烘焙材料店!
雖然同minicorgie,飛E第一次見,但成個聚會都好好笑
好快就過2個鐘,真係太短暫喇~
食物唔算多,但平均各樣都OK
甜品我唔太啱食,款色多但唔係我鍾意既類型
但都好開心,因為..........我又不能自制地食士多啤梨啊
個栗子餅超好味啊
咖啡唔係我既
但我好欣賞佢杯咖啡附送Petit Four
好多酒店既自助餐都唔會附上Petit Four架
我當然飲凍檸茶啦
To:
Mini,飛E
喂喂!得閒就好約埋笑下喇!多謝你兩個既禮物啊!
好開心見到你倆個,更開心你哋唔嫌棄我係癲既~
初初我打算扮矜持,好彩唔駛啊
Thank you!!!!!!!!!!!!
大發現,大發現
原來可愛既冬菇連啤住人都好可愛架!
仲有啊!連冬菇都話大蝦吉真係好似隻蝦啊!哇哈哈哈哈哈哈
不過…晌我心目中大蝦吉係一隻靚蝦
訂閱: 張貼留言 (Atom)


text:
港島綫堅尼地城 財務公司支店検索
堅尼地城
堅尼地城站是港鐵港島綫西端的終點站,位於香港島中西區堅尼地城士美菲路和科士街之間的地底,於2014年12月28日隨西港島綫通車正式啟用.堅尼地城站鄰近只有住宅,辦公室及社區綜合大樓,鄰近並無大型的購物商場和百貨公司.因此,該站的服務對象主要是居住於鄰近的堅尼地城居民和上班人士.所以,除了上下班的繁忙時間外,整體的出入閘人流會較少.堅尼地城站是港島綫的終點站,乘客可在此乘坐往柴灣列車,往返香港島及九龍等地.堅尼地城站上方地面設有專綫小巴上落客區,有多條專綫小巴路線設站.車站亦自助服務設施,以至男,女,及傷殘洗手間.堅尼地城站上方為公園及公共交通交匯處,出入口設計與上方的兩個公園及交通交匯處互相結合,並使用啡黃色掛石作外牆裝飾,頂棚用料為玻璃,可以讓天然光滲透進車站入口處內;而地底部分則分為兩層,地庫一層為車站大堂,地庫二層為兩個側式月台,月台設計與上環站相似,用作分隔出站及入站客流之用,以避免乘客坐反方向誤入掉頭隧道之內.堅尼地城站附近有街道及設施,包括士美非路市政大廈,嘉輝花園,聖嘉祿學校,聖母玫瑰堂,石山街,寶雅山,海怡花園,羲皇臺,堅城商業大廈,堅尼地城社區綜合大樓,Lexington Hill,科士街,聯邦新樓,百年大樓,香港帝盛酒店,堅尼地城賽馬會診療所,觀龍樓,高逸華軒,怡峯,西環邨,聖公會呂明才紀念小學,泓都,傲翔灣畔,域多利道等.


text:
呢日可以早少少放工, 於是係海港城附近行下, 期間行到agnes b. 度睇睇朱古力, 而且仲有全粒朱古力試食, 真係好滑, 好好味, 咁好既食物又點可唔留比joejoe呢? 見到個包裝咁靚, 於是買左朱古力, 想同joejoe分享
發覺佢既朱古力都幾貴, 買左百幾元, 而且份量都唔多, 平時我一定唔會買比自己, 但見係joejoe先買比佢, 係佢比較鍾意既牛奶朱古力, 希望佢鍾意~
先比joejoe一個驚喜, 唔好拆個袋住, 就影下相先
個袋袋簡單得黎又幾靚, d朱古力個樣都好好味, 自己都好想食
呢張靚靚既卡到底係咩黎呢??
原來係介紹各款朱古力, 其實我已經試食左兩款, 分別係咖啡及黑朱古力味, 咖啡超正超好味~
聽講joejoe都準備左禮物比我, 唔知係咩黎呢?? 好期待~
kumi's new life
2011年2月9日 星期三
買左情人節禮物比joe豬
呢日可以早少少放工, 於是係海港城附近行下, 期間行到agnes b. 度睇睇朱古力, 而且仲有全粒朱古力試食, 真係好滑, 好好味, 咁好既食物又點可唔留比joejoe呢? 見到個包裝咁靚, 於是買左朱古力, 想同joejoe分享
張貼者: 幸福之匙 於 上午3:49
1 意見:
- Candy 提到...
-
嘩, 我都好鍾意食朱古力呀, 不過咁貴我就唔捨得食啦, 甚至叫老公唔好買tim呀, 我寧願食一餐buffet食鬼o左d錢佢=p
不過, 一年一次就冇計啦~xd 希望你bf都會like~~
- 2011年2月16日 上午1:17


text:
2013湖南長沙之行 第1日: K9018次硬座火車 深圳-長沙
深圳→K9018次列車→長沙
對上一次中國鐵道旅行已經係2009年了.
今次趁住佛誕假期,去幾日湖南省的長沙.
去程坐京廣線的硬座火車,返就坐京廣高鐵.
一收工就趕去羅湖過關,過到深圳已經夜晚8點幾.
仲要即刻衝去長途車售票處拎飛.
一到深圳火車站就見到列車「晚點」成兩個鐘.
(大陸鍾意叫Delay做「晚點」)
原定列車開出時間係20:50,而家要22:30.
售票廳人好少,好快拎到飛
K9018次 硬座車飛
仲有成兩個鐘,去真功夫食個飯
食左個榨菜牛肉飯,哇!D牛肉韌到好似橡筋咁
難食到講晒粗口!咬都咬唔開
我懷疑真係用左橡筋造 f**k
超難食的榨菜牛肉飯,仲要人民幣30幾蚊
入深圳火車站候車室,一入門口就寫住國家富強之類的打飛機字句
令人作嘔
打飛機民族,自大又自卑
列車晚點1小時40分
晚點2小時10分
此時車站廣播先話因為「水害」列車晚點
有乘客不耐煩,不斷拍打同踢欄杆
好彩帶左尿袋充電,可以靠玩電話上網渡過
終於去到晚上11點半,開始檢票上車
K9018次列車 深圳開往長沙
25G型硬座車
因為係機車供電 (車卡要依賴火車頭提供電力),
上車時仲未有機車連接,所以無冷氣,
焗到痴線
上車後聽列車員講,廣東韶關~湖南郴州一帶落暴雨,
雨大到連鐵路路基都沖走,列車要慢速行駛
最後大約延誤了3個幾鐘,大約晚上12點開車


text:
Janssen White Secret 六星期美白療程
$249.00 HKD
:: 最 強 美 白 ::
點解話佢係最強美白?~因為大部分美白產品使用嘅都係「維他命C衍生物」,而佢地喺進入人體之後需要經過轉化先可以成為左旋維他命C.德國Janssen嘅White secret 六星期美白精華就係使用咗最直接可以被人體吸收嘅新鮮純左旋維C粉 ! 由於左旋C非常非常容易氧化,佢地特別設計咗一個雙層包裝,打開膠蓋後將紅色部分向下壓,裡面嘅左旋C粉就會打開自動跌落樽入面嘅精華液,唔洗打開唔洗溝,搖勻就用得!可以確保新鮮又避免接觸到空氣加速氧化,非常嚴謹!初初認識依盒最強美白係因為見證過有個朋友用左3支都唔夠,塊面同條頸已經嚴重兩截色 ! 本身一路都喺某名人開嘅生活百貨買開,但後來佢賣咗另一隻產品就冇再賣,我地就買唔返喇 ! 好開心終於終於帶到佢返尼小店坐鎮啦!
我自己用完一盒起碼白咗一度!淺嘅斑冇咗!真係好深嘅亦都淺咗好多 ! 雖然佢一支係for一個星期,但係永遠都用唔完晒 @@ 官方回覆亞洲人塊面比較細需要嘅份量少啲, 最耐可以用夠十晚,即係一盒都用到60日㗎 ~建議冇乜斑純粹想美白均勻膚色嘅可以連續用一盒,要去斑嘅就要用夠兩盒一個療程啦~
通常開支新嘅頭幾日都會「拮」啲,因為愈新鮮活性就愈高~加上高濃度左旋C酸性亦都係比較高,所以皮膚會容易出現「酸刺激」嘅反應~初期會有輕微嘅刺痛感少少拮拮地咁,都係屬於正常反應~如果真係擔心可以買一支返去試咗先! 不過美白產品都一般會刺激同乾啲,十分容易敏感嘅朋友都係唔建議用啦!用完記住一定要放入雪櫃同埋最好過一陣搽返保濕精華啦~


text:
早在半年前獲配房於〝環翠邨@第一次〞,但對我地來講太遠,果次職員好人唔駛我地去,只係信面通知就可以,仲可以寫我地想要邊區,老公從小到大都係係〝東九龍〞,所以寫左〝東九龍〞.
兩星期前肥阿哥收到房署信,係關於第2次配房事宜,就立即通知我,真係如老公所願派〝東九龍〞,之後我,熊貓姐姐和至Fit姐姐係〝Trandyland‧美亞@開倉〞當日去過,但唔係預約日期唔上得去睇.
其實,我與老公都會拒絕這次配房,因為我覺得間屋太open,又冇privacy,層數又低,地址係3樓.間屋左邊係小學,只是一條小路仔距離,前面行幾步就到中學,另外果2邊就係村內馬路.以前小時候搭巴士都會經過呢條村,從巴士上都可以望入屋,屋內一切都會睇到晒,所以我一向對這條村感覺唔多好.
今日就係房署約見日期,但係早上9點半就要去到,所以我今朝6點半就起身,然後去到附近先食早餐.老公吃豬扒餐,我就食普通火腿通,而最特別就係隻杯,因為我好少見.
我地9點鬆D到達,過左約定時間都未見,心諗9點半都未見就去催下先,約9點半就有人帶我地去睇屋,但我地既單位翻新進行中未有Key,所以去左同一座向,但高幾層既屋.
- 我一入到去大堂已有壓迫感,因為樓底矮.
- 搭電梯進入走廊,仲覺得似入左監倉,因為兩家人打對面,咁就成一對喇!而每一對就有一個鞏門,望埋去就有好多度鞏門.
- 每家人既大門上,都有1/4度門既磨砂玻璃,我見每家人裡裡外外都用野遮掩住.
- 相隔走廊和屋內的窗,嚴格來講唔係窗,只係砌左一舊舊玻璃磚,而每舊玻璃磚都有一條約闊5吋的隙,可以伸得入一隻手,我見每家人都係自己用報紙或其他野塞住.
- 騎樓與外牆又有兩條好大既隙,老公話以前係用來通風的,呢兩條又要自己封.
今次派3樓,原來實質係2樓,仲要係最邊果間,上次派2樓,原來係1樓.不過,都有好處既,就係街芳和鄰居都好,帶我地睇樓既又好人,我地想去獲配單位外偷望入去,佢又肯啵!對面鄰居話借櫈我地望入去,但我地身手咁好緊係唔駛喇!間屋好污漕,天花板好似被煙燻黑,老公話係塵來的.我地行過2層,見到的鄰居都係老人家.
之後又見埋個主任,呢個主任又好好人,大家傾談左一輪,今次我地直頭寫埋要邊區,將個〝東九龍〞範圍又縮細左,但未必會派到,又寫左要大D單位,因為日後會生BB,所以又係要〝等〞.


text:
一早就去BIC CAMERA睇野
因為早排BIC CAMERA係facebook搞左個8+7%優惠
簡單講就係8%退稅外再加7%discount
即係15%discount (連稅價)
咖啡機唔好話15%discount, 就算正價都平香港一大截
NESPRESSO一樣係咁
以黑色PIXEL香港價錢係HK$1988
但佢只係賣13824羊(連稅), 計番當時0.068算只係HK$940
如果再計埋discount, 只係HK$799
係香港一半價錢有找
連埋攪奶器果SET就22464羊, 計埋discount, 都係HK$1298
真係好想搬番部番香港, 可惜行李已經爆哂......
相機都一樣, 價錢比香港平
雖然無保養比較麻煩, 不過香港行貨咪一樣得果一年保養, 根本一年內就好難有問題
所以最後我都忍唔住買左一部無反相機, 計埋discount 只要HK$3千幾
香港行貨貴過我呢部二千蚊以上
無計, 香港行貨一向賤格
匯率升時即刻加價, 匯率跌時就減丁屎咁多, 呸!!
不過當然唔係部部相機都平咁多
睇過部份單反, 好似CANON 70D, 6D等
日本只係平幾百至一千, 咁就唔值得買了
不過記住相機, 電器既產品要10,000羊(不連稅價)至可以退稅
通常大型百貨公司都有退稅COUNTER
BIC CAMERA就係買果時直接做埋退稅, 唔洗再另外去退稅COUNTER搞
之後去梅田食飯
人人都話利久牛舌好食
所以我都黎試下
下午1點左右黎到時超多人排隊, 所以行左一陣到接近2點時先去
選左1人前, 賣1620羊
都算豐富既一餐
牛肉湯都有頗多牛肉, 唔係剩湯水呢
牛舌好香, 有D 彈牙
不過我果日先發覺我原來唔太鍾意烤牛舌, 感覺肉比較韌
我比較喜歡煮得好林既牛舌
如果有人同我一樣, 就可以慳番D 錢了
去梅田阪急百貨搭阪急電車, 係石橋站轉車後箕面線搭箕面站
需時25分鐘, 車費270羊
經過一條短暫街道, 會有一個免費的浸腳溫泉
本來諗住行完就去浸下, 不過去到時已經5點幾了
溫泉下午5點就關閉, 可惜
因為都無咩人話黎箕面睇紅葉, 所以諗住唔會有紅葉睇
原來都有少量紅葉
沿途都係平坦既路, 其實一D 都唔辛苦
岩哂我呢D 想去郊外感受下大自然又唔想辛苦既人
中途有間小展覽館
裡面有少量比賽相片, 歷史圖
真係好細, 幾分鐘就睇完
慢慢行下影下相, 原來自己只係行左400米
好多好高既樹木, 真係好似身處熱帶森林中
等左幾分鐘先有機會影到個瀑布
瀑布附近有好多長椅子, 又有D 店舖賣野
可以坐低休息下, 食下野
不過因為相機較光張左相所以先至咁光亮
去到車站差不多5點半了, 返去梅田食晚飯
後尾查到係連鎖食店, 全日本有十幾間分店, 唔多唔少咁啦
門口touch mon售票機, 按圖選擇後入錢, 3歲細路都識用
買票後就等職員帶你入坐
鮪魚(吞拿魚)刺身茶漬飯餐, 800羊
佢MENU有寫個飯熱量, 好似我哩個只有3百幾K
成餐茶漬飯熱量都好低, 健康之選
其實當時唔係太肚餓, 不過真係太好食, 竟然食哂
行完就買個甜品, 果汁酒返去睇電視, 咁又一日


text:
大家好 又係我談Ti Ti同大家見面喇
Daddy mami帶左我去泰國玩呀
同行既仲有公公婆婆 yeee 一家
今次我地會去泰國嘅華欣同曼谷
而華欣七岩 我地會住兩晚pool villa
villa喺華欣嚟講唔係最靚 勝在近市中心
可以就返我同曾小b兩位小朋友嘛
但雖則話唔算最靚 都已經好靚架喇
機場嘅停車場加左價 但對我地住港島嚟講都係揸車抵d 方便d
一連5日泰開心villa之旅出發!
見唔見到我好攰呀?
其實我唔係攰咁簡單 我患上腸胃炎呀!
又疴又嘔左兩日 本來daddy mami唔比我上機架喇
但我表現ok 同答應唔亂食野
為免大家掃興 於是如期出發
今日搭班機好full呀
寄艙都寄左半個鐘 好彩我同mami同埋曾小b玩得好開心
mami安排左套母女裝 係兩條襯晒villa嘅黃色長裙
yeah!今次多左曾小b一齊出發去玩
嫲嫲送比我嘅公主喼又靚又好用
以後去旅行都要帶佢去啫
今次我帶左兩隻don don去
上次去歐洲唔見左隻don don
今次 佢都禍不單行.... 唉 之後再講啦
第七次旅行萬歲!
曾小b者要自己拎機票啊!
hey 唔好偷睇我d don don呀 收入d...
依家入左閘已經冇左比小朋友玩嘅機艙駕駛室lu
今朝大家食翠華奶油豬 好好味
我冇得食 wuwu
上機喇 don don真係禍不單行
我嘔落佢度呀!!! 因為我驚mami唔比我上機
所以我忍到上機一刻 終於忍唔住喇 ....
Poor don don ~_~"
忍完嘔 我死忍眼訓 見埋飛機餐 就訓喇
張相見證我最攰最殘嘅樣 夠可憐卦
本來仲想等姐姐比禮物 可惜 姐姐冇禮物比小朋友呀
雖則冇禮物 但小朋友坐國泰始終舒服d d 嘅
mami份餐食粥
SHHHHHH 我訓喇...
三個鐘 醒左 有冇精神返d?
我都話我次次坐機都訓得著架啦 yeah!


text:
Monday, 20 June 2016
細路定細妹?
33 comments:
弟弟都一樣係爸爸媽媽嘅寶貝!!健康快樂就得!包包做哥哥一定好開心啦ReplyDeleteReplies
希望包包好似小檬咁係個好哥哥!Delete
其實仔女都一樣錫~ 唔洗理人地點諗~ 最重要自己開心~ReplyDelete
我都應該生仔呀... 聽到果刻有少少失望,但好快已經收拾心情了!其實仔女都一樣係自己寶貝, 之前一直諗住兩個夠晒數,因為金錢精力都有限, 而家都唔敢諗了, 一陣第三個都係仔都唔知用咩心情去面對, haha!ReplyDelete
最緊要係BB 身體健康!
仔女都好, 健康就好ReplyDelete
同性sibling 仲多話題仲好傾, 同埋最重要係, 媽媽係家中唯一女皇, 地位超然呀!!!Replies
我老公都係咁講,希望係女皇唔係阿四 XDDelete
啊,你唔講真係唔知,我仲以為依家都係有地分啊 ^^""""ReplyDelete
仔女都好呀,健康最重要 ^^Replies
香港地從來都有土地問題,何來咁多地呢?Delete
- Replies
有小朋友已是福氣,仔女都okDelete
唔洗失望,其實我覺得兩個兩性別,大家玩嘅嘢差唔多,反應會重開心:)ReplyDeleteReplies
咁又係,最重要係慳唔少呢~Delete
恭喜啊!兩個小朋友同性別其實好方便㗎,兩個又玩得埋.ReplyDelete
恭喜啊!兩個小朋友同性別其實好方便㗎,兩個又玩得埋.ReplyDelete
仔女都一樣係包媽心肝寶貝,最緊要小朋友健康呀!包包有個細佬一齊玩,一定仲開心呢 ^^ReplyDeleteReplies
係呀健康最緊要!Delete
包包已經話要細佬同佢玩車車啦~
兩個同性都有好多優點,包包最開心!ReplyDelete
仔又好,女又好,有個伴就好ReplyDeleteReplies
無錯,當初打算生多個都只想包包有個伴!Delete
我成日d 人話生仔有錢,其實起屋都要錢啦!養個細路唔使錢咁,我對呢d 都好反感,生仔唔係因為錢,祝細佬似哂包包咁乖又聽話ReplyDeleteReplies
最憎啲人一知係仔就話你就好啦又多塊地!香港地何來咁多地? 真係好反感!生仔生女唔係為錢,唔明啲人點可以咁諗人地!Delete
乖0既仔女都無問題!最緊要健康快樂ReplyDeleteReplies
無錯,最緊要乖乖生生性性!Delete
對包包黎講, 有個細佬仲開心呀, 兩兄弟有個伴一齊成長~ReplyDelete
雖然係會有少少失望, 但點都係自己心肝寶貝, 細佬一定會好似包包咁健康精靈可愛!Replies
無錯,希望兩兄弟快樂成長!Delete
無錯啊, 生仔生囡都一樣咁錫!!!仲要慳唔少..wakakakakaReplyDelete
仔女都無所謂啦,一樣咁開心,最緊要有伴嘛~ReplyDelete
仔女都好.都一樣似你咁靚.:)ReplyDelete


text:
瀏覽次數:2332
近年無綫收視低迷,九點半播出嘅內地劇《瑯琊榜》收視更屢破新低,不停創出最低收視紀錄,好似做咩都谷唔起收視.所以又係無綫福將曾志偉出動嘅時候啦!不過今次唔係再以老是常出現嘅「獎門人」身份回歸,係以嶄新形式為無綫主持遊戲節目.
曾志偉受訪時表示,無綫今次將會大搞新意思,初步構思係將拍攝場地由無綫錄影廠搬到全港十八區,除咗喺街玩,仲會殺上各區藝人屋企玩遊戲.為咗增加節目嘅吸引力,曾志偉不惜碌爆人情卡救亡.有指譚詠麟同今屆奧運代表香港擔任火炬傳遞手嘅「叻哥」陳百祥已經表示會出演幫手,而且節目仲會邀請黃翠如等藝人上節目.
而主持方面,除咗曾志偉之外,暫定仲會有錢嘉樂
,江欣燕以及金剛.點解感覺好似炒冷飯,除咗改咗節目名之外冇咩分別咁嘅?而且你估人人肯俾你入屋拍嘢㗎咩?所以暫時只有洪天明及劉以達願意.而且間屋要夠位俾成班crew拍攝,仲要夠同嘉賓玩遊戲,間屋真係細啲都唔得…..香港啲屋咁細真係好難想像啲遊戲有幾咁「精彩」!
雖然話就話未睇唔好咁早下定論,但小編已經可以諗到嘉賓會有洪天明,吳家樂,郭少芸同彭丹等,當然仲會有星夢嗰幾位,然後鄭俊弘,許廷鏗,吳若希,同胡鴻鈞就會喺節目勁唱歌.唉,新瓶舊酒,又有咩意思呢?


text:
其實我也悄悄地從 i device 走咗去 Android 家族.一個心在 i 身在 A 嘅心情你地係唔會明白有幾痛㗎啦.不過人嘅年紀越黎越大,眼力就會自然下降,係無得選擇嘅情況底下.我,我...
除此之外,老婆連續數星期勁煲   劇.仲有 8 月嘅   之旅.我屋企相信已經中咗   毒.
估唔到咁快又要敗比 Samsung 多一次.不過今次好似無入錯貨.係我 set 部機嗰晚都無出過事,反應仲好好.有一刻我都諗過自己都係唔係要換機.因為其實部機係我老婆用,佢用咗兩日讚部機反應快,螢幕又大.
好鏡,始終就係好鏡.就算 85mm 1.2 幾靚,幾利都好.35mm 始終都係長插鏡之一.今次我唔會比你走㗎啦!你放心啦!
不經不覺無敵兔 (5D Mark II) 已經陪伴咗我三年啦.一路都無 Mark III 嘅消息.一心要上一系嘅我,已經諗住今年上硬一仔.點知 Canon 又突然爆部 Mark III 出嚟.講真,開初真係有啲唔開心.因為無咗個理由上一仔.點知 Mark III 出街之前 Canon 叫我上去 CPS 試機,試過之後就無野好講,即刻同財政大臣申請撥款.其實到現在都唔知點解財政大臣今次咁順攤.一講就 OK.諗起都有啲心寒.:P
等我遲啲用熟部機再影啲相比大家睇吓啦!
Apple 祥龍乍現,我又被毒了.今次佢竟然將我兩件想要嘅池中物做大特價,正!
女朋友一號已經陪伴咗一段好長嘅時間啦,喺時候比佢休息啦.
經過一段長時間左諗右諗,最終都擇咗個 Pad 啦.
我老婆部 iPhone 唔知點解成日未返到屋企就已經無晒電.今日去開灣仔,行左一陣,最後買左個原袓尿袋.剛剛义完電,聽日睇吓老婆用成點先.
三洋又出咗靚靚電池啦!見到就硬係唔放過啦.叫咗一個三洋老朋友個女幫我買咗!你地睇吓幾靚.
一直以黎都係用 PC 嘅我,終於都轉咗 Mac 啦.仲要係 27 吋嘅 iMac.勁開心.用咗大約兩個星期,大至上都好滿意.不過始終都用咗 PC + Windows 咁多年,係 Mac 機真係要下啲苦功.如果唔係做乜都慢半拍.


text:
今日早d起身,去松屋食完早餐就 check out 及寄存行李,再落梅田去日產攞車,揾咗一輪先揾到日產嘅 outlet,辦好手續 check 完車就開車返酒店,駕車嘅 GPS 比想象中易用,但因為要時間適應,响梅田兜咗少少冤枉路先返到難波,响酒店攞咗行李就向和歌山進發.由於大阪市有少少塞車,用咗個半鐘先離開大阪範圍上 toll way,上到 toll way 就揸得好快,雖然時速限制大概 80m ,但老公就揸到120m -130m ,我就負責導航,洛洛就負責覺覺豬!2點幾我哋就到達和歌山白浜,第一站係とれとれ市場.とれとれ市場就好似一個室內街市,有濕貨區(賣海鮮),乾貨區(賣酒/手信)同 food court,唔似築地/函館潮市類魚市場.行咗一陣個肚打曬鼓,就買咗魚生飯,鮑魚刺生同帶子剌生做午餐,魚生飯唔多新鮮,但鮑魚同帶子就好鮮甜,鮑魚 咬落好脆口,而帶子更加係即開即食,鮮味到不得了!食飽巡例就去白浜d景點行吓,先去映月島,映完相再去白良浜.不愧為白之戀人沙灘,d沙又白又滑,洛洛到唔舍得走,見開始天黑,係時候去酒店嘞!呢頭讚完個 GPS,轉頭就出事,入咗酒店電話跟據指示好快就到目的地,但點解咁静咁民居 feel ?!好明顯被 GPS 老點咗!即刻打電話去酒店門問路,好彩接電話個職員識英文,教我哋酒店响梅樽溫泉酒店 200 M 左右.去到梅樽溫泉酒店附近都唔見酒店,咁啱又見到有途人,唯有再落車問路.我用有限嘅日文向兩個女仔問路,點知嗰兩個女仔用日文答我佢哋係中國人,唔知 呢間酒店响邊,我居然又好蠢咁用日文答佢哋我都係中國人,佢哋識刻望住我係咁笑,我先識得轉用國語同佢哋溝通,講完一輪都唔知酒店位置,同佢哋講 咗 bye bye 再上車,試吓再四圍兜吓揾吓,點知開車無耐枴個彎就見到酒店招牌,激死!响酒店停車場泊好車,已經有酒店職員出嚟迎接同攞行李,不愧為高級酒店,庭園好大好靚,入到玄關職員示意我哋除鞋,原來全酒店都鋪曬 tatami,入到去 check in 咗職員就叫我哋摸揀浴衣,跟住就帶我哋上房.房間响四樓,面積好大,有私人風呂同露台,但由於已經天黑,跟本睇唔到外面環境,有 d 可惜,settle 好就去餐廳食晚餐.我哋揀咗食刺身,不過麻麻哋好食,食完抖陣就去浸溫泉,洛洛跟我浸,初初都驚佢唔肯落水,好彩同時都有其他小朋友一齊浸佢先肯浸.浸完 溫泉就出去食免費供應嘅雪條,再返房休息.
2008年10月25日 星期六
關西行 Day 5 大阪>和歌山白浜 2008-10-25
張貼者: jacqueline 於 下午4:04
標籤: 2008 關西行
訂閱: 張貼留言 (Atom)


text:
May 24, 2014, Saturday Night
餐後酒聚就好多時都有, 但今次餐後茶聚又係第一次呀!
上個星期同的鄰居一齊去汕尾汕頭旅行, 其中一個節目係去品茶. 品茶時八號部屋男女主人睇中了兩件沖茶時的盛器(我都唔知係咪咁叫), 今日要幫佢剪綵呀!
晚飯後大家一講起, 馬上成事, 即到八號部屋茶聚.
八號部屋女主人學過泡茶(己經覺到中級), 家裡已經有好幾套茶具及盛器, 今次買了兩件木製品.
呢就係一塊(另外仲買了一塊小的, 放在茶几上深色那一塊). 大的那一塊是原件花梨木造, 大約一點二米闊, 有3-4吋厚. 真係好型呀. 當我地去到, 女主人已經準備好, 那些沖茶器皿, 佢地一向都有架.
呢的小木碟也是上星期在那品茶店買的.
用來墊著茶杯, 拿起時就不會燙手啦.
仲有朱古力可以送茶, 不過大家嘅興趣都不在朱古力, 我們要喝茶呀! 其實我都係捨命陪君子, 咁夜飲茶, 我今晚實瞓唔著啦.
另外一塊比較細及深色, 係黑紫檀木, 真係好靚呀!
木板底部刻了材質及規格.
大概沖了八個round, 換了三款茶葉就停啦, 我地飲就好容易, 但女主人不停咁泡茶, 好熱加麻, 我地唔想女主人咁辛苦呀!
最後就係食我煲嘅糖水, 又幾好彩喎, 我地九個人, 每人都有一碗.
林老闆話差咗的, 咁我問差咗的咩呀, 佢話差咗的量呀, 唔夠喉, 最後還有兩碗, 林老闆同另一位男士可以添食. 咁當然我又收到likes啦!
哈哈, 都唔係煲得好少啫, 夠咁多人食. 只不過平時在家係用湯碗嚟食唔係用飯碗食之麻.


text:
今日接阿B放學後,我就帶埋阿B去〝惠康〞換Snoppy錶,環保袋.呢隻錶係換比阿B既,但仲儲緊印花,因為阿媽話要換返鄉下喎!
晏晝我等阿B訓左就回去,差不多出門口時肥阿哥來電,佢問我家樓下醫生開幾多點?因為佢唔舒服回了家,佢又問我幾時拎返部Notebook?我話而家喇!
跟手又電話響,今次係洗衣公司來電,之前拎張棉被去洗,去過2次都未拎得,今日工場send左張棉被回來,想叫我睇下呢張係咪我既.
我買左炸脾預備做Tea,又買左燒賣和牛肉比肥阿哥,因為我怕佢晏D肚餓.肥阿哥幫我裝埋高清,不過,要買條分插和天線,就可以睇高清台喇!我自己又試用過冇問題就走人,我放低左今日換既環保袋比阿嫂,因為阿嫂幫我儲D〝笑哈哈印花〞架!
我係肥阿哥樓下等小巴回去,但等等下眼又開始花,等左好耐先有車,個小巴司機好好人,佢等我坐好先開車,可能佢見我孭住個袋,又一手拎住部Notebook,另一隻手又拎住袋野,見我咁多野〝倫俊〞,一陣跌親就麻煩勒!
返到去都成4點,我安頓好一切就開餐喇!食完個肚有D痛,我未痾完又想嘔,但我抑制住等去完先嘔,嘩!嘔返頭先D炸脾出嚟!我見唔舒服,而肩,頸,頭又痛,所以食左粒長效就上床訓.
尋晚煲左〝冬蟲草花膠海参湯〞阿媽叫我拎D回去飲,所以晚餐我就決定炒飯勒!老公知道我唔舒服,話買野回來吃,我訓醒左好D喇!堅持要自己煮,食完飯佢話等佢洗碗,但我都堅持自己做,因為佢返工仲辛苦喇!
以前都有眼花,但而家眼花越來越頻密,一星期都會出現幾次,眼花之餘,而眼側邊有D似萬花筒轉來轉去既感覺,但睇私家醫生又貴,老公叫我上網去政府預約,但係佢又陪唔到我,所以遲遲都未約,而家咁我諗唔可以拖.


text:
朋友間學校有個幾曳吓嘅細路,咁又唔係大奸大惡嗰隻,而係比較唔聽話.以我朋友咁老忽忽,呢啲細路當然難唔到佢,惡頂嘅係佢阿媽.
呢位師奶有鋪揾仔癮,一心血來潮就會打電話去學校揾仔,據保守估計,一個禮拜起碼都會揾兩次.要揾人上課室叫阿仔嚟校務處聽電話,鬼死咁麻煩,接電話嗰位妹妹當然唔係咁願意應酬佢啦.咁妹妹就同佢講:「X同學而家上緊堂,唔係咁方便聽電話喎.」本來咁答好正常,點知個師奶刻發爛渣:「我個仔喺你地學校讀書,點解我唔揾得佢,而家仲有冇人權呀!你唔肯叫就揾你地校長同我講啦!」估唔到妹妹又幾硬淨,竟然冇即刻就範:「校長而家開緊會,唔方便聽電話.或者你講低揾X同學有乜嘢事,落堂之後我地轉達俾佢知啦.」呢啲咁嘅太極花招,師奶真係睬你都有味啦:「我而家有好緊急嘅嘢要揾阿仔,如果出咗事,你擔唔擔當得起先!你叫乜嘢名?!」講到咁大鑊,妹妹想唔屈服都唔得啦,唯有揾人叫阿仔落嚟聽電話.
師奶講到咁大鑊,妹妹又想八卦吓,就留心聽住阿仔嘅對答.點知原來係叫阿仔放學順便買枝豉油返屋企,真係激到妹妹彈吓彈吓.以後師奶打親嚟揾仔,妹妹都唔敢逆佢意,一來係唔想俾佢鬧,而且又唔知佢係咪真係有啲死人冧樓嘅嘢,費事自己孭鑊啦.不過以妹妹聽到嘅,次次都係啲雞毛蒜皮嘅小事,最多嘅係師奶話去打牌,叫阿仔夜晚嗰餐自己搞掂.
其實唔止妹妹覺得呢位師奶討厭,連啲老師都好唔高興,因為成日上緊堂都俾佢打斷.不過冇辦法啦,鬼叫而家啲家長大晒咩!
後來師奶仲變本加厲,連放咗學都打嚟揾仔.妹妹就同佢講:「而家放咗學,X同學可能已經走咗,我地揾唔到佢架喇.」咁嘅回應,師奶當然唔會接受啦:「你唔識開咪嗌嘅咩,使唔使呢啲嘢都要我教呀!」妹妹雖然俾佢吹到啤一聲,不過都係照做.結果又真係俾佢揾到仔喎,原來阿仔仲同啲同學仔喺操場玩緊.如是者連續幾次放咗學之後揾仔,搞到連阿仔都頂佢唔順,就喺電話鬧佢:「你好煩呀!以後唔好再打電話嚟學校揾我呀!」跟住就掟佢電話.妹妹聽到都不知幾開心,仲差啲忍唔住笑咗出嚟添.
呢個師奶,橫蠻無理唔在講,仲蠢到冇人有添,竟然一啲都唔知細路嘅心理.啲細路上到中學,就以為自己已經大個仔,根本就唔鍾意阿媽打電話嚟學校揾佢地.上緊堂都算嘞,始終只係同班同學知道.後來仲要搞到嗌埋咪,你話個細路幾瘀呢!
我父母嗰輩,好多都冇受過乜嘢教育.仔女可以有書讀,佢地已經覺得好開心,所以對學校好尊重.除非真係死人冧樓,否則絕對唔會走去麻煩學校.而家唔同晒喇,啲家長只係將學校當成托兒所,自己就係至高無上嘅顧客.既然「顧客永遠是對的」,咁又使乜尊重學校呢?啲細路耳濡目染,自然唔會知道乜嘢係尊師重道啦!
以上面個師奶為例,斷估佢都唔會教阿仔乜嘢叫做禮貌,誠信,同責任,阿仔唔曳先至奇啦!而且萬大事都有阿媽出頭,阿仔喺學校又使乜聽教聽話呢?當然啦,既種惡因,必得惡果,第日臨老唔過得世,同傳媒哭訴話有仔等如冇仔嘅,就係呢啲人嘞!


text:
尋日係志雄生日,所以前晚我哋就諗住去BeerBeer佢,點知‧‧‧哈哈!邪到呢!哈哈哈
由於我哋係臨時決定嘅,所以打比豬紅時,佢已經入咗大埔飲啦!太遠啦,我哋都係唔去啦!諗吓想搵間靜d嘅Bar,不如朗豪坊啦!點知上到去,人哋都差唔多close啦!咁我就話不如去上次同Bessie佢哋去校服派對嗰間啦,點知上到去,人哋竟然休星期日o家囉
哈!
真係搞笑呀!邊有Bar咁撚串o家!哈哈哈!搞咗九年,終於我諗起,之前上網睇過有間天台Bar向好景上面o家!上到去,d環境都幾好哎!好哋重叫咗件蛋
糕,等十二點一齊食添!哈哈!好溫馨呀!不過最搞笑嘅係,一過咗十二點,d雨就不停咁落,嘩!又行雷又剩,幾得人驚呀,結果到最後,都係d待應借傘比我哋
走o家咋!嘩!大雨到呢!志雄話水為財喎!希望真係如佢所說,今年賺到笑啦!
好
喇!講吓尋日正日啦!本來我好好Plan
o家!首先行吓街,跟住搭直昇機遊維港,再去長洲食海鮮,實行海陸空咁慶祝嘅!點知志雄話太浪費啦,不如去郊遊啦!大家都知啦,之前嗰晚落咁大雨,點郊
呀!所以結果我哋行完街,就入咗西貢飲嘢跟住食海鮮喇!雖然係靜靜哋,但係其實講真,只要我哋兩個向埋一齊開心同夠愛,去邊又有咩所謂哎!節日~~只係我
哋慶祝嘅一個籍口啫!


text:
金手指:歐未講印鈔條件 - 孫柏文
孫柏文11歲嗰年,好鍾意玩變形金剛,冇錯,係柯柏文.但幾想都好,只可以喺學校玩,原因係阿媽同老竇一路都唔肯買,惟有玩同學嗰啲.當你細個,又瘋狂哋想要樣得唔到手嘅嘢時,就會影響學業.我本來成績已經水皮,原來我父母一早已察覺到冇變形金剛,我嘅成績係雪上加霜.
後來先知,老竇其實想買變形金剛俾我,點知阿媽一路都㩒住佢.話咁樣只會縱壞我,令我覺得成績差就會攞到想要嘅嘢,有誘因攞低分.我當時打定輸數,因為父母態度強硬.
點知,有個禮拜五食晚飯,老竇突然望住我話:「我知你好想買嗰個玩具.不如咁,只要你開口話要,亦做到你阿媽同我啲要求,咁就帶你去.」嗰刻,我真係開心到成隻小學雞咁通屋跑.打電話畀我啲同學,佢哋仲興奮過我,因為要一隻用五架建築車群組成嘅超級機械人,就只欠我要嗰架.
呢幾日全球股市,就係我當年啲同學.我就係西班牙,老竇係歐央行行長德拉吉,阿媽當然就係揸正嚟做嘅德國央行(Bundesbank).
結果?隔咗幾日,老竇就話:「學期尾啦,你就快要考試,你考到五個A,仲要中英都要A,同埋我日日突擊檢查你間房都唔再係成個狗竇咁,我就帶你去.」唔使問亞貴都知,最後嗰隻超級機械人冇喺我學校出現過.
殺埋熊證先跌?
舊年今日,記得一班末日博士,例如Roubini同David Rosenberg相繼投降轉看好,成為股市見頂嘅訊號.唔通今年亦要一樣?07年,資金自由行推動下,殺埋最高打靶點數嘅熊證嗰日見頂.唔通今年就要我啲熊證死埋先跌?歐央行,小學生好似雞仔亂走嘅嗰種興奮,突然幻滅係好殘酷㗎.不如你講明西班牙同意大利要做乜改革,即印鈔嘅條件,等啲好友可以死咗條心啦.
孫柏文
獨立股評人
本欄逢周二,四刊出
上一則: 青心直說:最寂寞私募基金 - 胡孟青
下一則: 投資的天空:留意本地地產股 - 張士佳
~TITLE_S~金手指 - 孫柏文 2012年8月7日 舊文


text:
扣自己帽子
實在令太公被某教的媒體機構有關人等煩到痴毛巾
今天看了Maggie的日記, 覺得很有共鳴
尋秦記大家覺得好睇,但係真係睇完就信項羽老豆係項少龍咩?
同樣地
大家唔會玩完曹操傳就會以為曹操係赤壁之戰度冇輸到
唔會睇完大時代就真係信有丁蟹丟晒佢d仔落樓
唔會睇完書劍就真係以為有個咁大影響力既陳家洛
唔會睇完畢華流就真係以為有凱撒大帝男子中學
唔係聽完黃金少年就真係以為有萬能俠同發明俠
唔係聽完阿里爸爸既故事就真係以為講佢「芝麻開門」就可以開門
唔係聽完i love you boyz 就真係以為陸家俊同蔡輕麟東山再起先得架!!
所以,次次見面都懶自豪咁炫耀自己以咩藝術角度解構呢個達文西密碼
甚至係話尼采同唔知邊個同邊個係「敵基督」既某教教徒.......
(呢句太公既即時反應: 尼采係敵基督佛洛伊德仲唔係耶穌?)
我真係會以為你地勁到睇完尋秦記會真係相信項羽老豆係項少龍,同埋日日係度嘗試大叫「芝麻開門」開門架!!
真係痴線,人地Dan Brown都只係一個講故佬,無啦啦俾你班教徒升佢上神枱,令佢可以有個位咋家依話佢老婆都係研究歷史既,云云...冇你地佢都只係一個講古佬咋!講古佬講乜都得,好睇就得架啦!


text:
今朝早上, 帶Loki去睇醫生, 叫埋大公子一齊去, 點知大公子一起身發覺下嘴唇腫咗, 完全唔知點解, 亦都唔知對咩野敏感. 咁打電話去家庭醫生booking, 要十二點幾先有得睇, 咁一齊帶Loki出去睇醫生先再同大公子睇醫生.
我地同Loik book咗去Acorn
响西營盤第二街. 要去到咁遠因為未收養Loki之前, 佢一路响呢道留醫, 直至病好. 呢道的醫生姑娘, 全部都認得Loki, 有哂佢以前嘅病歷.
上次同佢嚟, 已經係5-6月前, 醫生叫佢幾個月後返嚟覆診, 要驗血睇之前佢腎衰竭醫番好之後有無後遺症, 有無對腎臟做成永久傷害. 去到Loki初時唔肯入去, 入到去都好緊張呀, 醫生叫我地抱佢上張診症檯, Loki驚到震哂. 醫生要响佢下顎近頸位置剃咗的毛, 先可以幫佢抽血.
我地發覺Loki時常抓右耳, 醫生一睇原來右耳發炎. 叫醫生幫佢check吓腰同腿, 無咩大問題. 但我地話好明顯當我地掂佢後腰位置, 佢馬上閃開, 醫生話可能係的肌肉扭親, 休息吓應該無問題. 我地話Loki呢兩日好down, 唔肯食野, 醫生幫佢探熱, 原來佢有的發燒同氣喘.
等咗二十分鍾, 驗血報告出咗, 慶幸佢嘅腎臟回復正常, 但發現佢血小板偏低, 有兩項唔知咩野抗體偏高. 醫生話呢個悄況, 佢有可能係牛痺熱, 所以有的發燒同喘條. 有兩個option, 馬上當係牛痺熱, 食菌一個月. 另一個係再抽血去化驗, 睇吓係咩野結果再對正落藥. 抽血之後, 再要驗小便. 下星期先有報告. 响呢段時間, 都要食抗生素, 下星期報告出咗, 到時會打電話通知我地結果.
結果今日張單, 梗係好犀利啦, 盛惠hk$4890. 淨係三項lab test, 已經hk$3,800. 但係無得肉赤, 一定要檢驗清楚. 費事擔心.
消炎藥, 滴耳藥同杜蟲藥.
攪掂完Loki, 輪到載大公子去睇醫生, 我地打電話去延遲一個鐘先趕得切, 還好見到大公子未睇醫生個"朱唇"已經開始退.
雨好大, 頻頻撲撲, 真係頭都痛埋, 帶著Loki又唔可以喺出邊食晏. 唯有等大公子睇完醫生, 去麥記買幾個包醫肚. Loki真係好唔舒服, 我地响架車食包, 都好香架, 平時佢好為食加麻, 今日聞都唔聞, 淨係坐喺到. 我地都係快快返屋企.
返到屋企已經三點幾, 唔知係咪淋咗雨, 架車冷氣又凍, 頭好痛又覺得凍, 即刻上床瞓瞓先.
瞓咗個幾鐘, 精神咗好多. 要諗吓今晚potluck整咩野好. 的鄰居昨晚先打電話比我地今晚一齊預祝父親節. 咩都無準備, 唯雪櫃有咩就煮咩啦.
再去睇吓Loki, 佢都仲係無里神氣, 卷著身係咁瞓. 平時夏天佢唔係幾like佢張床, 淨係冬天先鐘意, 因為比較熱, 但佢呢兩日都係要瞓床或者瞓墊. 佢真係好唔舒呀!
今日都仲係唔肯食狗糧. 到晚上比咗的烚雞胸同少許白麵包佢食.


text:
男朋友個妹好討厭
我同我男朋友一齊兩年, 星期六, 日有時都會過去訓.
本身得佢爸爸, 媽媽一齊住, 後來佢係大陸做野個妹因為俾人炒左要搬番黎住, 再遲d佢仲接埋佢個女落黎住, 因為佢個女要係香港讀書
(佢老公係大陸人), 跟住問題就黎喇....
佢同佢個女一番黎就霸左我男朋友間房 (因為除左阿爸阿媽房之外得佢一張雙人床), 雖然張床唔係我地俾錢買, 但係係我地訓開, 佢一個唔該就霸左間房, 而家我間唔中星期六日過去先會借俾我地用, 但係佢地愈用間房愈污漕, 雖然我每次都會換過d床舖先訓, 但係都就黎頂唔順, 因為張床會有紙巾, 玩具, 垃圾etc.
另外, 佢個妹番黎成年, 冇份工做得長, 而家都冇做野, 等屋企養, 仲要養埋佢個女, 屋企家頭細務都唔會點做, 佢阿爸阿媽都要番工,
佢同個女成日搞到屋企好污漕都唔執, 佢個人真係太懶, 完全冇貢獻
仲有, 佢成日都唔湊個女, 每次我星期六日去到就會叫我幫佢湊女, 佢自己就係度睇電視或者訓覺, 總之邊個係度就會叫邊個湊, 自己永遠都唔埋, 真係好討厭d人淨係識生, 生完又唔理, (佢阿妹仲大過我), 佢仲要過份到晨早7點叫醒我男朋友幫佢湊女番學, 好離譜, 人地要番工, 妳唔洗番工, 仲要咁早叫人起身幫妳湊女, 佢係咪有病???
岩岩之前我生日, 同男朋友去海洋公園玩, 佢竟然話我地點解唔帶埋佢個女去, 真係搞笑, 我生日都仲要幫妳湊女, 唔係話??
仲要第二日俾左$20我地, 叫我地帶埋佢個女去買生日蛋糕, 而家我生日, 俾$20我自己去買蛋糕, 妳會唔會太搞笑呀?? 我寧願唔食啦
後來我地都買左, 番到黎佢話好肚餓要開個蛋糕黎食, 我即刻O左咀, 因為佢阿爸阿媽都未番黎, 佢就話切蛋糕食, 仲要而家我生日, 佢有冇尊重過我同其他人呀???
唔好意思, 太長篇, 其實仲有好多過份野未能盡錄...
而家次次見到佢就火都黎埋, 但係我地又暫時未有能力搬走, 唉....


text:
Thursday, 3 October 2013
淘廚房星盤
一講星盤, 其實上間屋係用無縫石, 係就係好用, 不過會食色, 同埋好易花, 所以今次唔會再用!
上網睇過石盤, 好好好靚, 不過好好好貴, 而且size有限制, 太多野out budget了, 所以都要慳, 淘寶石盤平過香港, 但因為太重, 運費會好金, 而且有風險, 一撞爛冇得救架喇, 所以唔搏了!!
最後都係揀返最傳統既不锈鋼, 好多人都話要雙星盤, 因為好用, 其實我一直都用慣單星盤, 又唔覺有咩唔方便, 反而短租梗既呢間屋係雙星盤, 我同老公都用唔慣, 因為感覺細左!
諗左幾日, 上淘寶睇下d款, 好多都好靚, 再問下朋友雙星盤其實有乜好, 佢地話洗碗時可以一邊洗潔精另一邊過水, 又或者可以一邊浸菜另一邊洗野, 最後我都係決定用返單星盤, 我諗用一個單星盤, 再加d配件開心d!
香港睇過既, 款靚d都好貴, 所以都好快決定淘寶, 搵到一間都都有口碑, 我地揀左60cm既石下盤, 四四方方, 但係唔起角既, 因為起角會難清潔架, 另外再加左兩件配件, 同埋之前係ikea都買一個籃, 希望會好用啦!!
6 comments:


text:
呢幾隻eye shadow我好鍾意~
單獨用又得, 一齊用化濃妝又得, 我結婚當日都係用呢幾隻色架! 等我介紹下佢地先:-
KOSE出品, 呢款係蝦肉色cream狀仲有閃粉係入面! 老實講, 真係比粉狀嘅眼影更long lasting, 通常我朝早返工化啦, 到夜晚收工都好有色架, 咁當然, 中間補一補 (補少少好喇!) 就已經bling bling番晒! 單獨用佢已經好夠平時返工夜晚去街~
呢款係粉狀都係KOSE嘅! 自選顏色再比錢買個盒, 上面係金啡下面係深啡! 深啡可用作眼線, 好多變化~
化眼妝最好先打層底先, 尤其係眼油多嘅人就更加必須! 打底有兩個好處: 1) 可以令你之後上嘅顏色更出色 2) 可以long lasting d, 冇咁容易化開變熊貓眼!
打底嘅色好多選擇嘅, 可以用番皮膚色, 好似上面嘅相, 搽咗之後有少少令身嘅啫! 我用呢個brand - the BALM係由一間本地化妝學校做代理嘅! 呢盒九色眼影大槪$250...
如果你想化濃d, 可以搵d同色嘅去打底.例如, 你主色係深綠色, 你可以搵番綠色嘅眼影粉薄薄咁打一層底再上主色, 一樣可以做到long lasting同令你嘅主色更出色添!
好喇, 打咗底之後, 我就on top加咗蝦肉色cream狀, 個色係好自然好百撘! 咁樣去街已經好靚好sharp架喇~
由上至下睇: 跟住我就再加金啡眼影先, 再濃d嘅就再搽多層深啡去加大眼型! 最後劃番條眼線就OK架喇!


text:
Saturday, September 20, 2008
北京朋友的愛情故事
今晚msn一開就見到小棟send msg畀我.小棟同意之下我同大家分享佢的故事,雖然好長,都係得字,無圖,都好希望大家得閒都畀少少時間睇呢個故事:
1. 小棟的馬拉情人
小棟係我n年前北京公幹時認識o既同事,佢約一兩年前(o係北京)識左個馬來西亞既女仔,做導遊,佢好鍾意呢個女仔,但係人地係馬拉 + 有個仔,佢又無乜機會去馬拉見人地,但佢話呢個女仔係佢女友,仲成日寄錢畀人.我唔知北京人搵幾多錢一個月,但佢就個個月寄3,000 rmb去馬拉,畀女友同bb生活費,我就話佢離譜啦!有一排覺得佢已經冇左理性,唔想同佢講野.
今日佢無啦啦msn我,又講左一大堆野,我話你放人地走啦,人地細細個女仔(好似廿頭)拖住個仔,點都要搵個佬照顧佢,要佢話你係佢男友,即係迫人地厄你啦!我叫佢可以繼續send錢幫人,但係唔好再迫人地claim你係bf啦……佢好似明白左咁……小棟話佢同d friend講話個仔係佢o既,d friend都叫佢唔好send錢啦!可能我叫佢可以繼續寄錢,佢覺得acceptable !佢話自己諗通左……聽日同女友傾下好唔好做番朋友.
我真係非常衷心希望佢真係諗通,咁對佢同個女仔會好d,同埋亦都衷心希望佢考慮下北京女仔,唔好再捨易取難搵d外地 / 外國女仔做女友喇!「觸不到的戀人」,其實好難受架!愛一個人真係唔容易!
____________
2. 小棟做lasik的原因
其實小棟個人真係幾好,我話我前排眼仔有事,原來佢都有個眼仔o既故事講畀我聽.原來佢同哥哥都做左lasik,而佢做lasik既原因係為左哥哥.小棟有600度近視,哥哥就800,佢哥哥想去做lasik,但小棟覺得危險,於是佢就話要自己做左覺得安全,先畀哥哥做!!! 於是佢就做左lasik喇.
好偉大呀~
佢話佢做lasik個時係25歲……我識佢個時好似係25喎……可能已經做左lasik喇.
我講咁多野純粹係覺得個故事好得意,好想講畀大家聽,唔係o係度硬sell國產男啊!其實港男都好好架!唔好係度得罪人啊!大家繼續努力啦,哈哈!
_____________
加多句離題: o係度為鏡陶送上無限祝福,全力十扑,努力加油啊!~
1 comment:


text:
第三日一朝早去到京王新宿站, 我地就係坐呢班9:06京王線去高尾山口, 呢班唔係快車, 所以要成一個多小時先到.早上既新宿站, 無論上班既人又好, 我地呢D行出人士亦好(對唔住, 我絕對唔可以叫自己係行山人士.... 因為我確實唔係好行得), 都塞滿左車站, 其實真係好怕見到呢D咁繁忙既情景
雖然呢日已經唔再係假期, 但高尾山都係人山人海, 唔知係咪因為紅葉季節, 定係東京近郊黎講, 高尾山都算方便, 所以特別受歡迎
我地黎既時候已經買左京王電鐵+CABLE CAR來回車票, 只需1320YEN, 本來想坐纜車上高尾山, 不過見到條人龍, 就即刻走去坐LIFT, 其實咪仲舒服, 影相又方便D, 如果你塞係架纜車入面, 想影幅相都難
非常寫意
坐唔到CABLE CAR, 都係個站前面影番幅相
當
沿路太多人, 都無MUD機會攞個脚架出黎影相
呢D應該係見頃既紅葉啩
其實之前都有提過我老公一直都唔係幾舒服, 所以係藥王院都裝番注香, 好神奇, 佢個病好番左, 但係就轉移左去我度
沿路有間拉麪店, 我地黎既目的只有一個, 就係去廁所, 因為是日遊人眾多, 所以公廁都大排長龍, 我就最怕去廁所排隊, 所以就入呢間食店食麪, 都幾好味
我地去高尾山當日係陰天, 我都知望唔到富士山, 所以無上到山頂就落左黎LU, 本來回程想試下CABLE CAR, 不過又係人龍, 唯有坐多次LIFT, 沿路有人幫遊人影相, 仲即刻PRINT 出黎, 盛惠700YEN
落山一人一架車
之前人太多, 番黎終於可以係車站影番D相


text:
有時係街度成日見到D情侶, 得果十幾歳, 但係已經用「老婆」「老公」黎相稱, 我覺得幾「銀耳」. 又或者見到D唔太熟既親戚朋友, 明明知佢地拍拖拍得幾個月, 就已經用「老婆」「老公」黎稱呼對方, 我聽到就覺得唔知點咁.
可能我比較保守或者比較執著啦, 我拍過幾次拖, 即使最耐果個拍佐三年都好, 但我從來唔會叫bf做老公囉, 當然對方都曾經有要求過我不如叫佢做老公啦, 但我打死都唔肯咁叫囉. 我覺得「老公」呢個稱呼係有好深層既含意, 我認為老公/老婆一生人只係得一個既啫(假如唔離婚的話), 就係結佐婚會同你一生一世果個人, 會對你有承擔有承諾, 大家互相扶持互相關愛, 無論疾病貧窮都唔會嫌棄你既人(咁講好似好老土), 所以我覺得點可以咁隨便就叫對方做老公架?
有D人, 三個月就換一次畫, 每次拍拖都叫對方做老公老婆, 咁你呢世人咪有十幾廿個老公老婆?
或者其他人對呢D稱呼覺得無咩所謂, 唔會咁在乎啦, 但我就會好認真囉, 我0係流沙包求婚後才開始慢慢改口叫佢做老公, 初初果陣仲有D叫唔出口, 唔太自然; 初初果陣係人地面前都唔會叫佢做老公, 叫番流沙包既全名. 所以有時係街見到D十幾歳腦筍都未生埋既0靚仔0靚妹, 叫對方做老公老婆叫得咁鬼自然, 我真係為之側目囉...
我就係咁老土架啦...


text:
日日都忙到甩肺,上星期日忽然有空檔坐底唞唞,同阿爸阿媽阿仔坐定定睇下無線電視,睇到個熟口熟面,但白髮多左好多既阿蘇介紹京都.最近又真係多左朋友去京都玩,舊年聖誕我都諗住同朋友去,點知買唔到機票,真係遺憾 =.=
講番阿蘇,一開場佢係京都個唔知咩塔上面,講講下下風景,忽然話京都好似佢!一樣咁有性格,一樣咁串,堅持樓宇不可大紅大紫,要維持古色古香風貌,OMG,京都好有特色,我明,但用京都比喻你大姐!你讚京都定係讚你自己丫!?有無咁自大吖你.呸!
然後,一路講佢用六百蚊港幣買一把刻左佢個大名既菜刀;介紹炒栗子,又淨係影住佢個大頭,仲要踩香港啲炒栗子用個so call"核凸"紙袋裝住,人地日本呢就用個錦盒裝住,賣四百幾蚊;佢大姐仲要花大嗱嗱六百幾蚊食個栗子下午茶;食住舊日本和牛,大叫"好有牛味";一路講點樣沖茶,又話人地煩,又話自己心急;佢帶住個日本朋友去食天婦羅,有佢講無人講,個朋友做左人肉佈景板,然後講佢點解做左京都咩咩旅遊大使,再長篇大論,講佢大姐幾有愛心去幫日本...總之,我睇左一半,心都煩埋,只係覺得如果呢個係旅遊節日,我會覺得京都啲野好Q貴,仲懶高貴,唔去都罷,咁佢都底係幫緊日本,定係幫日本倒緊米吖!
我只係覺得呢個係佢真人騷,自我宣傳兼證明狗口長不出象牙既道理.